އުކާޒުގެ ޘަޤާފަތް ރާއްޖޭގައި ފެތުރެނީބާ؟ | ޚިޔާލު | ޚިޔާލު\nBack ކަވާސާ ޚިޔާލު ޚިޔާލުގެ ބައިތައް ޚިޔާލު އުކާޒުގެ ޘަޤާފަތް ރާއްޖޭގައި ފެތުރެނީބާ؟\nއުތުރު ރަށްތަކުން މާލެދާ އުޅަނދުފަހަރަށް ފާދިއްޕޮޅު ނައިފަރާއި ހިންނަވަރަކީ ވަރަށް މުހިއްމު ދެ ބަނދަރެވެ. އަޅުގަނޑު ކަނޑުމަގުން މާލެދާ ކޮންމެ ދަތުރެއްގައި ކަހަލަ ގޮތަކަށް ބޯޓު ނައިފަރަށް މަޑުކުރެއެވެ. ވީމާ އެރަށަކީ އަޅުގަނޑަށް އާ ރަށެއްނޫނެވެ. ނައިފަރަށް މަޑުކުރާ ކޮންމެ ދަތުރަކު އެރަށަށް ފައިބައި، ރަށުތެރެ ބަލައިލާހަދަމެވެ.\nދާދި ކުޑައިރުންސުރެ ފެށިގެން މާލޭގައި ކިޔަވަން އުޅުމުގެ ސަބަބުން، އުފަން ރަށަށް ވުރެން ގިނަ ރައްޓެހިން ތިބީ އެހެން އެކި ރަށްރަށުގައެވެ. އެގޮތުން ބަލާއިރު، މުޅި ރާއްޖޭގެ އެއްތަނެއްގައި އެންމެ ގިނަ ރައްޓެހިން ތިބީ އައްޑޫ ފިޔަވާ ދެން، ނައިފަރުގައެވެ.\nކޮންމެއަކަސް، އެއްފަހަރަކު ނައިފަރު ރައްޓެއްސަކާ ދިމާވެގެން، އެރަށަށް ދެވުނު ވާހަކަ އޭނައަށް ކިޔައިދީފީމެވެ. އެވާހަކަ ކިޔައިދިނުމުން އެމީހުން ގެއަށް ޒިޔާރަތް ނުކުރީ ކީއްވެތޯ ވަރަށް ނުރުހިފައި ހުރެ އޭނާ އެއްސެވެ. ޖަވާބުގައި ބުނީމެވެ. ކަލޭ އެއިރު ރަށަކު ނޫޅޭނެއެވެ. ދެން އޭނާ ބުންޏެވެ. ތިމަންނާ ރަށުގައި ނެތަސް، ރަށަށް ގޮއްސިއްޔާ ތިމަންނާމެން ގެއަށް ދާންޖެހޭނެނޫންހެއްޔެވެ. އޭނާ ހުރީ ހަމަ ހަގީގަތުގައި ވެސް ނުރުހިފައެވެ. މިހެން މިދެންނެވީ ހުޝާމަދުކުރުމުގެ އެއްވެސް އަސަރެއް އޭނާގެ މޫނުމަތިން ފެންނަންނެތީމައެވެ. އޭނާގެ މޫނުމަތިން ފާޅުވާން ހުރީ ހަމަ އިޚްލާޞްތެރި ރަޙްމަތްތެރިކަމެވެ. ވީމާ އެގެއަށް ނުދެވުންކަމުގެ ''ކުށް'' ހަމަ ރަނގަޅަށް ވެސް އެވަގުތު އިޙްސާސްކުރެވުނެވެ.\nއަނެއްކާ އެހެން ދަތުރެއްގައި ހަމަ އެރަށުގައި ދެ ގަޑިއެއްހާ އިރު މަޑުކޮށްލަންޖެހުނެވެ. ވީމާ ކުރީ ފަހަރުގެ ތަޖުރިބާގެ އަލީގައި، އެއްކަލަ ރަޙްމަތްތެރިޔާގެ ގެއަށް ޒިޔާރަތެއްކޮށްލަން ނިންމީމެވެ.\nރަށުގެ މައި މަގެއްގެ މެދެއްހާ ހިސާބުގައި، -ހަނދާންވާ ގޮތުން ނަމަ މަދްރަސަތުލް އިފްތިތާޙް ގެ ކުރިމަތީގައި- ހުރި ބޮޑު މިސްކިތުގެ ހަރިންމަ ފާރު ދޮށުގައި ތިބި ޒުވާން ފުރައިގެ ކުދިން ތަކެއްތެރެއިން، ބަލާ ބެލުމަށް އެންމެ ހިތްހެޔޮވާނެ ވައްތަރުޖަހާ ކުއްޖާ ކުރެން ސުވާލުކޮށްލީމެވެ. މިވެނި މީހެއްގެ ގެ ދަންނަންހެއްޔެވެ؟ އޭނާ އަކަށް ބުނެދޭކަށް ނޭނގުނެވެ. ދެން ހައްތާވެސް އެނގިދާނެހެން ހީވާ ކަހަލަ އަލާމަތްތައް ކިޔައިދިނީމެވެ. އެއީ މިވެނިތަނެއްގައި ކިޔަވާ އެވެނި މީހެކެވެ. މިރަށުގައި މަގޭ ބައިވަރު ރައްޓެހިން އުޅޭނެއެވެ. މިޒާތުގެ ވާހަކަތަކެކެވެ. އެހެން ގޮސް ރައްޓެހިންގެ ލިސްޓެއް ވެސް ކިޔާލެވިއްޖެއެވެ. އޭގެ ތެރެއިން ނަމެއް އަޑުއިވުމުން އެއްކަލަ ކުއްޖާ ބުންޏެވެ.\nތިމަންނާ އަކީ ފަހުން ތިބުނި މީހާގެ ތިމާގެ ކުއްޖަކީމެވެ. ތިމަންނާޔާ އެކީ ހިނގާށެވެ. މިހެން ކިޔާފައި އޭނާޔާ އެކީ އެގެއަށް ގެންގޮއްސިއެވެ. ދާން އުޅުނު ގެ ނޫން އެހެން ގެއަކަށެވެ. އެގޭ ރަހުމަތްތެރިޔާ ވެސް ރަށަކު ނެތެވެ.\nއޭނާގެ އާއިލާ މީހުންނަކަށް އަޅުގަނޑެއް ނުވެސް އެނގޭނެއެވެ. މި ކުރެވެނީ ކީއްބާވައެވެ. ނުވެސް ދަންނަ ބައެއްގެ ގެ ގެއަށް އަންގައިވެސް ނުލައި ގޮސް ފާވެވުނީއެވެ. އެމީހުންނަށް ވެދާނެ އުނދަގުލަކަށް ވިސްނައިވެސް ނުލެވިއެވެ.\nއެގެއިން ދިމާވީ ރަޙްމަތްތެރިޔާގެ ބޭބެއެވެ. ފަހަރިޔާއި ކުޑަ ދަރިފުޅެވެ. އަޅުގަނޑަކީ މިއީ އެމީހުންގެ ކޮއްކޮ ގެ ރަޙްމަތްތެރިއެއްކަން އެނގުމުން ވަރަށް ހިތްހެޔޮކަމާ އެކީ މެހެމާންދާރީ އަދާކޮށްފިއެވެ. ފެންވަރަން ފާޚާނާ ދެއްކިއެވެ. ސައި ދީފިއެވެ. ދެން އިރުކޮޅަކު ވާހަކަދައްކާލަން މަޑުކޮށްލުމަށްފަހު، ބޯޓަށް ދާންވެގެން އިޒްނަހޯދާލީމެވެ. ވަގުތުން މަނާކޮށްފިއެވެ. މިރޭ ކައިގެން ނޫނީ ނުދެވޭނެކަމަށް އޭނާ އެންގިއެވެ. އަޅުގަނޑު ބުނީމެވެ. ބޯޓު މިވެނިގަޑިއެއްގައި ފުރާނެޔޭ، އެހާ އިރަށް އެޔަށް އަރައި ތިބުމަށް ނެވިމީހާ އޮތީ އަނގާފައެވެ. އޭނާ ބުންޏެވެ. ކަލޭމެން ނުލައެއް ބޯޓެއް ނުފުރާނެޔޭ މިރޭ ދާން ވާނީ ހަމަ ކައިގެންނެވެ. ކޮންމެއަކަސް އޭނާ ކުރުނުކޮށްގެން އެންމެ ފަހުން ޖެހުނީ މަޑުކުރާށެވެ. އޭގެ ކުރިން އަދި އޭނާގެ ތިމާގެ އެހެން ގޭގެއަށް ވެސް އަޅުގަނޑު ގެންގޮސް ތަޢާރަފްކޮށްދިނެވެ. އެއިން ކޮންމެ ގެއަކުން ވެސް ލިބިފައި އޮތް ކުޑަވަގުތުކޮޅާ އެކަށީގެންވާ ވަރަށް ނިކަން ރަނގަޅަށް މެހެމާންދާރީ އަދާކުރިއެވެ.\nފަހަރި ބަދިގެއަށް ވަދެ ކުއްލި ގޮތަކަށް ވަރަށް މީރުކޮށް ކޮއްތު ހަދާލިއެވެ. މީގައި އަދި ހަނދާން ނެތުނު އެއްތަންކޮޅު ދަންނަވާލިޔަ ދެއްވާށެވެ. އަޅުގަނޑާ އެކު (އަޅުގަނޑަށް ވުރެން ވެސް ގިނައިން ކާ) ދެ ކޮއްކޮއަކު ތިއްބެވެ. އަދި އޭގެ އިތުރުން ބޯޓުން އައި އެހެން ދެތިން މީހަކު ވެސް ތިއްބެވެ. އެއީ އެގޭ ރަޙްމަތްތެރި ބައެކެވެ. މި އެންމެންނާ ލައިގެން، މަދުވެގެން އެއްވަރުގެ ބިޔަ ހަ ފިރިހެނުން އެގޭގައި އެވަގުތު ތިއްބެވެ.\nހިތަށްއެރިއެވެ. ބައެއް ރަށްރަށު މީހުން ހަމަ މެހެމާނުންނަށް ކަމޭހިތާލެއް ބޮޑީއެވެ. އެހެންޏާ! ނައިފަރު މީހުންނަކީ އިތުރު އެހެން ރަށެއްގެ ބަޔަކަށް ބަރޯސާވާން ނުޖެހޭ ތަނަވަސް ބައެކެވެ. އަމުދުން އަޅުގަނޑުމެން ހިސާބުގަނޑަށް އެމީހުން ދާކަށް ނުވެސް ޖެހޭނެއެވެ. ވީ އިރު މި ފަދަ މެހެމާންދާރީ އަކީ އެއްވެސް އަމިއްލަ އެދުމެއް ނެތް، ހިތްހޮޔޮކަމާއި، އަޚްލާޤްރަނގަޅުކަން ނޫން ދެން އެހެން ކޮން ކަމެއްތޯއެވެ.\nތަންކޮޅެއް ކުޑައިރު، އުމުރުން ގާތްގަނޑަކަށް ދިހަވަރަކަށް އަހަރު ތިލަދުންމަތީ އުތުރުބުރީ މޮޅަދޫއަށް ވެސް ދިޔައީމެވެ. އެރަށުގައި ގާތްގަނޑަކަށް ހަތަރު ހަފްތާ މަޑުކުރީމެވެ. އެރަށަށް ދެވުނު ފުރަމަ ދުވަހު ގޭ ގެއިން ސައިބޮވުނު އަދަދެއް ނޭނގެއެވެ. ނުވެސް ދަންނަ ގޭގެއެވެ. އެއިން ގެއެއްގެ މީހަކު އުމުރުގެ ކޮޅުން ވެސް އަޅުގަނޑުމެން ގާތަށް ކަމަކު ކިޔަން ނުވެސް އަންނާނެއެވެ. ވަރަށް ހިތްހެޔޮ އަޚްލާޤު ރަނގަޅު ދީންވެރި ބަޔަކު އުޅޭ ރަށެކެވެ. އެރަށުގައި ވޭތުވި ދުވަސްކޮޅު ދުވަހަކު ވެސް ހަނދާނަކުން ނުފިލާނެކަންނޭނގެއެވެ. އެހާ ކުޑައިރު ގެ ކަންތައްތަކެއް، އަދި ވެސް ވަރަށް ތަފްސީލާ އެކު ހަނދާނުގައި ހުރިކަން މި ކަމުގެ ހެއްކަކަށް ނުފުދޭތޯއެވެ.\nކޮންމެއަކަސް މި ލިޔާ ލިޔުމުގެ ބޭނުމަކީ މީގެ ކުރިން ފޭބިފައި ހުރި ރަށްރަށު މީހުންނަށް ވައިޖަހާ ގޯނިފުލަށް ލުމެއްނޫނެވެ. ޙައްޤުނޫން ތަޢުރީފާއި ހުޝާމަދުކުރުމެއްވެސް ނޫނެވެ. ނުވަތަ ނައިފަރާއި މުޅަދޫގައި އުޅެނީ މުޅިން ވެސް މަލާއިކަތުންނޭ ދެންނެވުމެއް ވެސް ނޫނެވެ.\nވާހަކައެއް ދަންނަވާފާނަމެވެ. ދިވެހިރާއްޖޭގެ ވެރިރަށް މާލެ އަކީ މުޅި ދުނިޔޭގެ ރަށްތަކަށް ބެއްޔަސް އަޅުގަނޑުގެ ހިތުގައި ވަރަށް ޚާއްޞަ ފުން ލޯތްބެއް ދެވިފައިވާ ރަށެކެވެ. ސަބަބަކީ މާލެވުމެއްނޫނެވެ. ނުވަތަ ޢުމުރުގެ ފޮނި ދުވަސްތަކެއް މާ އަރާމުގައި އެރަށުގައި ހޭދަކޮށްލެވުމެއް ވެސް ނޫނެވެ. ސަބަބަކީ އަޅުގަނޑަކީ ދިވެއްސަކަށް ވުމެވެ. މާލެއަކީ ދިވެހިރާއްޖޭގެ ވެރިކަންކުރާ ސަހަރެވެ. ވީމާ އެއީ ހުރިހާ ދިވެހިންގެ ތަނެކެވެ. އެތަނަށް ލިބޭ ކޮންމެ ކުރިއެރުމަކީ ހުރިހާ ދިވެހިންނަށް ލިބޭ ކުރިއެރުމެކެވެ.\nހަމަ އެފަދައިން، މާލެ ކަހަލަ އެހެން ރަށްތަކެއް ވެސް ދިވެހިރާއްޖޭގެ ކަންކޮޅުތަކުގައި އެބަ ވެއެވެ. އެކި އެކި ސަރަޙައްދުތަކަށް ނިސްބަތްވާ އެސަރަޙައްދެއްގެ މަރުކަޒީ ރަށެވެ. މި ދެންނެވި މަރުކަޒީ ރަށަކީ މާލެ ފަދައިން މުޅި ސަރަޙައްދަށް ނިސްބަތްވާ ހުރިހާ ރަށެއްގެ އެންމެންނަށް ޚިދުމަތްލިބޭގޮތަށް އެރަށްތަކުގައި އެ އެންމެންގެ ޙައްޤުތަކެއްވާ ރަށްތަކެކެވެ. ސަރަޙައްދީ ހަސްފަތާލާއި، ސަރަޙައްދީ މަދަރުސާއާއި، ވިޔަފާރި ބަނދަރުތަކާއި، މިހެން ގޮސް ސަރަޙައްދަށް ނިޞްބަތްވާ ހުރިހާ ޚިދުމަތަކީ އެ އެންމެންގެ ޙައްޤެވެ.\nފަހަރެއްގައި ވެސް އެއީ ހަމައެކަނި އެރަށަކަށް ނިޞްބަތްވާ ބައެއްގެ ތަނެއް ނޫނެވެ. ވީ އިރު އެރަށް ރަށަށް ލިބޭ ކޮންމެ ކުރިއެރުމަކީ މުޅި ސަރަޙައްދު އެންމެންނަށް ލިބޭ ކުރިއެރުމެކެވެ. އަދި އެ އެންމެން ވެސް އެމީހުންގެ ސަރަޙައްދީ ވެރިރަށް ދެކެ ލޯބިވާނެއެވެ.\nނަމަވެސް ބައެއް ފަހަރު މި ދެންނެވި މަރުކަޒީ ރަށްރަށު މީހުން އެހެން ރަށްރަށު މީހުންނާ މުޢާމަލާތުކުރާ ގޮތުން ހީވަނީ ތިމާމެންނަކީ މާ މޮޅުބައެއްވީމާ އެ މޮޅުކަމުގެ ފައިދާނަގަން މާ ނިކަމެތި އެހެން ބަޔަކު އަންނަނީހެންނެވެ. އެހެންނެއް ނޫނެވެ. އެމީހުން އެ އަންނަނީ އެމީހުންގެ އަމިއްލަ ޙައްޤެއް ހޯދަން އެމީހުންގެ އަމިއްލަ ސަރަޙައްދު ގެ މަރުކަޒީ ރަށަށެވެ. ހެންވޭރު މީހަކު ޗާނދަނީ މަގަށް ބާޒާރުކޮށްލަން ދިޔުމުގެ ޙައްޤު އޮންނަ މިންވަރަށް އަތޮޅުގެ އެހެން ރަށެއްގެ މީހަކު މަރުކަޒީ ރަށަށް ބޭނުން އިރަކު ދިޔުމުގެ ޙައްޤު އޮންނާނެއެވެ. ނަސީބު ރަނގަޅުކަމުން މަރުކަޒީ ރަށު މީހުންނަށް ތިބިތާ ތިބެގެން ޚިދުމަތްތަށް ލިބުނަސް، އެއީ ހަމަ އެކަނި މަރުކަޒީ ރަށުގެ މީހުންގެ އަމިއްލަ މިލްކިއްޔާތެއް ނޫނެވެ.\nސަރަޙައްދީ މަދަރުސާ ގައި ކިޔަވަން އުޅޭ އެހެން ރަށެއްގެ ކުއްޖަކު އެ މަދަރުސާގައި ކިޔަވާ އިރު އޭނާ އެ އުޅެނީ އޭނާ ނިސްބަތްވާ އޭނާގެ ޙައްޤު އޮތް ތަނުގައެވެ. އެކަން އެ މަދަރުސާ ބިނާވެފައި ހުރި ރަށުގެ އަސްލު ރަށްވެހި ކުދިން ދަންނަންޖެހޭނެއެވެ. އޭނާ އަކީ ފަހަރެއްގައިވެސް ބީރައްޓެއްސެއްނޫނެވެ.\nސަރަޙައްދީ ހަސްފަތާލު ހުންނަ ރަށު މީހުންނަށް ފަރުވާމަތީ އުޅަނދުގެ އަވަސް ޚިދުމަތް ލިބޭ އިރު އެ ހަސްފަތާލު ނިސްބަތްވާ ސަރަޙައްދުގެ އެހެން ރަށެއްގެ މީހަކު ވިހަން މާބަނޑުން ހަލާލާއިރު ވެސް އޮންނަން ޖެހެނީ އަނގަމަތި މަސްދޯންޏެއްގައި ރަތްދަކަ އަވީގައި އިންޖީނުގެ ޕަޓަޕަޓަ އަޑުފަށްގަނޑާއި އަޑީތެޔޮ ވަހުން އިތުރަށް ބޯ އަނބުރައިގެންފައެވެ. ފަރުވާމަތީ އުޅަނދު މުހިއްމީ ހަސްފަތާލު ހުންނަ ރަށު މީހުންނަށްތޯ ނުވަތަ އެ ސަރަޙައްދު އެހެން ރަށްރަށު މީހުންނަށްތޯއެވެ؟ ރާއްޖެ ޖިއޮގްރަފީގޮތުން އުފެދިފައި އޮތް ގޮތަށް ބަލާ އިރު ކޮންމެ ހަސްފަތާލަކަށް ފަރުވާމަތީ އުޅަނދެއްގެ ގޮތުގައި، ބާރަށް ދުވާ ކަނޑުއުޅަނދެއް، ބޭސްވެރިކަމުގެ އަވަސްފަރުވާޔާއި، ކުއްލި އެހީ ގެ ސާމާނާ އެކު އަބަދުވެސް އޮންނަން ޖެހޭނީ ތައްޔާރަށެވެ. ހީވާ ގޮތުން މިހާރު ރާއްޖޭގެ ކަމާ ބެހޭ ފަރާތްތަކުން މިކަހަލަ ވިސްނުމެއް އެބަ ގެންގުޅެއެވެ. އެހެން ކަމަށް ވާނަމަ ހުރިހާ ދިވެހިންނަށް ކުރީބައިގައި ތަހުނިޔާ އާއި މުބާރަކުބާދު އަރިސްކުރަމެވެ.\nދިވެހިންނަކީ ވަރަށް ވެސް އެއްބައެއްވަންތަ ބައެކެވެ. އެއް ނަސްލެއްގެ އެއްބަހަކުން ވާހަކަދައްކާ އެއް ދީނެއްގެ ބައެކެވެ. މިތަނުގައި ގަބީލާތަކާއި ވަންހަތަކެއް ނޯވެއެވެ. މެޖޯރިޓި އެއް މައިނޯރިޓީ އެއް ނޯވެއެވެ. ހުސް އެއް ބައެކެވެ.\nނަމަވެސް ރާއްޖޭގައި ބައެއް ފަހަރަށް ހިނގާ ހާދިސާތަކުން، ޖާހިލިއްޔަ ޒަމާނުގެ ގަބީލާ ތަޢައްސުބުގެ ކުލަވަރު އެބަ ފެނެއެވެ. މިދެންނެވި ގަބީލާ ތަޢައްސުބު، ދުނިޔޭގެ ބައެއް ތަންތާ މިހާރުވެސް އޮވެއެވެ. ނަމަވެސް، އެމީހުންގެ ޙާލަތު ދިވެހިންނާ މުޅިން ތަފާތެވެ. އެމީހުންނަކީ ޙަޟާރަތުގެ އަސަރު ނުފޯރާ ފަށުގައި އުޅޭ ކުދި ކުދި ގަބީލާތަކެއްގެ މައްޗަށް ބިނާވެފައި އޮންނަ މުޖުތަމަޢުތަކެކެވެ.\nޖާހިލިއްޔަ ޒަމާނުގެ ޢަރަބީން ބުނެ އުޅުނު ބަހެއް އޮވެއެވެ. ''ޡާލިމެއްގެ ގޮތުގައި ހުއްޓަސް މަޡްލޫމެއްގެ ގޮތުގައި ހުއްޓަސް ކަލޭގެ އަޚާއަށް ނަޞްރުދޭށެވެ.'' ނަމަވެސް އަޅުގަނޑުމެންގެ މާތް ނަބިއްޔާ ޢާލަމްތަކަށް ރަޙްމަތެއްކަމުގައި ފޮނުއްވެވުމުން، ޢަރަބިންގެ މި ދެންނެވި ''ނަސޭހަތުގެ ބަސް'' އެހެން މާނައެއްގައި އަލުން ޙަދީސްކުރެއްވިއެވެ.\nޒުވާނުންގެ މެދުގައި ފާޑު ފާޑުގެ ކޫސަނި މައްސަލަތަކާއި ހަމަނުޖެހުން ކޮންމެސް ވަރަކަށް ހިނގުމަކީ އާދަޔާޚިލާފު ކަމެއް ނޫނެވެ. ނަމަވެސް، އެހެން ހިނގާ މައްސަލަތަށް ޤަބީލާ ތަޢައްސުބަކަށް ވެގެން ނުވާނެއެވެ. އެހެން ގަބީލާއެއްގެ މީހަކު، ތިމާގެ ގަބީލާ މީހެއްގެ ފައި ބިންދާލުމުން، ގަބީލާ މީހުން ނުކުމެ އަނެއް ގަބީލާ ގެ ކޮންމެސް މީހެއްގެ ފިޔަންކަށި ބިންދާލައިގެންނުވާނެއެވެ. އަދި އަމުދުން އެކަމާ ގުޅުމެއް ނެތް މީހަކަށް އަދަބު ލިބިގެން ނުވާނެއެވެ. އެއް ރަށް އަނެއް ރަށާ ފިތުނަވެރިވެގެން ނުވާނެއެވެ. ދެރަކަމަކީ ބައެއް ފަހަރު، ފުޓުބޯޅަ މެޗެއް ވެސް، ދެރަށެއް ދެމެދު ވިހަކޮށްލާ ކަމެވެ.\nރާއްޖޭގައި ބައެއް ފަހަރަށް އަވަށު ވާދަވެރިކަން ވެސް އޮންނަނީ ގަބީލާ ތަޢައްސުބަކަށް ވެފައެވެ. މިއީ ހެއްވާކަމެއްގެ އިތުރުން އެޔަށް ވުރެ ހިތާމަހުރި ކަމެކެވެ. މިކަހަލަ ކަންކަން ހިނގަނީ ވަކި ރަށެއްގެ ބަޔަކު މާ ގޯސްވެގެންނެއް ނޫނެވެ. ކޮންމެ ރަށެއްގައި ވެސް ކޮންމެ މުޖުތަމަޢެއްގައި ވެސް، މުޖުރިމުން އުޅޭނެއެވެ. ވިސްނުމުގެ ދާއިރާ ހަނި ޖާހިލުން ވެސް އުޅޭނެއެވެ.\nމިފަދަ މީހުން ކުރާ ކަމެއްގެ ސަބަބުން ދެ ރަށެއްގެ ދެމެދުގައި އޮންނަ ގުޅުމަށް ހީނަރުކަމެއް އައިސްގެން ނުވާނެއެވެ. އަޅުގަނޑު ހިތުން، ދީނީ ނަސޭހަތްދެއްވާ ވާޢިޡުންނާއި، އިޖްތިމާޢީ މައްސަލަތަކުގައި ލިޔުއްވާ ލިޔުންތެރިންނާއި، މަދަރުސާ ތަކުގެ މުދައްރިސުން މިހެން ގޮސް، މުޖުތަމަޢު ހޭލުންތެރިކުރުމުގެ ޒިންމާ ބޮލުގައި އަޅައިގެން އުޅޭ އެންމެން ވެސް މި ދިވެހި ގައުމު ބައިބައި ވުމުގެ ކުރިން މީހުން ހޭލުންތެރިކުރުވަން ވެއްޖެއެވެ.\nދެރަށެއްގެ ދެމެދުގައި ފިތުނައެއް ހިނގައިފި ނަމަ ދެރަށުގެ އިސް މަސްއޫލު ވެރިން ހިކްމަތްތެރި ފިޔަވަޅު އަޅުއްވައި، ބުއްދިވެރި ބަޔާންތައް ދެއްވަން ޖެހޭނެއެވެ. ތިމާމެންގެ ރަށާއި އަނެއް ރަށަކީ ނުހަނު އުޚުއްވަތްތެރި ދެ ރަށް ކަމާއި، ހަމަނުޖެހުން ހިންގާ ބަޔަކު ކުރާ ކަމެއްގެ ސަބަބުން ދެރަށުގެ ދެމެދުގައި ފިތުނައެއް އުފެދުމުގެ ފުރުޞަތެއް ނުދޭނެކަމުގެ ޢަޒުމުގައި ދެރަށުގެ ވެސް ރައްޔިތުން ތިބިކަން، ހަރުދަނާކަމާ އެކު ވިދާޅުވާންޖެހޭނެއެވެ. ދެރަށް ދެރަށުގެ އިސް މަސްއޫލުވެރިން އިސްނަންގަވައިގެން އަލިފާންގަނޑު ނިވައިލައްވަންޖެހޭނެއެވެ.\nހަގީގަތް ހޯދާ ތަޙްލީލުކޮށް ޚަބަރު ގެނެސްދިނުމަކީ ނެތްކަމެއް ނޫނެވެ. ކަން ހިނގައި ދިޔަ ގޮތް ޚަބަރެއްގެ ގޮތުގައި ގެނެސް ދޭންޖެހޭނެއެވެ. ނަމަވެސް، ލިޔުންތެރިން ލިޔުއްވާ އިރު ރަށްރަށު މީހުންގެ މެދުގައި ފިތުނަ ނުހިލޭނެ ކަހަލަ ޙިކްމަތްތެރި މޭރުމަކުން ލިޔަން ވިސްނަންޖެހޭނެއެވެ. ރަށުގައި ތިބި ސުލްޙަޔަށް ލޯބިކުރާ މީސްމީހުންގެ ދުލުން ބަސް ހޯދައިގެން ނަގުލުކުރަންޖެހޭނެއެވެ. އެޔާ ޚިލާފަށް، އެރަށު މީހުން ބުނަނީ މިހެންނޭ އެހެންނޭ ކިޔައި، އެއްރަށު މީހުންގެ ދުލުން އަނެއްރަށް ކުއްވެރިކުރާ ކަހަލަ ބަސްހޯދަ ހޯދައިގެން ނަގުލުކުރުމަކީ ފިތުނައިގެ އަލިފާނަށް ދަރުއެޅުމެވެ.\nނުހަނު ފުނަށް މޫލައިފައި ހުންނަ އިޖްތިމާޢީ ބޮޑެތި މައްސަލަތައް ދިރާސާކޮށް، ޙައްލު ހޯދުމަށް ކުރެވެން އޮތް ހުރިހާ ކަމެއް ކުރުމުގެ ވަގުތު ފަހަނައަޅާ މިހިރަ ދަނީ އެވެ.


ޔުމްނު (2) މޮޑިފައިޑް – Esfiya – Dhivehi Vaahaka Site\n- by Yankko - 32- September 24, 2020\nޔުމްނު ގެ އުމުރުން އޭރު ވާނީ 12 އަހަރެވެ. ޔުމްނު އުޅުނީ ގްރޭޑް6ގައެވެ. އެއީ 2011 ވަނަ އަހަރެވެ. ޔުމްނުގެ މަންމަ ނޭފަތް އޮޕަރޭޝަން ކުރުމަށްޓަކައި ޔުމްނުގެ ބައްޕަ އެއްބަނޑު ދޮންބޭބެގެ ގޭގައި ޔުމްނު ބެހެއްޓުމަށްފަހު އިންޑިޔާއަށް ދިޔައެވެ. ޔުމްނުވެސް ބޭނުންވީ އެގޭގައި ހުންނާށެވެ. ސަބަބަކީ އެގޭގައި ޔުމްނުއާއި އެއްއުމުރެއްގެ ޔުމްނުއާއި އެއްކުލާހެއްގައި ކިޔަވާ އަންހެން ކުއްޖެއް ހުންނާތީއެވެ. ޔުމްނުއަށްވުރެ7މަސް އެކުއްޖާ ބޮޑުވާނެއެވެ. ޔުމްނުއާއި އެކުއްޖާއަކީ ބެސްޓް ފްރެންޑުންވެސް މެއެވެ. ޔުމްނުގެ ހަގަށްހުންނާނީ ޒިޔަން އެވެ. ޒިޔަން ދާން ބޭނުންވީ ބައްޕަ އެއްބަނޑު ކުޑަބެގެ ގެއަށެވެ. އެހެންކަމުން ޒިޔަން ހުރީ ކުޑަބެ ގޭގައެވެ.\nމީގެކުރިން ޔުމްނުއަކީކިޔެވުމުގައި މުޅި ސްކޫލުންވެސް އެންމެ މޮޅު ދަރިވަރެވެ. ކިޔެވުމުގައި ނޫނަސް ކުޅިވަރު ކުޅުމުންވެސް އެއްވަނައިގައި އުޅެނީ ޔުމްނު އެވެ.\nނަމަވެސް 2011 ވަނަ އަހަރު ނިމިގެން ދިޔައީ ޔުމްނުގެ ހިތް ރޮއްވާލައިފައެވެ. ފުރަތަމަ ޓާރމް އަދި ދެވަނަ ޓާރމްގައިވެސް ’ސީ‘ ރިޕޯޓެއް ޔުމްނުއަށް ލިބުމުން ހައިރާންވީ ޔުމްނުގެ އާއިލާ މީހުން އެކަންޏެއް ނޫނެވެ. މުޅި ރަށު ރައްޔިތުންވެސް ތިބީ އެކަމާ ބުނާނެ އެއްޗެއް ނޭނގިފައެވެ.\nޔުމްނުގެ މަންމައާއި ބައްޕަ މިކަމާ ވަރަށް ލަދުގަތެވެ. އަދި ޔުމްނުއާއި ދިމާލަށް ވަރަށް އެއްޗިހިވެސް ކިޔެވެ. ޔުމްނުއަށް ހަމައެކަނި ބުނެވެނީ ” ނޫން އަޅުގަނޑު ކިޔެވިން ” މިހެން އެކަންޏެވެ.\nޔުމްނު ވަރަށް އެކަނިވެރިވިއެވެ. އާއިލާ އެންމެންވެސް ޔުމްނުމަންމަ ނެތުމުން ކިޔަވަން ފަރުވާކުޑަ ކުރީއޭ ކިޔައިން ޔުމްނުއަށް ހިތްވަރު ދިނުމުގެ ބަދަލުގައި އެއްޗިހިކީއެވެ.\nއާއިލާ މީހުންގެ އެއްވެސް ހިތްވަރެއް އަދި އެއްވެސް ސަޕޯޓެއް ޔުމްނުއަށް ނުލިބުމުން ޔުމްނު ކިޔެވުން މަތިން ވަރަށް ފޫހިވާން ފެށިއެވެ.\nރަށުން ގްރޭޑް 10 އަކާއި ހިސާބަށް ނުކިޔެވޭތީ 2012 ވަނަ އަހަރު ގްރޭޑް 7ކަށް ޔުމްނު ކިޔަވަންލީ ނ.ހޮޅުދޫއަށެވެ. ހޮޅުދޫގައި ޔުމްނު ކިޔަވަން ހުރީ ޔުމްނު ގެ ދޮންބެއާއި އެއްކޮށް ދޮންބެ ކިޔަވަން ހުރި ގޭގައެވެ.\nޔުމްނުއަކީ ފިރިހެންކުދިން ހިތްކިޔާ ކަހަލައެތައް ސިފައެއް ލިބިފައި ހުރި އަންހެން ކުއްޖެއްކަމުން، ހޮޅުދޫގައި ޔުމްނު ކިޔަވަން އުޅުންއިރުވެސް އެތަށް ފިރިހެން ކުދިންނެއް ޔުމްނުގެ ފަހަތުން ރައްޓެހިވާން އަހަމުން ދުވިއެވެ. އަދި އެތަނުން އެކަކު ޔުމްނުގެ ހިތް އަތުލިވެސް މެއެވެ.\nނަމަވެސް 2014 ވަނަ އަހަރުގެ(9 ގެ އަހަރު) މެދުތެރެއިން އެސޮރު ވަނީއެހާ ދުރުގައި ތިބެގެން ރިލޭޝަން ކުރިއަށް ނުގެންދެވޭނެ ކަމަށްބުނެ ޔުމްނުއާއި ރުޅިވެފައެވެ. ޔުމްނު މިކަމާއި ދެރަވިޔަސް ފަހުން އެހާބޮޑަކަށް އެކަމަކާއި ނުވިސްނައެވެ.\nމަނަދޫގައި ކިޔަވަން އުޅުމުގެ ތެރޭގައި ޔުމްނުއާއި އަޅައިގަނެގެން އުޅުން އެރަށުގައި ވަރަށް މަޝްހޫރު ގްރޫޕެއްގައި އުޅުން ވިޝާހް ނަމަކަށް ކިޔާ ސޮރަކު ޔުމްނު ފެންނަ އިރަށް ޔުމްނުއަށް ސިއްރު ސިއްރުން ބަލާ ފަހުން ފަހުން އައިސް ވާހަކަ ދައްކަމުންގޮސް ޔުމްނު އެސޮރުގެ ޖާދޫގައި ރަނގަޅަށް ޖެއްސުވިއެވެ.\nޔުމްނުއަށްވަނީ ވިޝާހްދެކެ އިންތިހާޔަށް ލޯބިވެވިފައެވެ. ނަމަވެސް ވިޝާހް ޔުމްނު ބޭނުންކޮއްލީ ކުޅޭ ކުޅޭ ބުދެއްފަދައިންނެވެ. ޔުމްނު ވިޝާހްދެކެ އިންތިހާޔަށް ލޯބިވިޔަސް ޔުމްނުއަކީ އަހުލާޤް ރަނގަޅު ކުއްޖެއްކަމުން ޔުމްނުގެ އަބުރާއި އިއްޒަތް ވެއްޔާ މޮޑެވޭކަހަލަ އެއްވެސް ކަމެއް ޔުމްނު ވިޝާހް އެއްކޮށް ނުކުރެއެވެ.\nމާގިނަ ދުވަސްތަކެއްނުވެ ޔުމްނުއަށް ވިޝާހްގެ ހަޤީގަތް ހާމަވިއެވެ. އަދި ވަގުތުން ވިޝާހްއާއި އެއްކޮށް އިތުރަށް އެންމެ ވަގުތުކޮޅަކުވެސް އުޅޭކަށް ބޭނުމެއްނެތޭ ބުނުމަށްފަހު ވިޝާހް އާއި ޔުމްނު ރުޅިވިއެވެ. ނަމަވެސް އެ އަހަރުގެ ތެރޭގައި އަލުން ކިތޭފަހަރަކު ޔުމްނު ވިޝާހްއާއި ރައްޓެހިވިއެވެ. ނަމަވެސް އެއީ ސީރިއަސް ރިލޭޝަންޝިޕްއެއް ނޫނެވެ. ޔުމްނު ވެސް ބޭނުންވީ ވިޝާހް ޔުމްނުގެ ބޭނުން ހިފިގޮތަށް ޔުމްނުވެސް ވިޝާހްގެ ބޭނުން ހިފާލާށެވެ.\n2014 ވަނަ އަހަރު ވެސް ނިމިގެން ދިޔައީ ހަމަ މިދިޔަ2އަހަރެކޭ އެއްގޮތަށް ޔުމްނުއަށް ”ސީ“ ގްރޭޑްއެއް ލިބިގެންނެވެ.\n2015 ވަނައަހަރު ފެށުންއިރު ޔުމްނު ހުރީ ސިންގަލް ކޮށެވެ. މިއަހަރު ޔުމްނު ހުރީ އެއްވެސް މީހާކާއި ރައްޓެހިނުވާން ހިތުލައިގެންނެވެ. އަދި މިއަހަރަކީ ޔުމްނުގެ ކިޔެވުމުގެ އެންމެ ފަހު އަހަރުކަމުން ޔުމްނު ބޭނުންވީ މިއަހަރު ވަރަށް ރަނގަޅަށް ކިޔަވައިގެން ރަނގަޅު ނަތީޖާއެއް ހޯދާށެވެ.\n2015 ވަނައަހަރު ޔުމްނުއާއި ކައިނާއާއި އުޅުނީ ވަރަށް ރަހުމަތްތެރިކޮށް އެކުއެކީގައެވެ. ކައިނާއަކީ ކުރިންވެސް ޔުމްނުއާއި އެއް ކްލާހެއްގައި ކިޔެވި ކުއްޖެކެވެ. ނަމެވެސް ކުރިން ކައިނާއާއި ޔުމްނުއާއި އެހާ ރައްޓިއްސެއް ނުވާނެއެވެ.\nއެއްދުވަހެއްގެ އިރުއޮއްސުން ވަގުތެވެ. ޔުމްނު ވަރަށް ބޮޑަށް ބަނޑަށް ތަދުވެފައި އަކުނިވަޔަށް ދަމާތީ އެނދު ކައިރީ އޮވެގެން އަޑުން އަޑު ނަގާފައި ރޮމުން މަންމައަށް ގޮވަމުން ދިޔައެވެ. މިއަޑު ޔުމްނު ކިޔަވަން ހުރިގޭ ބޭބެއަށް އިވުމުން ދުވެފައި އައިސް ދޮރުހުޅުވާލިއިރު ފެނުނު މަންޒަރުން ވަގުތުން އެމްބިލެންސަށް ގުޅިއެވެ.\nޔުމްނު ހޮސްޕިޓަލަށް ގެންދިޔައިރުވެސް ޔުމްނުގެ މުޅި ހަށިގަނޑު ވަނީ ނޫވެފައެވެ. ޔުމްނު އެކޭ ހަރު ހިލަގަނޑެކޭ ތަފާތެއްނެތެވެ. އަދި ޔުމްނުގެ ހަށިގަނޑުވެސް އެހާމެ ފިންޏެވެ.\nޔުމްނު ކިޔަވަން ހުރިހޭ ބޭބެ ވަގުތުން ޔުމްނުގެ މަންމައަށް މިހަބަރު ދިނުމުން ޔުމްނުގެ މަންމަ ވަގުތުން ރަށުން ފުރައިން މަނަދޫއަށް ދިޔައެވެ.\nޔުމްނުގެ މަންމައަށް ޔުމްނު ފެނުމުން އަޑުންއަޑުނަގާފައި ރޯންފެށިއެވެ. ޔުމްނުުއަށް ވެފައިއޮތްގޮތް ފެނިފައި ޑޮކްޓަރުންވެސް އުޅުނީ ތެޅިފޮޅެމުން ޔުމްނުގެ އެ ގަނޑުވެފައިވާ ހަށިގަނޑު ހޫނުކޮށް މަޑުކޮއްލެވޭތޯއެވެ.\nޑޮކްޓަރުންނާއި، ނަރުހުންނާއި، ޔުމްނުގެ މަންމައާއި، ޔުމްނުގެ މަންމައާއި އެއްކޮށް އައި ޔުމްނުގެ ތިމާގެ ބޭބެއާއި އެންމެންވެގެން ޔުމްނުގެ މުޅި ހަށިގަނޑު ހޫނުކުރުމަށްޓަކައި އަތްހޭކިއެވެ.\nގަޑިއެއްހާއިރު ވަންދެން ޔުމްނުގައިގައި އަތްހޭކުމަށްފަހު ޔުމްނު ހަމަޔަކަށް އެޅި މީހާ އެއްކޮށް ނޯމަލްވިއެވެ. ނަމަވެސް ޑޮކްޓަރުން ޔުމްނު ދޫކޮށްލާކަށް ބޭނުމެއްނުވިއެވެ. އެރޭ ހޮސްޕިޓަލުގައި މަޑުކުރުމަށްފަހު އޭގެ އަނެއްދުވަހު ލޭގެ ކުޑަ ޓެސްޓެއް ހެދުމަށްފަހު ދޫކޮށްލާނެކަމަށް ބުންޏެވެ. ޔުމްނު މިކަމާއި ވަރަށް ފޫހިވިއެވެ.\nޔުމްނުއާއި ޔުމްނުގެ މަންމަ އެކަނިވީ ވަގުތު ޔުމްނުގެ މަންމަ ޔުމްނު ކައިރީ އަސްލު ކަންތައް ވީގޮތް ކިޔައިދޭން ބުންޏެވެ.\n“ބަނޑަށް ތަދުވީ ފުރަތަމަ، ދެން ކުއްލިއަކަށް ބަނޑަށް ތަދުވަމުންވަމުން ގޮސް ބަނޑާއި ދިމާލުން އަކުނިވަޔަށް ދަމައިގަތީ، ދެން މަޑުމަޑުން މުޅި ދެފަޔަށްވެސް ވާނަވެފައި އަކުނިވަޔަށް ދަމައިގަތީ. މީ ހަނދާންވާވަރު” ޔުމްނު ބުންޏެވެ.\nބޮޑުއީދުގެ 3ވަނައަށް ވާ ދުވަހަކީ މާލިނެރޭ ދުވަހެވެ. ޔުމްނު ޔުމްނުގެ މަންމައާއި އެއްކޮށް މާލި ނެރޭތަން ބަލާލަން ބޭރަށް ނިކުތެވެ. ޔުމްނުމެންނަށް ނުކިމެވުންއިރު މާލިތައް ބަނދަރަށް ގޮއްސިއެވެ. ޔުމްނުއާއި ޔުމްނުގެ މަންމަވެސް ބަނދަރާއި ވީ ފަރާތަށް ނިކުތެވެ.\nކުއްލިއަކަށް ދެލިމާލިތަށް މީހުން ގައިގައި ދެލިހާކަން ދުއްވައިގަތެވެ. މިއީ ކޮންމެ އަހަރަކުވެސް މިކަން ކުރާ ގޮތެވެ.\nޔުމްނު ހުރީ ތަންކޮޅެއް ދުރުގައިކަމުން ޔުމްނު ހީކުރީ ދެލިމާލިތަކަށް ޔުމްނު ނުފެންނާނެ ކަމަށެވެ. އަދި އެހެން ހުރެފައި އެކި ދިމަދިމާލަށް ކަޅި އުކަމުން ދަނިކޮށް ޔުމްނުއަށް ފެނުނީ ކުޑަކުޑަ ދެ ކުދިން ކައިރިއަށް ލައިގެން ހިނިތުންވެލައިގެން ހުރި އިރުމްއެވެ.\nއިރުމްގެ އެ ހިނިތުންވުން ފެނިފައި ޔުމްނުހުރީ އަނގައިން ބަސް ހުއްޓިފައެވެ. އިރުމްގެ އެ ހިނިތުންވުމަކީ އަންހެންކުދިންގެ ހިތްތަށް ކަތިލާނެ ހިނިތުންވުމެއްކަން ގައިމެވެ.\nހަމަގައިމުވެސް ޔުމްނުގެ ހިތް އިރުމްގެ އެ ހިނިތުންވުމުގެ ޖާދޫގައި ރަނގަޅަށްވެސް ޖެހިއްޖެއެވެ.\nޔުމްނުއަށް އިރުމްއާއި ދިމަނޫން އެހެން ދިމާލެއް ނުބެލެއެވެ.\nކުއްލިޔަކަށް ޔުމްނު ސިއްސައިގެން ގޮސް ހަޅޭލަވައިގަނެވުނީ ޔުމްނުގެ ފުރަގަހުން މީހަކު އައިސް ޔުމްނު ގައިގައި އޮޅުލައިގަތުމަށްފަހު މޫނުގައި ދެލި އުނގުޅުމުންނެވެ.\nޔުމްނު ފަހަތަށް އެނބުރި ބަލާލީ ޔުމްނުގައިގައި ދެލި އުނގުޅަން ކެރުނީ ކާކަށްތޯ ބަލާލުމަށެވެ. ޔުމްނު ގައިގައި ދެލި އުނގުޅީ ޔުމްނުގެ ކަޒިން ބޭބެއެކެވެ. ޔުމްނު ބޭބެއާއި ދިމާޔަށް ތުން އަނބުރާލުމަށްފަހު ބޭބެގެ ފަހަތުން ހޭއަރުވާލާނަމޭ ކިޔާ ދުއްވައިގަތެވެ. ނަމަވެސް ޔުމްނުއަށް ޔުމްނުގެ ބޭބެ އަތުވާގޮތެއް ނުވިއެވެ.\nދެން ޔުމްނުއާއި ޔުމްނުގެ މަންމަ އަވަހަށް އެތަނުން ސަލާމަތްވެގެން ގެއަށް ދިޔައެވެ. ގެއަށް ދާން ދިޔަ މަގުމަތީގައިވެސް ޔުމްނު ބެލީ އިރުމްއާއި ދިމަ ބެލޭތޯއެވެ.\nޔުމްނު ޔުމްނުގެ ހުރިހާ ސިއްރެއް ހިއްސާކުރަނީ ޔުމްނުގެ ދޮންބެއަށެވެ. ޔުމްނު ދޮންބެ ކައިރީ އިރުމް ވާހަކަ ބުންޏެވެ. އަދި އިރުމްގެ ނަމްބަރ ދިނުމަށްވެސް ބުންޏެވެ. ދޮންބެ ޔުމްނު އިރުމްއާއި ގުޅެން ވަރަށް އެއްބަހެވެ.\nނަމަވެސް ދޮންބެ ޔުމްނުއާއި ވަރަށް ދިމާކުރިއެވެ. ސަބަބަކީ އިރުމްއަކީ ޔުމްނު ވަރަށް ރުޅިއަންނަ މީހެކެވެ. އެއީ އިރުމް އޭރު އުޅެނީ ރަށުގައި އެންމެ ނުބައިކޮށް އުޅޭ މީހުންނާއި އެއްކޮށްވީމައާއި ސިނގިރޭޓް ބޯތީވެއެވެ. ސިނގިރޭޓް ބޯ ހުރިހާ މީހުންދެކެވެސް ޔުމްނު ވަރަށް ފޫހިވެއެވެ.\nނަމަވެސް މިއަދު މިވަނީ އެ ރުޅި ލޯތްބަށް ބަދަލުވެފައެވެ. އާނއެކެވެ! ޔުމްނުއަށް އިރުމް ދެކެ ލޯބި ވެވިއްޖެއެވެ.\n“ނަފްރަތަކީ ނުވަތަ ރުޅިއަކީ ލޯބީގެ ފެށުމޭ” މީހުންބުނެއުޅެނީ ހަމަތެދެއްވީމަތާއެވެ!\n(މި ޕާޓް އަޕްލޯޑް ކުރުމުގައި އެރި އެރާރ ގެ ސަބަބުންނާއި، ވާހަކަ ރަނގަޅުނުކުރެވި އަޕްލޯޑް ނުކުރެވި ގިނަދުވަސް ވުމުގެ ސަބަބުން އަޅުގަނޑު ހުރިހާ ކިޔުންތެރިންގެ ފަރާތުން ނިހާޔަތަށް މާފަށް އެދެމެވެ.)\nއަނެއް ޕާޓަށް އިންތިޒާރް ކޮށްލަށްވާ!\nHello! m from N.Magoodhoo. m 20 years old. I love to write and also read stories. I hope you all readers will like my stories. And please do give positive and negative feedback's to each and every part i publish, than only i will know what i have to improve. Lots of love to my readers ..\nޒާޔާ (ސައުރަތިރީސްވަނަ ބައި)\nދިރިއުޅުން އަލިކޮށްދިން ( ފަހުބައި )


Addu city council idhaaraa sarukaarah nagan ninmaifi | Mihaaru\nއައްޑޫ ސިޓީ ކައުންސިލް ހިންގާ އިމާރާތް: މިތަން ހައުސިން އަށް ނަގަން ވަނީ ނިންމާފައި.\nއައްޑޫ ކައުންސިލް ހިންގާ އިމާރާތް ހައުސިން މިނިސްޓްރީ އަށް ނަގަން ނިންމައިފި\n12 ޖުލައި 2018 - 15:469comments\nއައްޑޫ ހިތަދޫގައި ހުންނަ އައްޑޫ ސިޓީ ކައުންސިލްގެ އިދާރާ ހިންގާ އިމާރާތް ސަރުކާރަށް ނަގަން ނިންމައިފި އެވެ.\nއައްޑޫގައި ހުންނަވާ ހައުސިން މިނިސްޓްރީގެ އެކްޒެކެޓިވް ކޯޑިނޭޓަރު އަބްދުﷲ ޒުހައިރު (އަބުހަރީ) ވިދާޅުވީ އެ އިމާރާތް ހައުސިން މިނިސްޓްރީ އަށް ނަގަން ނިންމީ ދައުލަތުގެ ބޭނުމަކަށް ކަމަށެވެ. އެކަމަކު އޭގެ ތަފުސީލެއް ނުދެއްވަ އެވެ.\nކައުންސިލް އިދާރާ ހުންނަ އިމާރާތުގައި ސަރުކާރުގެ ބައެއް އޮފިސްތަކުގެ ޔުނިޓްތައް ވެސް ހިންގަ އެވެ. އޭގެ ތެރޭގައި އިސްލާމިކް މިނިސްޓްރީގެ އައްޑޫ ޔުނިޓާއި މޯލްޑިވްސް އިންލެންޑް ރެވެނިއު އޮތޯރިޓީ (މީރާ) ގެ އައްޑޫ ބްރާންޗް ހިމެނެ އެވެ.\nޒުހައިރު ވިދާޅުވީ ހަތް ދުވަހުގެ ތެރޭގައި އެތަން މިނިސްޓްރީއާ ހަވާލުކުރަން އެންގީ، އައްޑޫ ސިޓީ ކައުންސިލްގެ މަސައްކަތް އެހެން ތަނަކަށް ބަދަލުކުރާ ގޮތަށް ކަމަށެވެ.\nއެކަމަކު އައްޑޫ މޭޔަރު އަބްދުﷲ ސޯދިގް (ސޯބެ) ވިދާޅުވެފައި ވަނީ ކައުންސިލް އިދާރާ ހައުސިން މިނިސްޓްރީއާ ހަވާލުކުރަން ރަސްމީކޮށް ކައުންސިލަށް އަދި އަންގާފައި ނެތް ކަމަށެވެ. އެކަހަލަ ކަމެއް އުޅޭކަން އެނގިވަޑައިގަތީ މީޑިއާ އިން ކަމަށް ވެސް އޭނާ ވިދާޅުވި އެވެ.\nމުޅިން ވެސް އެމްޑީޕީ ކައުންސިލަރުން ތިއްބަވާ އައްޑޫ ސިޓީ ކައުންސިލް ހިންގަމުން އަންނަނީ އެންމެ ފުރަތަމަ ދެކުނުގެ ތަރައްގީގެ މަޝްރޫއުތައް ބަލަހައްޓަން ހެދި އޮފީހަށް ހާއްސަ ކުރި އިމާރާތެވެ. ކައުންސިލްތައް އުފެދުމުގެ ކުރިން އެމްޑީޕީގެ ވެރިކަމުގައި އައްޑު އާއި ފުވައްމުލަކުގެ ދެކުނު ޕްރޮވިންސް އޮފީސް ވެސް އެ ތަނުގައި ހިންގި އެވެ.\nއިތުރު ލިޔުންތައް ސ. ހިތަދޫ އައްޑޫ އައްޑޫ ސިޓީ ކައުންސިލް ހައުސިން މިނިސްޓްރީ\nއައްޑޫން އިތުރު 41 ފްލެޓަކަށް ފުރުސަތު ހުޅުވާލައިފި\nއައްޑޫގެ ފްލެޓްތަކުގެ މަރާމާތު ފައިސާ ހަވާލު ކުރަނީ\nއައްޑޫގެ ފްލެޓްތައް ހަވާލުކުރަން ފަށައިފި\nއޭލެވެލްގައި ވެސް ރައިޝަން ވިދާލައިފި\nދަރިފުޅާ ބެހި އިންޒާރު ދިން ބައްޕަ ޕޮލިހާ ހަވާލުކޮށްފި\nStatic Company Pvt.Ltd\nCorporate Training Executive


ނިޔަރެސްގެ ފަރާތުން ހޭންޑް ހައިޖީން ޓީޗިން ސެސަންއެއް – MNUSU\nނިޔަރެސްގެ ފަރާތުން ހޭންޑް ހައިޖީން ޓީޗިން ސެސަންއެއް\nނިޔަރެސް(އެމް.އެން.ޔޫ.އެސް.ޔޫ) ގެ ފަރާތުން ހޭންޑް ހައިޖީން ޓީޗިން ސެސަންއެއް ބާއްވައިފިއެވެ. މި ޓީޗިން ސެސަން ބާއްވައިފައިވަނީ 23 ޖުލައި 2019 އަންގާރަ ދުވަހުގެ ހެދުނު9ޖަހާއިރުއެވެ. މި ޓީޗިން ސެސަންގައި ބައިވެރިވެފައި ވަނީ މާފަންނު މަދަރުސާގެ އިތުރު ހަރަކާތް ތަކުގައި އުޅެމުންދާ ދަރިވަރުންނަށެވެ. އެގޮތުން މާފަންނު މަދަރުސާގެ އެލް.ކޭ.ޖީ އަދި ޔޫ.ކޭ.ޖީގެ އިތުރު ހަރަކާތް ތަކުގައި އުޅެމުންދާ ދަރިވަރުން ވަނީ މި ސެސަންގައި ބައިވެރިވެފައެވެ.\nމި ޓީޗިން ސެސަން ކުރިޔަށް ގެންދިޔައި ހަރަކާތަކައް ބަހައިލައިގެނެވެ. ފުރަތަމަ ހަރަކާތެއްގެ ގޮތުން ހުރިހާކުދިންނަށް ހޭންޑް ހައިޖީންއާ ބެހޭގޮތުން މައުލޫމާތުދެވުނެވެ. ހޭންޑް ހައިޖީން އަކީ ކޮބައިކަން، ހޭންޑް ހައިޖީންގެ މުހިންމުކަން، ހޭންޑް ހައިޖީން އިން ލިބޭފައިދާތައް، ހޭންޑް ހައިޖީން ހިފަފައްޓާނެ ގޮތް(ހޭންޑް ވޮޝް)، ހޭންޑް ހައިޖީން ދެމެހެއްޓުން އެންމެ މުހިންމު ވަގުތުތައް ކިޔައިދެވުނެވެ.\nދެވަނަ ހަރަކާތެއްގެ ގޮތުން ކުދިންނަށް ހޭންޑް ވޮޝް ކުރާގޮތް ދަސްކޮއްދެވުނެވެ. ކުދިންތައް ގުރޫޕްތަކައް ބަހައިލައިގެން ކޮންމެ ގުރޫޕެއްގެ ކުދިންނަށް ހޭންޑް ވޮޝް ކުރާގޮތުގެ ހަރަކާތައް ދަސްކޮއްދެވުނެވެ. އަދި އެކުދިން އަމިއްލަޔަށް ހޭންޑް ވޮޝް ކުރުމަށް ފުރުސަތުދެވުނެވެ.\nއެންމެފަހުގެ ހަރަކާތެއްގެ ގޮތުން މިސެސަން ނިންމާލީ ހޭންޑް ވޮޝް ކުރާގޮތް ދައްކައިދޭ ނެށުމަކުންނެވެ. މިސެސަން ނިންމައި ލެވުނީ ވަރަށް ކާމިޔާބީ އާއެކު ކަން ފާހަގަކޮއްލަމެވެ. އަދި މިސެސަން ކުރިޔަށްގެން ދިޔުމަށް އެޙީވެދެއްވި މާފަންނު މަދަރުސާގެ އިތުރު ހަރަކާތް ތަކާއި ހަވާލުވެގެން ތިއްބެވި ބޭފުޅުންނަށާއި އެސް.އެންގެ ވޮލަންޓިއަރސް އަށް ވަރަށް ބޮޑަށް ޝުކުރު އަދާ ކުރަމެވެ.\nލިޔުނީ: ފަތިމަތު އަބޫބަކުރު


Faahaana thahtah vure 400 guna ithurah key board ga jaraaseemu!\n15 އޯގަސްޓު 20190ކޮމެންޓް\nފާހާނަ ތައްޓަށް ވުރެ 400 ގުނަ އިތުރަށް ކީބޯޑުގައި ޖަރާސީމު!\nފާހާނާ ނުވަތަ ބަދިގެ ސާފުކުރުމަކީ ދުވާލަކު އެއް ފަހަރު ނަމަވެސް ކުރާ ކަމަކެވެ. އެތަންތަން ސާފުތާހިރުކޮށް ބަހައްޓަން ބޮޑު ސަމާލުކަމެއް ދޭއިރު ތިމާ މަސައްކަތް ކުރާ އޮފީހުގައި ނުވަތަ ދުވާލުދާ ހަތަރުދަމު އިންނަ ކޮމްޕިއުޓަރު ސާފުކުރަން ވިސްނާލީ ކިތައް ފަހަރު ހެއްޔެވެ؟\nކޮމްޕިއުޓަރު ކީބޯޑަކީ އޭގައި އެތައް ގުނައަކަށް ޖަރާސީމް ހުންނަ އެއްޗެކެވެ. ސައިންސްގެ ދިރާސާއަކުން ދައްކާ ގޮތުން ފާހާނާ ތަށީގައި ހުންނަ ވަރަށް ވުރެވެސް ގިނައިން ކީބޯޑުގައި ޖަރާސީމް ހިމެނެ އެވެ.\nއޮސްޓްރޭލިއާގެ ޔުނިވާސިޓީ އަކުން ހެދި ދިރާސާއަކުން ދައްކާ ގޮތުން ކީބޯޑުގައި ގިނަ އަދަދަކަށް ޖަރާސީމް ހުންނަ ކަމަށާއި އަދި އެކަކު ބޭނުންކުރާ ކީބޯޑަކަށް ވުރެ ބޮޑަށް ގިނަ މީހުން ބޭނުންކުރާ ކީބޯޑުގައި އެއަށް ވުރެ އިތުރަށް ޖަރާސީމް ހުންނަ ކަމަށެވެ.\nހަމަ އެހެންމެ އެމެރިކާގެ ޔުނިވާސިޓީ އޮފް އަރިޒޯނާ އިން ހެދި ދިރާސާއިން ދައްކާ ގޮތުން ފާހަނަ ތަށްޓަށް ވުރެ 400 ގުނަ އިތުރަށް ޖަރާސިމް ކީބޯޑުގައި ހުރެއެވެ. އަދި ފިރިހެނުންނަށްވުރެ އަންހެނުން ބޭނުންކުރާ ކީބޯޑުގައި ހުންނަ ޖަރާސީމުގެ މިންވަރު ގިނަ ކަމަށް ވެސް އެ ދިރާސާއިން ދެއްކި އެވެ.\nކީބޯޑުގައި އެ ހުންނަ ޖަރާސީމްތައް އަންނަނީ އަހަރުމެންގެ ހަށިގަނޑުންނެވެ. އަތުން، އަނގައިން، ނޭވާލާ ނިޒާމުން ނުވަތަ އެހެން ޒަރިއްޔާއަކުންނެވެ.\nދިފާއީ ނިޒާމު ބަލިކަށި މީހުންނަށް ނޫނީ އެ ޖަރާސީމް ތަކުން ގެއްލުމެއް ނުލިބުނަސް އަތުން ނުވަތަ އިނގިލީގެ ތަންކޮޅެއް ކަނޑައިގެން ގޮސްފައި ހުއްޓައި ކީބޯޑު ބޭނުންކޮށް ޖަރާސީމް ހަށިގަނޑަށް ވަދެ އޭގެ ސަބަބުން މީހާ އަށް ނޭދެވޭ އަސަރުތައް ކުރުން ބޮޑެވެ.\nއެހެންކަމުން ހަފްތާއަކު އެއް ފަހަރު ނަމަވެސް ކީބޯޑު ސާފުކޮށް ކޮންމެ ފަހަރަކު ކީބޯޑު ބޭނުންކޮށް ނިމުމުން އަތް ދޮންނަން ކޮންމެ މީހަކު އާދަ ކުރާށެވެ.\nވަގު ޕާސްޕޯޓެއް ބޭނުންކޮށްގެން ރާއްޖެއަށް ވަންނަން އުޅުނު މީހަކު ހުއްޓުވައިފި\nތެޔޮ ވަޅުތަކަށް ދިން ހަމަލާގެ ބަދަލު ހިފާނެކަމުގެ އިންޒާފު ސައުދީން ދީފި\nޕާކުކޮށްފައި އޮތް ޓެކްސީއެއްގެ މައްޗަށް ގަހެއް ވެއްޓިއްޖެ\nމިފްްކޯއަށް އެވަނީ އެއް ބިލިއަން ރުފިޔާގެ ގެއްލުންވެފަ: އަމްރު


Athaa Aiyy Joadukoh Salaam Kurumuge Maiyykan - Vaguthu\nއަތާއަތް ޖޯޑުކޮށް ސަލާމްކުރުމުގެ މާތްކަން\nމުސްލިމުން އެއްބަޔަކު އަނެއްބަޔަކަށް ލޯބިއިތުރުކޮށްދޭ ކަންކަމުގެ ތެރޭގައި އެބައިމީހުން އެއްބަޔަކު އަނެއްބަޔަކާ ބައްދަލުވުމުން އަތާ އަތްޖޯޑުކޮށް ސަލާމްކުރުން ހިމެނެއެވެ. މިއީ މާތް ޞަޙާބީ ބޭކަލުންގެ ރިވެތިވެގެންވާ ނަމޫނާގެ ތެރޭން ހިމެނޭ ވަރަށް މަތިވެރި ސުންނަތެ ކެވެ. އަދި ނަބިއްޔާ ޞައްލަﷲ ޢަލައިހި ވަސައްލަމަ ވަނީ މިފަދައިން އަތާ އަތްޖޯޑުކޮށްފިނަމަ ލިބޭނެ މަތިވެރިކަމުގެ ވާހަކައިން ޚަބަރު ދެއްވާފައެވެ.\n" مَا مِنْ مُسْلِمَيْنِ يَلْتَقِيَانِ فَيَتَصَافَحَانِ إِلَّا غُفِرَ لَهُمَا قَبْلَ أَنْ يَفْتَرِقَا" رواه أبو داود في سننه: 5212.\nމާނައީ: "ދެމުސްލިމަކު ބައްދަލުވެ އަތާއަތްޖޯޑުކޮށް ސަލާމްކޮށްފިނަމަ، އެދެމީހުން ވަކިވުމުގެ ކުރިން އެދެމީހުންގެ ފާފަ ފުއްސެވޭނެއެވެ."\n(عَنْ قَتَادَةَ قَالَ : قُلْتُ لِأَنَسٍ أَكَانَتْ الْمُصَافَحَةُ فِي أَصْحَابِ النَّبِيِّ صَلَّى اللَّهُ عَلَيْهِ وَسَلَّمَ قَالَ :نَعَمْ) رواه البخاري في صحيحه: 5908.\nޤަތާދާ ގެ ކިބައިން ރިވާވެގެންވެއެވެ. "އަނަސް (ރަޟިޔަﷲ ޢަންހު)އަށް ދެންނެވީމެވެ. ނަބިއްޔާ ޞައްލަﷲ ޢަލައިހި ވަސައްލަމަގެ ސަޙާބީ ބޭކަލުން އަތާއަތް ޖޯޑުކުރައްވައި އުޅުއްވާ ހެއްޔެވެ؟ ދެންނެވިއެވެ: އާދޭހެވެ."\nހިލޭ އަންހެނުންނާއި ހިލޭ ފިރިހެނުން އަތާއަތްޖޯޑުކުރުން.\nމިއީ އިސްލާމްދީނުގައި ހުއްދަކަމެއް ނޫނެވެ. އަދި އެކަމަކާއި ގުޅިގެން ނަހީ އައިސްފައިވާ ކަމެކެވެ. މިކަމަށް އެހެން ލިޔުމެއްގައި ތަފުސީލުކޮށް އަލިއަޅުވާލާނަމެވެ.\nހ. އެއްބަޔަކު އަނެއްބަޔަކަށް އަތާއަތްޖޯޑުކޮށް ސަލާމްކޮށް އުޅުމަކީ ވަރަށް މަތިވެރި ސުންނަތެއްކަން އަދި ޞަޙާބީ ބޭކަލުންވެސް ކުރައްވާ އުޅުއްވިކަމެއްކަން.\nށ. ދެ މުސްލިމަކު ބައްދަލުވެ އަތާއަތްޖޯޑުކޮށްފިނަމަ ލިބޭ ޘަވާބުގެ މަތިވެރިކަން.\nނ. ހިލޭ އަންހެނަކާ ހިލޭ ފިރިހެނަކު އަތާއަތްޖޯޑުކުރުމަކީ ޙަރާމްކަމެއްކަން.\n3 ދުވަސް ކުރިން 38\n1 ހަފްތާ ކުރިން 26\nކީރިތި ޤުރުއާނުގައި ރަޖަމްކުރުން ނެތްކަމަށް ބުނާ މީހުންގެ ޝުބުހަތަކަށް ރައްދު


Funn Valheh Ge Thereygai Thaashivefai Oiy Kujjaa Haalu Dherave Heynethifai -4Dhuvas, Adhives Nunegey - Vaguthu\nމިދިޔަ ހުކުރު ދުވަހުގެ ވަގުތެއްގައި އިންޑިއާގެ ސިޓީއެއް ކަމަށްވާ ޓްރުޗިރައްޕާލީގައި ކުޑަ ކުއްޖަކު ފުން ވަޅެއްގެ ތެރެއަށް ވެއްޓި ތާށިވި ހާދިސާއެއް ފެންމަތިވުމާއި ގުޅިގެން އެކުއްޖާ ސަލާމަތްކުރުމުގެ މަސައްކަތް އިދާރާތަކުން ވަގުތުން ފަށައިގެން ކުރިޔަށް ގެންދިޔަނަމަވެސް އަދިވެސް އެކުއްޖާ ސަލާމަތްކުރެވިފައި ނުވާ ކަމަށް އެޤައުމުގެ ނޫސްތަކުން ބުނެފިއެވެ.\nމި ހާދިސާ މިހާރު ބައިނަލްއަޤުވާމީ މީޑިއާތަކުގެ ސަމާލުކަމަށްވެސް އައިސްފައިވާއިރު، އުމުރުން ދެ އަހަރުގެ އެ ތުއްތު ކުއްޖާ ތާށިވެފައި އޮތީ، އޭނާ ދިރިއުޅޭ ގޭގެ ކައިރީގައި، ބިމުން ތޮރުފާފައި ހުރި ފުން ވަޅެއްގެ ތެރޭގައެވެ. އިދާރާތަކުން މި ކުއްޖާ ތާށިވި ސަރަޙައްދުގައި ހަރަކާތްތެރިވަމުންދާއިރު، ކުއްޖާގެ ހާލު ދެރަވަމުންދާ ކަމަށް އެފަރާތްތަކުން ބުނެއެވެ.\nއެގޮތުން އެކުއްޖާ ސަލާމަތް ނުކުރެވި މިއަދަށް ހަތަރު ދުވަސް ވެފައިވާއިރު، ކުއްޖާ އޮތީ ހޭނެތިފައި ކަމަށް އޮފިޝަލުންނާއި ހަވާލާދީ އިންޑިއާގެ ނޫސްތަކުގައި ބުނެފައި ވެއެވެ. އެކުއްޖާ ހޭނެތިފައި އޮތް ނަމަވެސް އަދިވެސް ނޭވާ ލަމުންދާ ކަމަށާއި، ނަމަވެސް މިގޮތުގައި މާގިނައިރު އޮވެއްޖެނަމަ އެކުއްޖާގެ ފުރާނައަށް ނުރައްކާވުމުގެ ފުރުސަތު ބޮޑު ކަމަށް އެފަރާތްތަކުން ނޫސްތަކުގައި ބުނެފައި ވެއެވެ.\nރިޕޯޓްތައް ބުނާގޮތުގައި އެކުއްޖާ ތާށިވެފައި އޮތީ ބިމުގެ 328 ފޫޓު އަޑީގައެވެ. އޭނާ ސަލާމަތް ކުރުމަށް އެ ސަރަޙައްދުން އިތުރު ދެ ތަނެއް ކޮނުމުގެ މަސައްކަތް ކުރަމުން ދެއެވެ. ނަމަވެސް އެ ސަރަޙައްދުގެ ބިމުގެ އަޑީގައި ވަނީ ހިލަކަމުން އެކަމަށް ބޮޑެތި ދަތިތަކާއި ކުރިމަތިވަމުންދާ ކަމަށް ވެއެވެ. ނޫސްތައް ބުނާގޮތުގައި ކުއްޖާ ސަލާމަތް ކުރުމުގެ މަސައްކަތުގެ ތެރެއިން މިހާތަނަށް ކޮނެވުނީ 30 ފޫޓާއި 36 ފޫޓުގެ ދެ ވަޅުގަނޑެވެ.\nއިދާރާތަކުން ވަނީ އެކުއްޖާ ތާށިވެފައި އޮތް ވަޅުގަނޑުގެ ތެރެއަށް ކުދި ކެމެރާތަކެއް ފޮނުވައިގެން އެކުއްޖާ އޮތް ހާލު ބަލާފައެވެ. މިގޮތުން ނަގާފައިވާ ފޮޓޯތައް މިހާރު މީޑިއާގައި އާންމުވެފައި ވާއިރު ފޮޓޯތަކުން ފެންނަ ގޮތުގައި އެކުއްޖާ އޮތީ ދެ އަތް މައްޗަށް ވާގޮތަށް ވަޅުގެ އަރިމަތިން ހަށިގަނޑު ފިތި ތާށިވެފައެވެ. މި ހާދިސާގައި އެކުއްޖާގެ ހަށިގަނޑަށް ލިބިފައިވަނީ ކިހައިވަރެއްގެ އަނިޔާތަކެއް ކަމެއް އަދި ހޯދިފައެއް ނުވެއެވެ.\nއެކުއްޖާ ސަލާމަތްކުރުމުގެ މަސައްކަތް ހުއްޓުމެއް ނެތި ކުރަމުންދާއިރު، އެ ސަރަޙައްދަށް ވާރޭވެހި ވިއްސާރަ ކުރަމުންދާ ކަމަށް ވެއެވެ. ނަމަވެސް ކުއްޖާ ތާށިވެފައި އޮތް ވަޅުގައި ފެންބޮޑުވެފައެއް ނުވެއެވެ. ކަމާއި ބެހޭ ފަރާތްތަކުން މިހާރު ދަނީ އެ ސަރަޙައްދުގައި ޓެންޓު ޖަހައިގެން ކުއްޖާއަށް އިތުރު ގެއްލުމެއް ނުލިބޭނެ ފަދަ ގޮތަކަށް އެކުއްޖާ ސަލާމަތްކުރުމުގެ މަސައްކަތް ކުރަމުންނެވެ. ނަމަވެސް މި މަސައްކަތަށް ހޭދަވާނެ ވަގުތެއް އަދި ކަށަވަރު ކުރެވިފައެއް ނުވެއެވެ.\nއޮކްޓޯބަރ 28, 2019 15:08\nއެކުއްޖާ ސަލާމަތްކޮށް ދެއްވާށި. އާމީން\nއޮކްޓޯބަރ 28, 2019 15:09\nއީލަން މަސްކުގެ ސަމާލުކަމަށް ތިކަން ގެންނަން ފެނޭ.\nޔާﷲ މިދަރިފުޅު މިތަނުން ސަލާމަތްކަމާއެކު މައިންބަފައިންނަށް ލިބޭނެގޮތް މިންވަރު ކޮށްދެއްވާނދޭވެ.އާމީން\nހާދަ އަސަރެއް ކުރެއޭ.\nކުޑަކުޑަ ތުއްތު ފުރާނަ އެއް.ވިސްނާބަލަ ނިކަން. ކަމެއްދިމާވީމާ ދަންނަވާނޭ އެހެން ފަރާތެއްނެތް. ﷲ ސުބްޙާނަހޫ ވަތަޢާލާގެ ހުސްާޠާހިރު ވަންތަކާމާއެވެ. ސުބްޙާނަﷲ\nއޮކްޓޯބަރ 28, 2019 16:19\nމާތް ﷲ އެ\nއޮކްޓޯބަރ 28, 2019 16:27\nޔާﷲ މި ތުއްތު ތުއްތު ކުއްޖާގެ ފުރާނަ ސަލާމަތްކޮށްދެއްވާންދޭވެ! އިނބަރަސްކަލަާންގެ އަކީ އެންމެމޮޅަށް ދެނެވޮޑިންގެންވާ ރަސްކަލާނގެ!\nއޮކްޓޯބަރ 28, 2019 18:46\nހިތުގަ އުފެދޭ ސުވާލަކީ އެކުއްޖާ ވަޅުގަަނޑުން އަޑިޔަށް ދާނީ އެ ކުއްޖާ އަށް ދެވޭ ވަރަށް ޖާގަ އެ ވަޅުގަނޑުގަ އިނީމަ ނޫންބާއޭ؟ދެނެ ކީއްވެބާއޭ ނަގަން އުދަނގޫ ވެގެން އެއުޅެނީ.. ފަހަރުގަ ޚަބަރުގަ އޮތް އެއްޗެއް އަޅުގަނޑަށް ގެޓް ނުވަނީ ކަމަށްވެސް ވެދާނެ.. ދުޢާ އަކީ ކުއްޖާ ހެޔޮ ހާލުގަ ލެއްވުން..އިރާދުކުރެއްވިއްޔާ ކުއްޖާގެ ފުރާނަ ސަލާމަތް ވާނެ.\nއޮކްޓޯބަރ 28, 2019 20:43\nވަޅުގަނޑުގެ ފުޅާ މިން އެކުއްޖާއަށް ވަދެވޭ ވަރަށް ހުއްޓަސް އެކުއްޖާ ނަގަން މީހެއް ނުވަތަ މެޝިނެއް ވައްދާނެ ފުޅާމިން އެވަޅުގަނޑުގަ ނެތީ. އެކުއްޖާ އެއޮތީ ތާށިވެފަ ވަކި ހިސާބަކުން ވަޅުގަނޑު ހަނިވީމަ. ކުއްޖާގެ އުމުރުގެ ހަގު ކަމުންނާއި ކުއްޖާގެ ގައިގައި ވަރު ނެތުމުން ވާގަޑެއްގަ ހިފުމަކީވެސް އުނދަގޫ ކަމަކަށްވާނެ. އަދި ވަޅުގަނޑު މާ ފުން ވުމުން އެކުއްޖާ އާ މުއާމަލާތު ކުރުންވެސް ވާނީ އުނދަގޫ ކަމަކަށް.\nއޮކްޓޯބަރ 28, 2019 22:26\nއެކުއްޖާ ސަލާމަތްކޮށް ދެއްވާނދޭއެވެ.....އާމީން\nއޮކްޓޯބަރ 28, 2019 22:38\nތިވެސް ޗައިނާގައި ދިމާވި ކަމެއްނަމަ ތިޔަ ކުއްޖާ ނަގާފައި އޮންނާނީ ތިހުރީ ކަޔޯ މެންގެ ފެންވަރު.\nއޮކްޓޯބަރ 28, 2019 23:35\nއޮކްޓޯބަރ 29, 2019 00:34


Nawaz Shairf ge kidney in hila natthaalan operation'eh kuran jehijje\nނަވާޒް ޝަރީފްގެ ކިޑްނީން ހިލަނައްތާލަން އޮޕަރޭޝަނެއް ކުރަންޖެހިއްޖެ\nބޮޑުވަޒީރުކަމުގެ މަގާމުން ނަވާޒް ވަކިކުރެވުނީ 2017 ވަނަ އަހަރު\nކ. މާލެ4ފެބުރުއަރީ 2019 | ހޯމަ 08:38 2,253\nޕާކިސްތާނުގެ ކުރީގެ ބޮޑުވަޒީރު ނަވާޒް ޝަރީފް - އަލްޖަޒީރާ\nޕާކިސްތާނުގެ ކުރީގެ ބޮޑުވަޒީރު ނަވާޒް ޝަރީފްގެ މެޑިކަލް ޓެސްޓްތަކުން އެ މަނިކުފާނުގެ ކިޑްނީގައި ހިލަހުރިކަން ޔަގީން ކުރެވިފައިވާތީ އޮޕަރޭޝަނެެއް ކުރުމަށް ޑޮކްޓަރުން ލަފާދީފިއެވެ.\nޕާކިސްތާން މުސްލިމް ލީގް ނަވާޒްގެ އިސްވެރިޔާ ހުކުރު ކޮޓް ލަކްޕްޓް ޖަލުން ހޮޮސްޕިޓަލަށް ގެންގޮސް އެޑްމިޓްކޮށްފައިވަނީ ހިތްޕުޅުގެ އާލާސްކަންފުޅެއް ކުރިމަތިވުމުންނެވެ.\nއެޑްމިޓްކުުރުމަށްފަހު ސީޓީ ސްކޭންއަކާއި އަލްޓްރާ ސައުންޑް ސްކޭން އަދި ލޭގެ ޓެސްޓްތަކެއް ހޮނިހިރުު ދުވަހު ހައްދަވާފައިވެއެވެ. ވަރުގަދަ ސަލާމަތީ ފިޔަވަޅުތަކަކާއެކުު ޓެސްޓްހެދުމަށް ހޮސްޕިޓަލްގެ އޯޕީޑީއަށް އާދީއްތަ ދުވަހު ގެންދެވިފައިވާއިރު އަވީގައި ކުޑަކޮށް ހިންގަވާފައިވެސްވެއެވެ.\nނަވާޒް އަނބުރާ ކޮޓަރިއަށް ގެންދެވުނުއިރު ޕާޓީ މެމްބަރުންނާއި ތާއީދުކުރާ ފަރާތްތައް ފެނިވަޑައިގެން އެ ފަރާތްތަކުގެ އަގު ވަޒަންކުރައްވާކަން އިޝާރާތުން ހާމަކުރެއްވިއެވެ.\nނަވާޒްގެ ދަރިކަނބަލުން މަރްޔަމް ނަވާޒްއާއި އެކަމަނާގެ ފިރިކަލުން ކެޕްޓަން ރިޓަޔަރޑް މުހައްމަދު ސަފްދާރު އަދި ނަވާޒްގެ ދަނބި ދަރިކަލުން ރަހީލް މުނީރުވެސް ނަވާޒްގެ ކޮޓަރިކޮޅުގައި ނަވާޒްއާ ބައްދަލުކުރެއްވިއެވެ.\nއެ ބައްދަލުވުން ބޭއްވުނީ ކަމާބެހޭ އިދާރާތަކުން ލިޔުމުން ދިން ހުއްދައާއެކު ދެ ގަޑިއިރުގެ ވަގުތަކަށެވެ. މީގެ އިތުރުން އާއިލާއިން ތައްޔާރުކޮށްގެން ކާނާގެނެސް ނަވާޒްއާއި އާއިލާގެ މެމްބަރުންވަނީ އެ ތަނުގައި ފަރީއްކުޅުއްވާފައެެވެ.\nނަވާޒްގެ ސިއްހީ ކަންކަން ބައްލަވާ ޑޮކްޓަރުންގެ ޓީމަށްވަނީ އިތުރު ތިން ޑޮކްޓަރުން އައްޔަންކުރައްވާފައެެވެ.\nބޮޑު ވަޒީރުގެކަމުގެ މަގާމުން ނަވާޒް ދުރުކޮށްފައި ވަނީ ކޮރްޕްޝަންގެ ތުހުމަތުތަކާ ގުޅިގެން 2017 ވަނަ އަހަރު އެވެ. އެ ތުހްމަތުތަކާ ގުޅިގެން ޕާކިސްތާނުގެ ނޭޝަނަލް އެކައުންޓަބިލިޓީ ބިއުރޯގެ ކޯޓުން ނަވާޒު އާއި އެމަނިކުފާނުގެ ދަރިކަނބަލުން މަރިޔަމް އަދި މަރިޔަމްގެ ފިރިކަލުން ސަފްދާރް އަވާންގެ މައްޗަށް ޖަލު ހުކުމް އިއްވާފައި ވަނީ މިދިޔަ އަހަރުއެވެ.


Emme zuvaaneh ge vaahaka: Beybey 20 rufiyaa dhee! | Mihaaru\nޚިޔާލު / ޒުވާނުން\nއިމާރާތެއްގެ މަތިން ޒުވާނަކު ވެއްޓި މަރުވި ތަނެއްގައި ފުލުހުން ހަރަކާތްތެރިވަނީ: މަސްތުވާތަކެތީގެ ސަބަބުން އެތައް ޒުވާނެއްގެ ކުރިމަގު ވަނީ ބަނަވެފައި\n07 ފެބުރުއަރީ 2019 - 09:29\n"މި އުޅެނީ ހުޅުމާލެއަށް ދާން 20ރ ނުލިބިގެން. ބޭބޭ 20ރ ދީ ބަލަ،" އާދޭހުގެ ރާގެއްގައި އޭނާ ބުންޏެވެ.\nވޮލެޓް ނެގި އިރު އޭގައި އޮތީ، ކަން ދިމާކުރި ގޮތުން، އެންމެ 10ރ އެވެ. "މި ވަގުތު އޮތް ވަރޭ" ބުނެފައި ދިއްކޮށްލުމުން އޭގައި ހިފި އެވެ.\nހާލުގައި ޖެހިފައި ހުރި މީހަކަށް އެވަރުގެ އެހީއެއް ދޭން ބޭނުންނުވާނެ ދިވެއްސަކު ވަރަށް މަދުވާނެ އެވެ. އެކަމަކު "20ރ، 10ރ" ނުވަތަ ދެވެން އޮތް އެއްޗެއް (މިދިއަ ބުދަދުވަހު ކަސްޓަމްސް ސަރަހައްދުން ދިމާވި އެކަހަލަ ޒުވާނަކު ބޭނުންވީ އެންމެ 25 ލާރި އެވެ!) ދޭށޭ ބުނެ އާދޭސްކުރާ ޒުވާނުން މިހާރު ގިނަ އެވެ. އެއީ ކޮން ކަހަލަ މައްސަލަތަކެއްގައި އުޅޭ ބައެއްކަން، މާލޭގެ މާހައުލު ދަންނަ މީހަކަށް ވިއްޔާ އެނގޭނެ އެވެ.\nއާއެނކެވެ. މަސްތުވާތަކެތީގެ ސަބަބުން ހަލާކުވެފައިވާ ޖީލުގެ މެމްބަރުންނެވެ. އެމީހުން ލަދެއް ނުގަނެ އެވެ. އެފަދަ އިހުސާސެއް ކުރެވޭ ވަރަށް ވުރެ ހާލު ދެރަ އެވެ.\nދިހަ ރުފިޔާ ދިނުމުން އެ ޒުވާނާ ނުގޮސް އިހަށް މަޑުކޮށްލީ އެވެ. އެހެންކަމުން އަޅުގަނޑުގެ ހިތަށްއެރި ވާހަކަ އޭނާއަށް ހިއްސާކުރަން ބޭނުންވި އެވެ.\n"ބޭބެ ހަމަ އަސްލު ވެސް ލަދުގަނޭ، އެއީ ތި ކަހަލަ ޒުވާނަކު، އެ އޮތް ހުޅުމާލެއަށް ދާން 20ރ ނުލިބިގެން މީހުން ކައިރީ އާދޭސްކުރާތީ،" އަޅުގަނޑު ބުނީމެވެ.\n"މި އުޅެނީ ވަޒީފާއެއް ނުލިބިގެން...." އޭނާ ބުންޏެވެ. އެކަމަކު އެއީ އަޅުގަނޑު ގަބޫލުކުރާ ވާހަކައެއް ނޫނެވެ.\n"ތި ދައްކަނީ ރަނގަޅު ވާހަކައެއް ނޫން. ވަޒީފާ އެބަ ހުރި، މަސައްކަތް ކުރަން ނުކެރެނީ،" އަޅުގަނޑު ބުނީމެވެ.\nއެ ވާހަކައަށް ޖަވާބެއް ނުދީ އޭނާ އަށް ހުރެވުނީ އެވެ. އެކަމަކު އިރުކޮޅެއް ފަހުން އޭނާ ފެށީ ރަށުން ވަޒީފާ ނުލިބިގެން މާލެ އައި ވާހަކަ އާއި މާލޭގައި އުޅޭނެ ތަނެއް ވެސް ނެތް ވާހަކަ އެވެ.\n"ތިއީ އަނެއްކާ އަނެއް މައްސަލަ. ރަށްރަށުގައި އެ އުޅެނީ އެތައް ޒުވާނުންނެއް މަސައްކަތްކޮށްގެން. ވަޒީފާއެއް ނެތިއްޔާ އަމިއްލައަށް ވެސް މަސައްކަތްކުރޭ. ދެން ބުނެބަލަ މާލޭގައި އުޅެންޏާ ކުރަން ޖެހޭ މަސައްކަތް ބުރައެއް ނުވާނެތަ؟ މި ތަނުގައި ހުރިހާ ކަމެއް އެހާ އަގުބޮޑު. މިތާކު ނޫޅެވޭނެ ހެސްކިޔާފައި މަސައްކަތް ނުކޮށެއް،" އަޅުގަނޑު ބުނީމެވެ.\n"މި އުޅޭ ބަންގާޅީންނާ ހެދި މިހެން ވަނީ،" ކުއްލިއަކަށް އޭނާގެ ރާޑަރަށް ބަންގްލަދޭޝް މީހުން އެރި އެވެ.\n"ކާކު ގަބޫލުކުރާނެ ވާހަކައެއް ތި ދައްކަނީ މިހާރު؟ ބަލަ ބަންގްލަދޭޝް މީހުންނޭ ހޭވައްޓާފައި މަސައްކަތެއް އެ ކުރަނީ. އެންމެ ރަނގަޅު، ލޯކަލް މާރުކޭޓުން ގޮޅިއެއް ނަގައިގެން ދިވެއްސަކު އިނިއްޔާ ދިވެހިން އުފަލެއް ނުވާނެތަ؟ އެކަމަކު ކިހިނެއް ދިވެހިން ހަދަނީ؟ ގޮޅި ނަގާފައި 5،000 ރުފިޔާ އަށް ބަންގްލަދޭޝް މީހާއަށް ކުއްޔަށް ދެނީ. ދިވެހި މީހާއަށް އެވަރު ފުދޭ. އެކަމަކު ބަންގްލަދޭޝް މީހާ ބޭނުންވަނީ ކިހާ ވަރެއް، 20 ހާސް، 30 ހާސް، 40 ހާސް ރުފިޔާ. ދޮގެއްތަ؟" އަޅުގަނޑު އޭނާއަށް ސުވާލު ދޫކޮށްލީމެވެ.\n"ރަނގަޅު ވާހަކައެއް ތި ބުނީ،" އޭނާ އެއްބަސްވި އެވެ. އަދި ހަމަ އެ ނޭވާގައި "ބޭބޭ! ދެން ވަޒީފާއެއް ހޯދައިދޭންވީނު!" ޒުވާނާ ބުންޏެވެ.\nއެކަމަކު ވަޒީފާއެއްގެ ވާހަކަ އޭނާ ދައްކަނީ އެއްޗެކޭ ކިޔަންވެގެންކަން އަޅުގަނޑަށް އެނގެ އެވެ. އޭނާ ހުރި ގޮތާއި އަމިއްލަ ސާފުތާހިރުކަމަށް އެއްވެސް ސަމާލުކަމެއް ދީފައި ނުވުމުން، އެއީ ފަރުވާ ބޭނުންވާ ޒުވާނެއްކަން އެނގެ އެވެ. އެކަމަކު އަޅުގަނޑު ދައްކާ ވާހަކަ އޭނާއަށް ރަނގަޅަށް ފަހުމްވެ އެވެ. އެހެންކަމުން އެންމެ ފަހަރަކު ނަސޭހަތެއް ދީގެން އޭނާއަށް ވެސް، އަޅުގަނޑަށް ވެސް ލިބޭނެ ގެއްލުމެއް ނެތެވެ. އެހެންކަމުން އަޅުގަނޑު އަަނެއްކާވެސް ވާހަކަ ފެށީމެވެ.\n"ހަމަ ރަނގަޅަށް ވެސް ބޭބެ މި ހުރީ ވަރަށް ދެރަވެ، ލަދުގަނެފައި. ފުރަތަމަ ކަމަކީ ތި އުމުރުގެ ޒުވާނަކު ތިހެން ސަލާން ޖަހަން އުޅޭތީ. ތިއީއެއް ނޫން އުޅެން ޖެހޭނެ ގޮތަކީ. އެއްކަލަ، ތި ކިޔާ ބަންގާޅު މީހާ އެހެރެ މުއްސަނދި ވަނީ މި ގައުމުގައި މަސައްކަތްކޮށްގެން. އެ މީހުންގެ އެބަ އޮތޭ ހުވަފެނެއް. ކޮއްކޮމެންގެ ނެތީ އެ ހުވަފެން. ފުރަތަމަ މުސާރަ ފަށަންވީ ދަށުން. ދެން ތިމާ ކަނޑައަޅަންވީ މިވެނި އަހަރެއްގައި ތިމަންނަ ހުންނާނީ މި ފެންވަރުގައޭ. މިވެނި އުމުރެއްގައި ތިމަންނަ ފަށާނަމޭ އަމިއްލަ މަސައްކަތެއް. ތިމަންނަ މީހަކާ އިނދެގެން، ކުދިން ހޯދާނަމޭ، އާއިލާ ބަލަހައްޓާނަމޭ. އުފަލުގައޭ އުޅޭނީ. އެކަމަކު އެހެންނެއް ނޫން ވަނީކީ. ބައްޕަ އާއި މަންމަ ކާންދިނީމާ ނިމުނީ. ބޭނުންވާ އެއްޗެއް ނުގަނެވުނަސް ވަރިހަމަ. ދެން އުޅެންވީ ރައްޓެއްސެއްގެ އެހީގައި ކޮފީ ބޮމުން،" މި ހުރިހާ ވާހަކައެއް އަޑުއަހަން، ހަމަ އެއްވެސް އެއްޗެކޭ ނުބުނެ، ޒުވާނާ ހުއްޓެވެ.\n"ބޭބެ ދޭ ނަސޭހަތަކީ މިއީ. ބޭބެ ވަޒީފާއަކަށް ނުކުތީ 19 އަހަރުގައި. އެ ދުވަހުން ފެށިގެން މިއަދު ވެސް މި ހުރީ ވަޒީފާގައި. މަސައްކަތް ކުރާކަށް ފޫސެއްނުވޭ. ބުރަވެގެން މިކަމެއް ނުވާނެއޭ ކިޔާފައި ގެޔަކަށް ނުދަން. ނުނިދާ ވެސް އުޅެން ޖެހޭ. ބޭބެމެން ވަޒީފާއަށް ނުކުތް އިރަށް ވުރެ މިހާރު ކުރެވެން ހުރި މަސައްކަތްތައް ވެސް ގިނަ. ފުރުސަތު ވެސް ބޮޑު. ގިނަ ލާރި ވެސް ލިބޭނެ. ދެން ކޮން ކަމަކާ ފަސްޖެހެންވީ؟ ވަޒީފާ ލިބޭނެ ހޯދަން އުޅެންޏާ. އެކަމަކު ފުރަތަމަ ޖެހޭނީ ތިމާ ރަނގަޅުވާން. ތިމާގެ އެބަ އޮންނަން ޖެހޭ އުއްމީދެއް."\nއެހާ ހިސާބަށް ވާހަކަ ދިޔަ ތަނުން އަޅުގަނޑުގެ ރައްޓެހިން އެތަނަށް އަތުވެއްޖެ އެވެ. އެފަދަ އެންމެ ޒުވާނަކަށް ވެސް ނަސޭހަތެއް ދެވިއްޖެ ކަމުގެ އިހުސާސާ އެކު، ރައްޓެހިންނާ އެކު އަޅުގަނޑު ހިނގައިގަތީ އެވެ.\nޒުވާނާ އެ ހުރި ގޮތަށް ހުރީ އެވެ. އަޅުގަނޑާ މެދު އޭނާ ވިސްނަނީ ކަމެއް، އަޅުގަނޑު ދެއްކި ވާހަކައާ މެދު ވިސްނަނީ ކަމެއް، ނުވަތަ އޭނާގެ އަމިއްލަ ނަފުސާ މެދު ވިސްނައި، އިސްލާހުވާންވީ ވަގުތު ޖެހުނީ ކަމެއް، ނުވަތަ ދޮގެއް ހަދާފައި އިތުރު ބައެއްގެ އަތުން ލާރި އަތުލަން ހިޔާލު ކުރަނީ ކަމެއް، އަޅުގަނޑަކަށް ނޭނގެ އެވެ. އަޅުގަނޑަށް ވިސްނޭހާ ވެސް އެއްޗަކީ އެއީ މަސްތުވާތަކެތީގެ ތެރެއަށް ގެއްލުނު ޖީލުގެ އެކަކު ކަމެވެ. ހިތާމަހުއްޓެވެ!\nމަސްތުވާތަކެތި ޒުވާނުން ވަޒީފާ ކޮލަމް\n46 ކޮމެންޓް, 322 ރިއެކްޝަންސް\nވ ފުރިހަމަ ލިޔުންކޮޅެއް.ރ\nމިހާރު ތިޔަބުނާ ޒުވާނުންނާ ހެދި މަގުމަތީ މަޑު ކޮށް ނުލެވޭނެ ވިހި ރުފިޔާ ކިޔަަވަރުން، މި ކުޑަ ކުޑަ ޤައުމުގެ ތިކަހަލަ ކިތެންމެ ބަތްޔެއް ވެސް އެބަހުރި، ވާނީވެސް އެހެންތާ މާލެއަށް 2400 މިލިއަން މާލެ ފިޔަވާ ހުރިހާ ރަށަކަށް 900 މިލިއަން.\nމިހާރު އަތުލާނީ ތިވަރެއްނޫން. މިހާރު ވަކިން ނުވިއްކާ ސިގިރޭޓެއްވެސް. އަސްލު މައްސަލައަކީ ސަރުކާރު. ހަމައެކަނި މާލެއަށް ފޯކަސްކޮށްގެން ވެރިކަން ހިންގާތީ. ޔޫރަޕިއަން ސްޓައިލަށް ވެރިކަން ހިންގަން އުޅެނީ ލަންޑަންބޯއިސް ބަޓް ހަޑިހާވަނީ.\nއޭނާ، ބޭބޭ ދުރަށް ދިޔުމުން އުޅުނީ ކިހިނެއްތޯ ބަލަން އިރުކޮޅަކު މަޑުކޮށްލިނަމަ.... އެކަމަކު ނަސޭހަތަށް ސަތޭކަ.\nކިތެންމެ ވަރަކަށް ނަސޭހަތް ދިނަސް ރަނގަޅުވަނީ އެމީހަކު އަމިއްލައަށް ރަނގަޅު ވާން ބެނުމިއްޔާ. މަގޭ ވާހަކައަކީ މަށެއް ޕާޓޭއަކަށް ނަސޭހަތެއް ނުދޭނަން.\nވަޒީފާ ދޯ... އަހަރެން ޑިގްރީ ނިންމީ ވަރަށް އުންމީދު ކޮއްގެން... އެތައް ފައިސާ އެއް ލޯނައް ނަގައިގެން.. ކިޔަވާ ނިމިގެން އަހަރަކައް ވުރެ ގިނަދުވަސްވީ ވަޒީފާ އެއް ނުލިބި... އޯލެވެލް ފެންވަރުގެ ވަޒީފާ އަކައް ލައިފިއްޔާ އޯވަ ކޮލިފައިޑް.. ޑިގްރީ ފެންވަރުގެ ވަޒީފާ އަކައް ލައިފިއްޔާ2އަހަރުގެ ތަޖްރިބާ... ވަޒީފާ އެއް ލިބުނީމަ ދޯ ތަޖޮރިބާ ލިބޭނީ... ވަޒީފާ އައް ލެވުނު އަދަދުވެސް ނޭގެ.. މުޅިން މާޔޫސް.\nފޮޓޯޝޮޕުން ޑްގްރީނަގައިގެން އައިސް ކަށީގެ ޑޮކްޓަރެއްގެ ވަޒީފާއަށް ކުރިމަތިލިޔަސް ވަޒީފާ ދޭކަށް ނުޖެހޭ. މި މީހުންނަށް ހީވަނީ ޑްގްރީއަކީ ލައްކައެކޭ. ޑްgރީނަގައިގެން އައިސް ވަޒީފާ ދިނީމަ ސިޓީއެއް އެޑްރެސް ކޮއްލަން ނޭގޭ ދެން ކީއްކުރާ ޑްގްރީއެއް\nމި މަހު 2ވަނަ ދުވަހު އޭޑީކޭގެ ކުޑަކުދިން ވޯޑުތަކަށް ވެސް ، ތިކަހަލަ ޒުވާނަކު ވަދެ، ވޯޑުގަ ތިބި މީހުން އަތުން ލާރި ހޯދި. ވަރަށް ބަލިމީހަކަށް އެއްޗެއް ގަންނަން ހަމަ އެންމެ 25ރުފިޔާ ބޭނުންގެން... ވޯޑުތަކުގަ ތިބި މީހުން ސުވާލު ކުރީމާ، އެވޯޑުގެ ކޮންމެސް ނަންބަރެއް ބުނަނީ....\nރިސޯޓް ވަޒީފާއަށް މިހާރު ގެންނަނީ ބޭރު މީހުން، އަދި އިންޑިޔާ ލަންކާ، ތައިލެންޑް އަދި ބަންގްލަދޭޝް އައިސް ހިސޯރު ކޮށްފި، މިހާރު މިއީ އިންޑިޔާ ސީސަން އެއް، ދިވެހިން ވަނީ ބާކީ، ބާކީ ވަނީ ހައްޤު ހޯދަން އުޅުނީމަ، ޓިޕްސް ކާލާނީ ބޮޑެތިމީހުން..\nދިވެހިން ހަރުނުލާތީ ވާގޮތް\nކޯއްޗެއް؟ މިތާ މަސައްކަތް ކުރަނީ އުފަލުގަ އުޅެން އުފަލުގައުޅެނީ މަސައްކަތްކުރަން 2000 ނޫނީ 3000 ރުފިޔާ އެއީކޯއްޗެއް\nމިހަަރު ރިސޮޓުތަކުން ވަޒިފަދެނި އިންޑިޔަާ މީހުންނަ.\nތީ ކަނޑައެޅިގެން ދޮގެއް. ވާގޮތަކީ ޓްރެއިނީ ރޫމްބޯއީއަކަށް ދާ ދިވެހި ޒުވާނާ ވެސް ދެމަސް ނުވަނީސް ބޭނުންވަނީ އެގްޒެކިއުޓިވް ހައުސްކީޕާރު ކަމުގެ މަގާމު. މިހާރުގެ ގެ ގިނަ ދިވެހި ޒުވާނުންގެ ނުހުރޭ އެއްވެސް ވަރެއްގެ ކެތްތެރިކަމެއް. އަދި އެހާ ރުންކުރުވާނެ. ވަޒީފާތަކުގަ އުޅޭއިރު ހުރިހާކަމެއް ދާނީ ތިމާ އެދޭގޮތަށް ނޫންކަން އެބަޖެހޭ ދަންނަން.


Transfer kuraane kamah bune driverunnah landu dhenee\nޓެކްސީއެއް -ފޮޓޯ: ސޯޝަލް މީޑިއާ\nޓްރާންސްފާ ކުރާނެކަމަށް ބުނެ ޑްރައިވަރުންނަށް ލަނޑު ދެނީ\n12 ޖުލައި 2021 - 14:26:48\nޓެކްސީ ދަތުރެއް ކޮށްލުމަކީ އުނދަގޫ ކަމެއް ނޫނެވެ. އަދި ދަތުރުކުރާ މީހާ އޭނާގެ ކުރި ދަތުރުގެ ފީއަށްވާ 25 ރުފިޔާ ދިނުމަކީވެސް މާ އުނދަގޫ ކަމަކަށް ނުވާނެއެވެ.\nމިހެން މިކަން އޮތް ނަމަވެސް، ޓެކްސީ ދުއްވާ ޑްރައިވަރުންގެ ޝަކުވާއަކީ، ދަތުރު ކުރުމަށް ފަހު ދަތުރުގެ ރުފިޔާ ނުދީ ފިލައިގެން ދިއުމެވެ. ގިނަ މީހުން މިފަދައިން ކަންތައް ކުރަނީ ޓެކްސީއަށް އެރުމަށް ފަހު "އިންޓަނެޓެއް ނެތޭ" ކިޔައި ގެއަށް ނުވަތަ ދާތާކަށް ގޮސް ޓްރާންސްފާ ކުރާނަމޭ ކިޔާފަ ކަމަށް ޑްރައިވަރުން ބުނެ އެވެ. އަދި އެތައް އިރެއް ވާއިރުވެސް ދަތުރުގެ ރުފިޔާއެއް ނުލިބޭކަމަށް ޑްރައިވަރުން ބުނެ އެވެ.\nވެހިކަލްތަކުން ތޮށްޖެހިފައިވާ މާލޭގެ މަގުތަކުގައި ޓެކްސީ ދަތުރަކަށް 25 ރުފިޔާ ދައްކަން ޖެހޭއިރު ގިނަ މީހުން ދެނީ 500 ރުފިޔާ ކަމަށް ވެ އެވެ. ފައިސާގެ ބާކީ ދޭން ވެސް ކާރު މަޑުކޮށްލައިގެން އޮތުން ވެސް ވަނީ ބޮޑު މައްސަލައަކަށް ވެފަ އެވެ.\nބާރުބޮޑު މާލޭގެ މަގުމަތީގައި ޓެކްސީއެއް ބާއްވައިފިނަމަ މަގުތައް ތޮއްޖެހި، އަޑުގަދަވާން ފަށައެވެ. ނަމަވެސް ކަސްޓަމަރުންގެ ފަރާތުން އެއްބާރުލުމެއް ލިބޭނީ ވަރަށް ވެސް މަދު ފަހަރަކު ކަމަށް ޑްރައިވަރުން ބުނެ އެވެ. އޭގެ ބަދަލުގައި އަންނަނީ ރުޅިއެވެ. މަގު ބްލޮކްވާތީ އެންމެފަހުން ޓެކްސީ ޑްރައިވަރަށް ދެން މަޖުބޫރުވަނީ ރުފިޔާ ނުނަގާ ދާށެވެ.\nމިފަދަ ކަންކަން ދިމާވުމުގެ ސަބަބުން، ދަތުރުކުރާއިރު ފައިސާގެ މުއާމަލާތް އަވަސް ކުރުމަށް އެދުނީމަވެސް ގިނަ ކަސްޓަމަރުންގެ ގާތަށް އަންނަނީ ރުޅި ކަމަށްވެ އެވެ. ސީއެންއެމް އާ ވާހަކަ ދެއްކި ޓެކްސީ ޑްރައިވަރުންވަނީ އެ މީހުންނަށް ދިމާވި ކަންކަމާއި ގުޅޭ ވާހަކަތައް ސީއެންއެމްއާއި ހިއްސާކޮށްފައެވެ.\nފާއިތުވި ހަފްތާވެސް ތިކަހަލަ ތިން ކަމެއް ދިމާވި. އެކަކީ އޭޑީކެއިން ހުޅުމާލެއަށް ގާޒީ ސްކޫލް ކައިރިއަށް ދަތުރުކުރި މީހެއް. އޭނާ ބުނީ ފޯނުގައި އިންޓަނެޓެއް ނެތޭ. އޯކޭހޭ ގެއަށް ގޮއްސަ ޓްރާންސްފާ ކޮށްލިޔަސް. ދެން އަޅުގަނޑުމެންނަށް ކޮންގޮތެއްދޯ އޮންނާނީ؟ އަޅުގަނޑުބުނީ އާނ ދެން މައްސަލައެއް ނެތޭ. އަޅުގަނޑު އެކުއްޖާގެ ފޯނު ނަމްބަރުވެސް ނެގިން. އެކުއްޖާ ދިޔަތާ އެތައް އިރެއް ވީއިރުވެސް ރުފިޔާ ޖަމައެއް ނުކުރޭ. އަޅުގަނޑު ގޮސް އެގޭގެ ކުރިމަތީވެސް މަޑުކޮށްގެން އޮތިން. ގުޅަން ހެދީމަ އެންމެ ފަހުން ފޯނުވެސް ނިއްވާލީ. ހަމަމިގޮތަށް މާލޭގައިހުރި ހުޅުމާލެ ފެރީ ޓާމިނަލުން ހުޅުމާލެއަށް ގެންދިޔަ ދަތުރަކާއި، އަދިވެސް އެހެން ދަތުރެއްގެ ފައިސާއެއް ނުލިބުނު- ޓެކްސީ ޑްރައިވަރެއް\nޑްރައިވަރެއްގެ ކިތަންމެ ކުޑަ މައްސަލައެއް އޮތްކަމުގައިވީނަމަވެސް، ވަރަށް އަވަހަށް މުޖުތަމައު ތެރެއަށް އޭނާ ނުބައި މީހެއްގެ ގޮތުގައި ފެތުރިގެންދެއެވެ. ސޯޝަލްމީޑިއާގައި އެމީހެއްގެ ފޮޓޯއާއި، ކާރު ނަމްބަރު އާންމުކޮށް، ބަދުނާމުކޮށްލައި، މުޖުތަމައު ތެރޭގައި އޭނާ ފަލީހަތްކޮށްލެވެއެވެ.\nދަތުރުކުރާ ކަސްޓަމަރެއްގެ ކިބައިން އެ ފަދަ ކަމެއް ފެނުނު ކަމުގައި ވީނަމަވެސް، ޑްރައިވަރުންނާ ދޭތެރޭ އަމަލު ކުރެވޭ ފަދައިން އަމަލު ނުކުރެވެނީ ކީއްވެބާއެވެ؟ ދަތުރުގެ އަގު ނުދައްކާ ދިއުމުން އެމީހެއްގެ ވާހަކަ މީސްމީޑިއާގައި ދައްކައެއް ނަހަދައެވެ. ކޮންމެ މީހަކު ކުރިނަމަވެސް ގޯސް ކަމެއް ވާނީ ގޯސްކަމަކަށް ނޫންހެއްޔެވެ؟\nއެތަކެއް ޓެކްސީތަކެއް މާލޭގައި ދަތުރުކޮށްދެމުން ގެންދާއިރު، މިފަދަ އެތައް ކަމެއް ދިމާވާ ކިތައް ޑްރައިވަރަކު ތިބޭނެ އެވެ؟\nޓެކްސީ ޑްރައިވަރުންނަކީވެސް އާމްދަނީ ހޯދުމަށް ހޯދުމަށްޓަކައި މަސައްކަތްކުރާ ބައެކެވެ. އެއީވެސް އެމީހުން ދިރިއުޅުމަށްޓަކައި ކާންބޯން ކުރާ މަސައްކަތްކަން ދިވެހީންނަށް އެނގެން ޖެހެއެވެ.\nމުޅި ދުނިޔެއަށް ދިމާވި ނުރައްކާތެރި ކޮވިޑުގެ ބަލިމަޑުކަމުގައިވެސް، އަމިއްލަ ސިއްހަތަށާއި، އާއިލާ އާއި، ލޯބިވާ މީހުންގެ ފުރާނަ ނުރައްކަލަށް ހުށަހެޅިގެންވެސް އެމީހުން ވަނީ ރައްޔިތުންނަށްޓަކައި އެރިސްކު ނަގައި، ވަކި ތަނެއް ވަކި ވަގުތެއް ނުބަލައި ހިދުމަތް ކޮށްދީފައެވެ.\nމިފަދަ ކަންކަން ހުއްޓުވުމަށް އެއްވެސް ފަރާތެއްގެ އެހީތެރިކަމާއި އެއްބާރުލުން ނުލިބޭކަން ފާހަގަކޮށް ބައެއް ޑްރައިވަރުން ވަނީ މިކަމުގައި ރައްޔިތުންނާއި އިސްވެރިންގެ ފަރާތުން އެހީތެރިކަމާއި އެއްބާރުލުން ލިބޭނެ މަގެއް ހޯދައިދިނުމަށް އެދިފައެވެ.\nދަތުރުތަކަށް ބޮޑުއަގު ނުދޭން އިލްތިމާސް ކޮށްފި\nއީމާންއަށް ލިބެމުންދިޔަ އެލެވެންސް އާއިލާއަށް ދެނީ\nޒިންމާއަދާކުރުމުގެ ފުރުސަތު ނުދެއްވާތީ މޭޔަރުގެ ކަންބޮޑުވުން\nޑރ. މުއިއްޒުގެ ވާހަަކަތައް ވެމްކޯއިން ދޮގުކޮށްފި


Zaareege Yoga: America dhemafirinnah furihama Yoga hidhumatheh, Zari private jet ah! - One Online\nޒާރީ، އޭނާ ޔޯގާ ޝެޝަން ނަގައިދިން އެމެރިކާގެ ދެ ފަތުރުވެރިންނާއެކު --- ފޮޓޯ: ޒާރި\nޒާރިފާ އަހުމަދޭ ބުނުމުން ނޭނގޭ މީހުން ފަހަރުގައި އުޅެފާނެއެވެ. ނަމަވެސް ޔޯގާ އިންސްޓްރަކްޓަރު ޒާރީ އޭ ބުމުން ނޭނގޭ މީހަކު މިހާރު މަދުވާނެއެވެ. އެއީ ޒާރީއަކީ އެތައް ބައެއްގެ ޔޯގާ އިންސްޓްރަކްޓަރު ކަމަށްވެފައި ޒާރީ ގާތުން ޔޯގާ ޝެޝަންތައް ނަގާ މީހުން ގިނަވުމުންނެވެ. ފިޓްނެސްގެ ދުނިޔެއަށް ލޯހުޅުވުމުގެ ކުރިން ކެމެރާ ކުރިމަތީގައި ޕްރެޒެންޓަރެއްގެ ގޮތުގައިވެސް ޒާރީ ވަނީ ދިގު މުއްދަތެއް ވާންދެން މަސައްކަތްކޮށް އެތައް ބައެއްގެ ލޯބި ހޯދައިފައެވެ. އެ ގޮތުން ރާއްޖޭގެ އެންމެ ބޮޑެތި ރޭޑިއޯ އަދި ޓީވީ ސްޓޭޝަންތަކުގައި ޒާރީ ވަނީ ހަބަރު ކިޔުމުގެ އިތުރުން ބޮޑެތި ޕްރޮގްރާމްތައްވެސް ހުށަހަޅައިފަ އެވެ.\nޒާރީއާއެކު ޔޯގާ ޝެޝަންތައް ނަގަން ބޭނުންވާ މީހުން ބައިވަރެވެ. ހާއްސަކޮށް ޕްރައިވެޓް ޔޯގާ ޝެޝަންތައް ނަގައިދިނުމުގައި ޒާރީއަކީ މަގުބޫލު އިންސްޓްރަކްޓަރެކެވެ. ޒާރީ ޔޯގާ ސިފަ ކުރަނީ "ބްރީތިން އެކްސަސައިޒް"ގެ ގޮތުގައެވެ. އެއީ "ޔޯގާ" އޭ ބުމުން ބައެއް މީހުންނަށް ވިސްނޭ ގޮތް ތަފާތުވުމާވެސް އެކުގައެވެ.\nޒާރީގެ އެދުރުވެރިކަމުގައި ރާއްޖެއިން ގިނަ ބަޔަކު ޔޯގާ ޝެޝަންތައް ނަގަމުން އައި ނަމަވެސް، ޗުއްޓީ ހޭދަކޮށްލުމަށް ރާއްޖެ އަންނަ ފަތުރުވެރިންގެ ޝައުގުވެރިކަން އޭނާއަށް ހުރެދާނެ ކަމަށް ޒާރީ ވެސް ކުރީން އެއްވެސް ވަރަކަށް ހީކޮށްފައެއް ނުވެއެވެ. ޔޯގާގެ ދާއިރާއިން ކިޔަވައިގެން ހުރި ޒާރީއަކީ މަސައްކަތުގެ ތަޖުރިބާވެސް ހުރި މީހެކެވެ. ނަމަވެސް ފަތުރުވެރިންނަށް ޕްރައިވެޓް ޔޯގާ ޝެޝަންތަކެއް ނަގައިދިނުން ވެގެން ދިޔައީ ޒާރީއަށް އާ ތަޖުރިބާއަކަށެވެ.\nޒާރީއާއި ކްލަޔަންޓާ އެކު ޔޯގާ ޝެޝަނެއްގައި-- ފޮޓޯ: ޒާރި\nމިވަގުތު އައްޑޫ، ހިތަދޫގައި ދިރިއުޅެމުން އަންނަ ޒާރީގެ އަތުގައި ފުރަތަމަ ހިފި ދެ ފަތުރުވެރިންނަކީ، ޕްރައިވެޓް ޖެޓެއްގައި އައްޑޫއަށް ޗުއްޓީ ހޭދަކޮށްލުމަށް ދިޔަ އެމެރިކާގެ ދެމަފިރިންނެވެ. އެމީހުންނާއެކު ޖުމުލަ ނުވަ މީހަކު ރާއްޖެ އައެވެ. ޒާރީ ބުނި ގޮތުގައި އެ ދެމަފިރިންނަކީ އަބަދުވެސް ޔޯގާ ހަދާ ދެމަފިރިންނެވެ. އެހެންވެ، ޗުއްޓީއަށް ރާއްޖެ އައިސްވެސް ޔޯގާއާ ދުރަށްދާން އެމީހުން ބޭނުން ނުވީ އެވެ.\n"އެއީ އެ ޖެޓުގެ ކެޕްޓަނާއި ކެބިން ކުރޫ. އެމެރިކާ ދެމަފިރިން އެއީ. އަބަދުވެސް ޔޯގާ ހަދާތީ، އެމީހުން ބޭނުން ނުވީ ރާއްޖެ އައިސްވެސް ބްރޭކެއް ނަގަން" ޒާރީ ބުންޏެވެ.\nއައްޑޫ، ހިތަދޫގައި ހުންނަ "ޕެބްލްސް އިން" ކިޔާ ގެސްޓްހައުސެއްގައި ޗުއްޓީ ހޭދަކުރަމުން އައި އެ ދެމަފިރިންނަށް ޒާރީ ކައިރިން ޔޯގާ ޝެޝަންތައް ނެގުމުގެ ހިޔާލު ދިނީ ޒުންބާ އިންސްޓްރަކްޓަރެއް ކަމުގައިވާ އައިމިނަތު ޝިއުޒާ އެވެ. ޔޯގާ ޝެޝަންތައް ނަގައިދިނުމަށް އެދި ޒާރީއަށް ގުޅީ، އެމީހުން ތިބި ގެސްޓްހައުސްގެ ފަރާތުންނެވެ. ލިބުނު ފުރުސަތުގެ ބޭނުން ޒާރީ ހިފީ ތަފާތު ތަޖުރިބާއެއް ކޮށްލުމުގެ ގޮތުންނެވެ. ކަން ވީވެސް އެހެންނެވެ. ބާރަ ދުވަހަށް ނެގި ޔޯގާ ޝެޝަންތައް ވީ ޒާރީއާ، އޭނާގެ އެ ދެ ކްލައިންޓުންނާ ދެމެދު ހާއްސަ ގުޅުމެއް އުފެދުނު ދުވަސްތަކަކަށެވެ. ދުވާލަކު އެއް ގަޑިއިރު އެމީހުން ތިބޭ ގެސްޓްހައުސްގައި ޔޯގާ ޝެޝަންތައް ޒާރީ ނަގައިދިންއިރު، ޝެޝަންތަކުގެ ބޭރުން އެމީހުންގެ މެދުގައި އޮންނަ އެކުވެރިކަން ދިޔައީ ވަރުގަދަ ވަމުންނެވެ.\nޒާރީއާއި ކްލަޔަންޓާއެކު---ފޮޓޯ: ޒާރި\n"ހަގީގަތުގައި ވަރަށް ތަފާތު އެކްސްޕީރިއަންސެއް މީ. ދެން ޒާރީވެސް މީ ކެބިން ކުރޫއަކަށް ކުރިން އުޅުނު މީހެއްވީމަ އެމީހުން ވަރަށް އިންޓަރެސްޓު ހުރި އަސްލު. ދުރު މީހެއްގެ ގޮތުގައި ނުދެކޭ. އެމީހުންނާއެކު ސްނޯކަލިން އާއި ޑިނާއަކަށްވެސް ދެވުނު" ޒާރީގެ ތަޖުރިބާ ކިޔާ ދެމުން ބުންޏެވެ.\nޒާރީ ބުނި ގޮތުގައި ޔޯގާ ޝެޝަންތަކުގެ ބޭރުން އެމީހުންގެ ފަރާތުން އޭނާއަށް ލިބުނު އެންމެ ބޮޑު ހަދިޔާއަކީ އެމީހުން އައި ޕްރައިވެޓް ޖެޓް ބަލައިލުމުގެ ފުރުސަތު ލިބުމެވެ. އެގޮތުން އެ ޖެޓަށް އަރައި ފޮޓޯ ނެގުމުގެ ފުރުސަތު ލިބުނު ކަމުގައި ޒާރީ ފާހަގަކުރިއެވެ. ވަކި ހާއްސަ ހުއްދައެއް ނަގައިގެން ޖެޓަށް އެރޭއިރު، ނަގަން ޖެހޭ ހުރިހާ ހުއްދައެއްވެސް ނެގީ އެ ދެ ފަތުރުވެރިންނެވެ. މި ޕްރައިވެޓު ޖެޓުގެ އެތެރެ ބަލައިލުމާއެކު އެ ޖެޓަށް އަރައި އެމީހުްނނާ އެކު ފުޓޯ ނެގުމަކީ ޒާރީއަށް ވެސް ލިބުނު ބޮޑު އުފަލަކާއި ޝަރަފެކެވެ.\nޒާރީ ޕްރައިވެޓު ޖެޓުގައި-- ފޮޓޯ: ޒާރި\nޒާރީއާއި ކްލަޔަންޓް ޖެޓުގައި --- ފޮޓޯ: ޒާރި\nހުޅުމާލޭ ފިޓް ޒޯންގައިވެސް ދެތިން މަސް ދުވަހު މަސައްކަތްކޮށް އެތައް ބައެއްގެ ލޯބި ހޯދައިފައިވާ ޒާރީގެ އުންމީދަކީ ޔޯގާ ހެދުމުގެ ދާއިރާއިން ކުރިއަށް ދިއުމެވެ. އޭނާ މިހާރުވެސް އަންނަނީ އެތައް ބަޔަކަށް ޝެޝަންތައް ނަގައިދެމުންނެވެ. ޒާރީގެ ނަޒަރުގައި ދުޅަހެޔޮ ސިއްހަތެއްގައި ހުރުމަށް ޔޯގާ (ބްރީތިން އެކްސަސައިޒް) އަކީ މުހިންމު އެއްޗެކެވެ. އަދި އެއީ އެތައް ބައްޔަކަށް ވެސް އޮތް ޝިފާއެއް ކަމުގައި އަމިއްލަ ތަޖުރިބާގެ އަލީގައި ޒާރީ ބުންޏެވެ.\nގުޅޭ ޓެގު އައްޑޫ ސިޓީ ފިޓްނެސް ލުއި ޚަބަރު ދުޅަހެޔޮ ސިއްހަތު\nއިނގެރޭސި ސަފީރަށް ދިވެހި އަވަށްޓެރިޔަކު ފޮނުވީ ތަށިބަރިޔެއް! ލިބުނީ ސަފީރުގެ ލޯތްބާއި އިހުތިރާމް


Turkey dhekolhu ticket aai ithuru Inaam thakaa eku STO Ramadan Baazaaru fashaifi - AO News\nޓާރކީ ދެކޮޅު ޓިކެޓާއި އިތުރު އިނާމުތަކާއެކު އެސްޓީއޯ ރަމަޟާން ބާޒާރު ފަށައިފި\nޓާރކީ ދެކޮޅު ޓިކެޓާއި އިތުރު އިނާމުތަކާއެކު އެސްޓީއޯ ރަމަޟާން ބާޒާރު ފަށައިފިއެވެ.\nމި ބާޒާރު ނުވަތަ ސޭލް ފަށާފައިވަނީ މިއަދުއެވެ. އަދި އޭޕްރީލް 30 ވަނަ ދުވަހާއި ހަމައަށް ކުރިއަށްދާނެއެވެ.\nއެހެން އަހަރު ތަކެކޭވެސް އެއްގޮތަށް މި އަހަރުގެ އެސްޓީއޯ ރަމަޒާން ބަޒާރުގައި ވެސް ހިތްގައިމު ޑިސްކައުންޓް ތަކެއް އެކުލެވިގެންވާ އިރު، މި ސޭލް ކުރިއަށް ދާނީ އެސްޓީއޯ ހޯމް އިމްޕްރޫވްމަންޓާއި އެސްޓީއޯގެ ރީޖަނަލް ފިހާރަތަކުގައެވެ.\nއެސްޓީއޯ ރަމަޒާން ބަޒާރު ސޭލަކީ ކަސްޓަމަރުންގެ މެދުގައި އެންމެ މަގްބޫލް އެއް ސޭލް، އެހެން އަހަރުތަކާއި ޚިލާފަށް، މި އަހަރުގެ ރަމަޒާން ބާޒާރު ގައި އެސްޓީއޯއިން ބޭނުން ކުރާނީ ތިމާވެއްޓާއި ރައްޓެހި ޑިޖިޓަލް ކޫޕަންއެވެ.\nމި ބަޒާރުގައި އެސްޓީއޯ ހޯމް އިމްޕްރޫވްމަންޓު އަދި އެސްޓީއޯ ރީޖަނަލް ފިހާރަތަކުގެ ހޯމްއިމްޕްރޫވްމަންޓް މުދަލުން %40 އާއި ހަމައަށް ޑިސްކައުންޓް ލިބޭނެއެވެ. ކޮންމެ 1000ރ (އެއްހާސް ރުފިޔާ) ގެ ވިޔަފާރިޔަކަށް ކޫޕަނެއް ލިބޭ މި ޕްރޮމޯޝަންގައި ހުރިހާ އައުޓްލެޓްތަކުން ކޮންމެ ހަފްތާއަކު އެއް ނަސީބުވެރި ފަރާތް ހޮވުމަށް ވަނީ ހަމަޖެހިފައެވެ.\nމީގެ އިތުރުން މުޅި ޕްރޮމޯޝަންގެ ތެރެއިން ނަސީބު ވެރި އެއް ފަރާތަށް ޓާރކީ ދެކޮޅު ޓިކެޓް ދެމީހަކަށް ލިބޭއިރު، ދަތުރުގެ އެލަވެންސްގެ ގޮތުގައި 1000 ޑޮލަރު ދިނުމަށް އެސްޓީއޯއިން ވަނީ ނިންމާފައެވެ. އަދި މުޅި ޕްރޮމޯޝަންގެ ތެރެއިން ނަސީބު ވެރި 10 ފަރާތަކަށް އަގުހުރި އިނާމްތަކެއް ވެސް ދިނުމަަށް އެ ކުންފުނިން ވަނީ ނިންމާފައެވެ.\nމި އަހަރުގެ ރަމަޒާން ބަޒާރުގައި އެސްޓީއޯއިން އަލަށް ޑިޖިޓަލް ކޫޕަން ތައާރަފް ކޮށްފައިވާއިރު އެސްޓީއޯގެ އަމާޒަކީ ކުންފުނީގެ އޮޕަރޭޝަން ތަކުގައި ކަރުދާސް ބޭނުން ކުރުން ވީހާވެސް މަދުކޮށް ތިމާވެއްޓާއި ރައްޓެހި ގޮތްގޮތަށް ކުންފުނީގެ އޮޕަރޭޝަންސް ބައްޓަން ކުރުމެވެ.\nއެސްޓީއޯ ސުޕަރމާޓްގައި ރަމަޒާން ބާޒާރު ސޭލް މާޗް މަހުގައި ފެށޭނެއެވެ.


ރިޝްވަތުގެ މައްސަލައެއްގެ ތުހުމަތުގައި އެމްޑީޕީގެ މެންބަރު މުސްތަފާއާއި ޕީއޭ ނާޒިމް ހައްޔަރުކޮށްފި – Maldivian Democratic Party\nރިޝްވަތުގެ މައްސަލައެއްގެ ތުހުމަތުގައި އެމްޑީޕީގެ މެންބަރު މުސްތަފާއާއި ޕީއޭ ނާޒިމް ހައްޔަރުކޮށްފި\nދިއްގަރު ދާއިރާގެ މެންބަރު އަދި ރައްޔިތުންގެ މަޖިލީހުގެ ނާއިބު ރައީސް އަހްމަދު ނާޒިމް އާއި އެމްޑީޕީ ޕާލަމެންޓްރީ ގްރޫޕް މެންބަރު އަދި ތިމަރަފުށީ ދާއިރާގެ މެންބަރު މުޙައްމަދު މުސްތަފާ (ތިމަރަފުށީ މުސްތަފާ) ފުލުހުން ހައްޔަރުކޮށްފިއެވެ.\nމުސްޠަފާ އާއި އަހްމަދު ނާޒިމު ހައްޔަރުކުރެއްވީ މަދަނީ ކޯޓުގެ ޤާޟީއަކަށް 6،000 (ހަ ހާސް) ޑޮލަރު އަދި ބޭންކޮކް ދަތުރެއްގެ ދެކޮޅު ޓިކެޓު ދީފައިވާކަމަށް ހުށަހެޅިފައިވާ މައްސަލައަކާއި ގުޅިގެން ކަމަށް ފުލުހުން ބުނެއެވެ.\nފުލުހުންގެ އޮފިޝަލަކު ވިދާޅުވީ ފުލުހުން އެންމެ ފުރަތަމަ މަސައްކަތްކޮށްފައިވަނީ ޞުލްހަވެރިކަމާއިއެކު ފުލުހުންގެ ބެލުމުގެދަށަށް ގެންދިއުމަށެވެ. ނަމަވެސް ދެމީހުންވެސް އިންކާރުކުރުމުން ކޯޓު އަމުރެއް ހޯދައިގެން އެއަމުރުގެ ދަށުން ހައްޔަރުކުރީ ކަމަށާއި،\nމުސްޠަފާ އެންމެ ފުރަތަމަ ދެކޮޅު ހެދިނަމަވެސް ފަހުން ވަނީ އެއްބާރުލުން ދީފައެވެ. ނާޒިމު އެއްގޮތަކަށްވެސް އެއްބާރުލުން ނުދިނުމުން ފުލުހުން ގ. އާބިން އަށް ވަނީ އެގޭގެ އެއް ދޮރު ވައްޓާލައިގެންނެވެ.


ދުނިޔޭގެ ހަކުރުބަލީގެ ދުވަސް: ހަކުރުބަލީގެ މައުލޫމާތު އާއްމުންނަށް ދިނުން މިރޭ އެމްޖޭއެސް ހޯލުގައި – Mikal News\nހަކުރުބަލީގެ ދުވަސް ފާހަގަކުރުމުގެ ގޮތުން މިރޭ ބާއްވާ ހޭލުންތެރިކަުމުގެ މައުލުމާތު ސ 2021\nދުނިޔޭގެ ހަކުރުބަލީގެ ދުވަސް ޤައުމީ ފެންވަރުގައި ފާހަގަކުރުމަށް ބާއްވާ ހަރަކާތްތަކުގެ ތެރެއިން ހަކުރުބަލީގެ މައުލޫމާތު އާއްމުންނަށް ދިނުން މިރޭ އެމްޖޭއެސް ހޯލުގައި ބެއްވުމަށް ވަނީ ހަމަޖެހިފައެވެ. މިރޭ (13 ނޮވެމްބަރު 2021) ގެ ސެޝަން ކުރިޔަށް ގެންދިއުމަށް ހަމަޖެހިފައިވަނީ 20:00-21:30 އަށެވެ.\nމިސެޝަނުގައި އާއްމުންނަށް މައުލޫމާތު ދިނުމުގެ ސެޝަނުގައި ރާއްޖޭގެ ސީނިއާ ޑޮކްޓަރުން ބައިވެރިވެ ވަޑައިގަންނަވާނެއެވެ.\nމިއަދު ކުރުނދުމާ މާލަމުގައި ބޭއްވި ފަންނީ މާހިރުންގެ ސިމްޕޯސިއަމް 2021\nހަކުރުބައްޔާކީ މުޅި ދުނިޔެ ވެސް ކަންބޮޑުވުން ފާޅުކުރަމުން އަންނަ ގައިގަޔަށް ނާރާ ބައްޔެވެ. ދުނިޔޭގައި މިހާރު 420 މިލިޔަން މީހުން ހަކުރުބަލީގައި އެބަތިބި ކަމަށް ޑަބްލިޔުއެޗްއޯއިން ލަފާކުރެއެވެ. އަދި ވެސް ދުނިޔޭގަިއ މިބަލީގެ މީހުން އަންނަނީ ހަލުއިކަމާއެކު އިތުރުވަމުންކަމަށް ޑަބްލިޔުއެޗްއޯގެ މިއަހަރުގެ ރިޕޯޓުގައި ވެއެވެ. ފާއިތުވި4އަހަރުގެ ތެރޭގައި ހަކުރުބަލީގެ މީހުން4ގުނަ އިތުރުވެފައިވާ ކަމަށް ހަމަކުރެއެވެ. މި ދިހައަހަރު ނިމޭއިރު ބައި ބިލިއަން މީހުން ހަކުރުބަލީގައި ތިބޭނެ ކަމަށް އަންދާޒާ ލުރެއެވެ.\nޑަބްލިޔުއެޗްއޯގެ އެންމެ ބޮޑު ކަންބޮޑުވުމަކީ މިބަލީގެ ގިނަބަޔަކަށް އިންސިއުލިންގެ އަގުބޮޑުވުމުން ނުލިބި ތިބޭކަމެވެ.\nހަކުރުބަލީގެ ޓައިޕް 2\nހަކުރުބަލި ޖެހުމުން އެކަމުގައި ފަރުވާއަކީ އިންސިއުލިން ބޭނުންކުރަމުން ދިއުމެވެ. އިންސިއުލިން އަކީ ހަށިގަނޑުގައި ހަކުރުގެ މިންވަރު ކޮންޓްރޯކުރާ ހޯމޯން އެކެވެ. އިންސިއުލިންގެ ފަރުވާ މީގެ 100 އަހަރު ކުރިން އެންމެ ފުރަތަމަ އީޖާދުކުރީ ކެނެޑާގެ ދެ ސައިންސް ވެރިއެކެވެ. އެއީ ފްރެދްރިކް ބޭންޓިން އާއި ޖޯން މެކްލޯޑް އެވެ. އެއިގެ ކުރިން ހަކުރުބައްޔަކީ މިހާރުގެ ކެންސަރު ބަލި ފަދައިން ބޭހެއް ފަރުވާއެއް ނެތި މަރަށް ހުށަހެޅިގެންދާ ބައްޔެކެވެ. އެމީހުންގެ ހޯދުމުގެ ސަބަބުން އުފެއްދުމުގެ ހަކުރުބައްޔަށް ޓެސްޓް ކުރާގޮތާއި ފަރުވާކުރާ ގޮތް މުޅިން ބަދަލުވެގެން ދިޔައެވެ. އަދި އެމީހުން ދިރާސާގެ ހޯދުން ވިއްކާލީ އެންމެ ކެނެޑާ ޑޮލަރަކަށެވެ.\nއިންސިއުލިން ހަށިގަނޑުގައި ހަކުރު ކޮންޓްރޮލް ކުރާ ގޮތް\nނަމަވެސް މިއަދު އިންސިއުލިން އަކީ ދުނިޔޭގައި ބޭންނުން ބޮޑު ފަރުވާއަކަށް މިވަނީ ވެފައެވެ. މިވެކްސިން އުފައްދަނީ ބޮޑު3ކުންފުންޏަކުންނެވެ. އެއީ ‘އެލީ ލިލީ’ އާއި ‘ނޯވޯ ނޯޑިސްކް’ އާއި ‘ސެނޮފީ’ އެވެ. މިގަރުނު ފެށުނު ހިސާބުން އިންސުލިން އުފައްދާ ގޮތް ވަނީ ސިންތެޓިކް ގޮތަށް ބަދަލުވެފައެވެ. އެއާއެކު އިންސުލިންގެ އަގު ވެސް ބޮޑުވެގެން ގޮސްފައި ވެއެވެ. އެއިގެ ކުރިން އިންސުލިން އުފައްދަމުން އައީ އިންސާނުންގެ އިންސުލިން ބޭނުންކޮށްގެންނެވެ. އިންސާނުންގެ އިންސުލިން ބޭނުންކޮށްގެން އުފައްދާ އިންސުލިންގެ އަގު މާބޮޑުތަން ވެސް ހެޔޮކަމަށްވެއެވެ. އަދި ހިންސާނުގެ އިންސިއުލުން އިންވެސް ސިންތެޓިކް އިންސިއުލިން އާއި އެއްވަރަކަށް މަސައްކަތް ކުރާކަން ވަނީ ސާބިތުކުރެވިފއެވެ.\nހަކުރުބަލިގެ ފަރުވާއަކި އިންސިއުލިން\nޑަބްލިޔުއެޗްއޯން މަސައްކަތް ކުރަމުން އަންނަނީ އިތުރު ފަރާތްތަކަށް އިންސުލިން ތައްޔާރުކުރުމުގެ ފުރުސަތު ދިނުމަށާއި އިންސިއުލިންގެ އަގު ހެޔޮކުރުމަށް އެކުންފުނިތަކާއެކު ވާހަކަ ދައްކަމުންނެވެ. އަދި އިތުރު ފަރާތަކަށް އިންސިއުލިން އުފައްދަން ފުރުސަތު ދޭން މިހާރު އެއްބަސް ވެވިފައިވާ ކަމަށް ޑަބްލިޔުއެޗްއޯ އިން ހާމަކުރެއެވެ.


Court amurah dharifulhu manmaahavaalukuran ulhumun bodu hamanujehumeh! | Mihaaru\nދަރިފުޅު ބަލައި ފުލުހުން ދިއުމުން ހިމަންދޫގައި ހަމަނުޖެހުން ހިންގަނީ\nކޯޓުގެ އަމުރަށް ދަރިފުޅު މަންމައާ ހަވާލުކުރަން އުޅުމުން ބޮޑު ހަމަނުޖެހުމެއް، ބައްޕަ ހައްޔަރުކޮށްފި\n09 ޖޫން 2016 - 11:01 16 comments\nބައްޕައާ އެކު އއ. ހިމަންދޫގައި ދިރިއުޅެމުން ދިޔަ ދެ އަހަރުގެ ފިރިހެން ދަރިފުޅު މަންމައާ ހަވާލުކުރަން ފެމިލީ ކޯޓުން ކުރި އަމުރު ތަންފީޒުކުރަން ފުލުހުން އެ ރަށަށް ދިއުމުން އިއްޔެ ހިނގި ހަމަނުޖެހުމާ ގުޅިގެން ބައްޕަ ހައްޔަރުކޮށްފި އެވެ.\nފުލުހުން އިއްޔެ ހިމަންދު އަށް ގޮސް ދަރިފުޅު މާލެ ގެންދަން އުޅުމުން ބައްޕަ އާއި އާއިލާގެ އިތުރު ބަޔަކު އެކަމަށް ހުރަސްއެޅުމުން ފުލުހުންނާ ދެމެދު ބޮޑު ކުރިމަތިލުމެއް ވަނީ ހިނގައިފަ އެވެ. އެ ހަމަނުޖެހުން ކޮންޓްރޯލްކުރަން ފުލުހުން ވަނީ ބާރުގެ ބޭނުން ވެސް ކޮށްފަ އެވެ.\nފުލުހުންގެ މީޑިއާ އޮފިޝަލަކު މިއަދު ވިދާޅުވީ ފުލުހުން ހިމަންދު އަށް ދިޔައީ، ކޯޓުގެ ހުކުމް ތަންފީޒުކުރަން ކަމަށެވެ. ދަރިފުޅުގެ ބައްޕަ ރޭގެ ވަގުތެއްގައި ހައްޔަރުކުރީ އެ މަސައްކަތަށް ހުރަސްއަޅައި ފުލުހުންގެ އަމުރަށް ނުކިޔަމަންތެރިވުމުން ކަމަށް އޮފިޝަލް ވިދާޅުވި އެވެ.\nހިމަންދޫގައި އިއްޔެ ހިނގި ހަމަނުޖެހުމާ ގުޅޭ ވީޑީއޯއެއް ވަނީ ސޯޝަލް މީޑިއާގައި އާއްމުކޮށްފަ އެވެ. އެ ވީޑިއޯ އިން ފެންނަ ގޮތުގައި، ފުލުހުން ދަރިފުޅު ގެންދަން އުޅުމުން ބައްޕައާ އެކު އިތުރު ބަޔަކު ވަނީ އެކަމަށް ހުރަސްއަޅައި ފުލުހުން ހުއްޓުވައިފަ އެވެ. ފުލުހުންނަށް ހުރަސްއެޅި މީހުން ދުރުކޮށް ކުޑަކުއްޖާ ގޮވައިގެން ދާން މަސައްކަތް ކުރުމުން ފުލުހުންނާއި އެއްވެފައި ތިބި މީހުންނާ މެދު ކުރިމަތިލުމެއް ހިނގައި ބައެއް މީހުން ބިންމައްޗަށް ވެއްޓި އަނިޔާވެގެން އުޅުނު މަންޒަރު ވީޑިއޯ އިން ފެނެ އެވެ.\nދަރިފުޅު ބަލައި ފުލުހުން ދިއުމުން ހިމަންދޫގައި ހަމަނުޖެހުން ހިންގަނީ.\nއެ ހަމަނުޖެހުމުގެ ތެރެއިން، ފުލުހުންނާ އެކު ނުދާންވެގެން ކުޑަކުއްޖާ ބާރަށް ރޮއި ހަދަ އެވެ. އެކަމަކު ބާރުގެ ބޭނުންކޮށްގެން ހަމަނުޖެހުން ކޮންޓްރޯލްކޮށް ފުލުހުން ވަނީ އެ ކުއްޖާ މާލެ ގެނެސްފަ އެވެ. ހަމަނުޖެހުން ކޮންޓްރޯލް ކުރުމަށް ފުލުހުން ވަނީ ޕެޕަ ސްޕްރޭ ޖަހައިފަ އެވެ.\nފުލުހުންގެ މީޑިއާ އޮފިޝަލް ވިދާޅުވީ ހިމަންދޫގައި ފުލުހުންގެ މަސައްކަތަށް ހުރަސްއަޅައި އަމުރަށް ނުކިޔަމަންތެރިވި ބަޔަކާ ދެކޮޅަށް ބާރުގެ ބޭނުންކުރި ކަމަށެވެ. އެކަމަކު އެ މައްސަލާގައި ދަރިފުޅުގެ ބައްޕަ ނޫން މީހަކު ހައްޔަރުކުރި ކަމެއް ފުލުހުން އަދި ހާމައެއް ނުކުރެ އެވެ.\nއެނގިފައިވާ ގޮތުގައި ދަރިފުޅު މަންމައާ ހަވާލުކުރަން ކޯޓުން ކުރި އަމުރު ތަންފީޒުކުރަން މީގެ ކުރިން ވެސް ފުލުހުން ހިމަންދު އަށް ދިޔަ އެވެ. ދެ ވަނަ ފަހަރަށް އިއްޔެ، ދިޔައީ އެ ފަހަރު އެ ކުއްޖާ ގެންނަން ކުރި މަސައްކަތް ކާމިޔާބު ނުވުމުން ކަމަށް ވެ އެވެ.\nއިތުރު ލިޔުންތައް ކުށްކުރުން އއ. ހިމަންދޫ ޕޮލިސް


Covid-19: Record Adhdhakah Meehun Fassive, Dhuniye Nurahkaatheri Haalathakah - Vaguthu\nކޮވިޑް-19: ރެކޯޑް އަދަދަކަށް މީހުން ފައްސިވެ، ދުނިޔެ ނުރައްކާތެރި ހާލަތަކަށް\nކޮވިޑް-19 އިން ރައްކާތެރިވުމަށް ގިނަ ގައުމުތަކުން ފިޔަވަޅުތައް އަޅާފައި ވީނަމަވެސް އެކަމުގެ އެކަށީގެންވާ ނަތީޖާއެއް ނުފެނި، އިއްޔެ ރެކޯޑް އަދަދަކަށް މީހުން ފައްސިވެއްޖެއެވެ. އިއްޔެ 181005 މީހަކު ވަނީ ކޮވިޑް-19 އަށް ފައްސިވެފައެވެ. މިއީ މިހާތަނަށް އެއްދުވަސް ތެރޭގައި އެންމެ ގިނަ މީހުން ކޮވިޑް-19 އަށް ފައްސިވި ދުވަހެވެ. މީގެ ކުރިން އެއްދުވަސް ތެރޭގައި އެންމެ ގިނަ މީހުން ކޮވިޑް-19 އަށް ފައްސިވީ ބުދަ ދުވަހު އެވެ. ބުދަ ދުވަހު 146111 މީހަކު ކޮވިޑް-19 އަށް ފައްސިވިއެވެ.\nއިއްޔެ އެންމެ ގިނަ މީހުން ކޮވިޑް-19 އަށް ފައްސިވެފައި ވަނީ ބްރެޒިލް އިންނެވެ. ބްރެޒިލް އިން ވަނީ އިއްޔެ އެކަނިވެސް 55,209 މީހަކު ކޮވިޑް-19 އަށް ފައްސިވެފައެވެ. ދެން އެންމެ ގިނަ މީހުން އިއްޔެ ފައްސިވީ އެމެރިކާ އިންނެވެ. އެމެރިކާ އިން އިއްޔެ 33,539 މީހަކު ކޮވިޑް-19 އަށް ފައްސިވިއެވެ. ތިން ވަނަ އަށް އެންމެ ގިނަ މީހުން ފައްސިވީ އިންޑިއާ އިންނެވެ. އިންޑިއާ އިން އިއްޔެ 14,721 މީހަކު ކޮވިޑް-19 އަށް ފައްސިވިއެވެ.\nއިއްޔެ ކޮވިޑް-19 އަށް 181005 މީހަކު ފައްސިވި ކަމަށް "ވޯލްޑް މީޓާ" ވެބްސައިޓްގައި ބުނި ނަމަވެސް ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) އަށް ކަށަވަރު ކުރެވިފައި ވަނީ 150000 މީހުން ފައްސިވި ކަމަށެވެ. ދޮޅުލައްކަ މީހުން ފައްސިވި ކަމަށް ބެލި ނަމަވެސް އިއްޔެ އަކީ އެއްދުވަސް ތެރޭގައި އެންމެ ގިނަ މީހުން ފައްސިވި ދުވަހެވެ.\nފައްސިވާ މީހުންގެ އަދަދު އިތުރުވަމުން ދިއުމާއި ގުޅޭ ގޮތުން ޑަބްލިއުއެޗްއޯގެ ޑިރެކްޓަރ ޓެޑްރޯސް ރޭ ވިދާޅުވީ ދުނިޔެއަށް މިވަނީ އާނުރައްކަލަކާއި ކުރިމަތިވެފައި ކަމަށެވެ.\n"ވައިރަސް ފެތުރެމުން ދަނީ ވަރަށް ބާރަށް. ވައިރަސް އަކީ އަދިވެސް ގިނަ ބައެއްގެ ފުރާނައަށް ނުރައްކާ ކުރާ، އަދި ގިނަ ބައެއްގެ ހާލަތު ދަށަށް ގެންދާ ބާރުގަދަ ވައިރަސްއެއް." ޓެޑްރޯސް ވިދާޅުވިއެވެ.\nޓެޑްރޯސް ވަނީ ވައިރަސް ކޮންޓްރޯލް ކުރުމަށް އެންމެ އާދައިގެ ކަންކަމަށް ބޯލެނގުމަށް ގޮވާލާފައެވެ. އެގޮތުން އަތް ދޮވުމަށާއި މާސްކް އެޅުމަށް އަދި އިޖުތިމާޢީ ގައިދުރުކަން ބެހެއްޓުމަށް އޭނާ އެދިވަޑައިގެންނެވިއެވެ.\nސިއްޙީ ބިރުވެރިކަން އުފެއްދުމުގައި ހޭބޯނާރާ!؟


Second phase ah mi mahu bahuge hidhumaiy fashanee\nދެވަނަ ފިޔަވައްސަށް މިމަހު ބަހުގެ ހިދުމަތް ފަށަނީ\nދެވަނަ ފިޔަވަހީގައި އިމާރާތްކޮށްފައިވާ ހިޔާ ފްލެޓްތައް: އެ ސަރަހައްދަށް ބަހުގެ ހިދުމަތް މިމަހުގައި ފަށާނެ ކަމަށް އެޗްޑީސީން ބުނޭ\nހުޅުމާލޭގެ ދެވަނަ ފިޔަވައްސަށް މިމަހުގެ ތެރޭގައި ބަހުގެ ހިދުމަތް ދޭން ފަށާނެ ކަމަސް ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީން) ބުނެފި އެވެ.\nއެޗްޑީސީގެ މީޑިއާ އޮފިޝަލު އަވަސް އަށް ވިދާޅުވީ ބަސް ސްޓޮޕްތައް ތަރައްގީކޮށް ނިންމުމުގެ މަސައްކަތް ކުރަމުންދާ ކަމަށެވެ. ހިޔާ ފްލެޓްތަކާ ކައިރި ސަރަހައްދެއްގައި ދެ ބަސް ސްޓޮޕް ތަރައްގީ ކުރުމުގެ މަސައްކަތް އެޗްޑީސީން ދަނީ ކުރަމުންނެވެ.\nއޮފިޝަލް ވިދާޅުވީ ބަސް ސްޓޮޕްތަކުގައި ގިނަ މީހުންނަށް އެއްފަހަރާ ތިބެވޭނެ ކަމަށެވެ. އަދި އާއްމު ދަތުރުފަތުރުގެ ހިދުމަތާއި ސްކޫލް ދަރިވަރުންނަށްވެސް މިމަހުގެ ތެރޭގައި ބަހުގެ ހިދުމަތް ފަށަން ނިންމާފައިވާ ކަމަށް ވިދާޅުވި އެވެ.\nއޮފިޝަލު ވިދާޅުވި ގޮތުގައި ބަސް ސްޓޮޕްތައް ހެދުމުގެ މަސައްކަތު 92 ޕަސަންޓް މަސައްކަތް މިހާރު ވަނީ މުޅިން ނިމިފަ އެވެ. އަދި މިހާރު ކުރަމުންދަނީ ކަރަންޓު ގުޅުމާއި ފިނިޝިން މަސައްކަތްތަކެވެ. ދެވަނަ ފިޔަވަހީގެ ބަސް ދަތުރުތައްވެސް ގުޅޭނީ މިހާރު ދެމުންދާ ބަސް ދަތުރުތަކުގެ ހިދުމަތާ ކަމަށް ވެސް ވިދާޅުވި އެވެ.\nހުޅުމާލޭގެ ސެކަންޑް ފޭސްގައި މީހުން ދިރިއުޅެން ފެށީ މިދިޔަ އަހަރު އެވެ. އެކަމަކު އެއީ އަމިއްލަ މީހުންނަށް ވިއްކާފައިވާ ބިންތަކުގައި ހަދާފައިވާ މަދު ގެއެއްގައި އުޅޭ މަދު އާއިލާތަކެކެވެ.\nހުޅުމާލޭގެ ދެވަނަ ފިޔަވަހީގައި އިޖުތިމާއީ ބޯހިޔާވަހިކަމުގެ ދަށުން އިމާރާތްކޮށްފައިވާ ހިޔާ ފްލެޓްތަކަށް ވެސް މިހާރު މީހުން ވަނީ ބަދަލުވާން ފަށާފަ އެވެ.\nހިޔާ ފްލެޓަށް ބަދަލުވާ އައިލާތަކުގައި ދަރިވަރުންނަށް ހާއްސަކޮށްގެން މާލެ- ހުޅުމާލެ ސްކޫލް ބަހުގެ ހިދުމަތް ތައާރަފްކުރުމުގެ މަސައްކަތް އެޑިއުކޭޝަނުން ދަނީ ކުރަމުންނެވެ.\nއެޑިއުކޭޝަން މިނިސްޓްރީން ވަނީ އެ ދަތުރުތަކަށް އެދޭ ކުދިންނަށް އެކަމަށް އެދި ފޯމު ހުށަހެޅުމަށް ފުރުސަތު ހުޅުވާލާފަ އެވެ. ހުޅުމާލޭގެ ދެވަނަ ފިޔަވަހިން ފުރަތަމަ ފިޔަވައްސަށާއި ފުރަތަމަ ފިޔަވަހިން މާލެ އަށް އަދި މާލެ އިން ހުޅުމާލޭގެ ސްކޫލުތަކަށް ދާން ޖެހޭ ދަރިވަރުންނަށް ވެސް މި ފުރުސަތު ވަނީ ހުޅުވާލާފަ އެވެ.\nހުޅުމާލެ އެޗްޑީސީ އެމްޓީސީސީ + ބަސް ދަތުރުތައް ހިޔާ މަޝްރޫއު ހިޔާ މަޝްރޫއު އެންމެނަށް ހިޔާ ކަށަވަރު މަޝްރޫއު\nދަރިފުޅު ކޮނޑަށް ލައިގެން ދިޔަ މަންމައަށް ސައިކަލެއް\n"މާދަމާއިން ފެށިގެން ދެވަނަ ފިޔަވައްސަށް ބަސް ދާނެ"\nބަހުގެ ހިދުމަތް ފެށުން ލަސްވެފައި\nގަވައިދާ ހިލާފުވި 30 މީހަކު ޖޫރިމަނާކޮށްފި


SunOnline: School bandhaa dhimaakoh PCR hadhan majubooru kurumuge visnumeh adhi neh: HPA\nސްކޫލު ބަންދާ ދިމާކޮށް ޕީސީއާރް ހަދަން މަޖުބޫރު ކުރުމުގެ ވިސްނުމެއް އަދި ނެތް: އެޗްޕީއޭ\nފާޠިމަތު ނަޒީފާ އަޙްމަދު 21 Jun 2022, 15:03\nޖުލައި 15، 2021: މާލެ ސަރަހައްދުގައި ކޮވިޑްގެ ފިޔަވަޅުތަކަށް ދިން ލުއިތަކާއެކު އެޗްޕީއޭގެ ރެންޑަމް ސާމްޕަލް ނެގުމުގެތެރެއިން -- ސަން ފައިލް ފޮޓޯ\nކުރިއަށް އޮތް ސްކޫލު ބަންދާ ދިމާކޮށް ޕީސީއާރް ހަދަން މަޖުބޫރު ކުރުމުގެ ވިސްނުމެއް އަދި ނެތް ކަމަށް, ހެލްތް ޕްރޮޓެކްޝަން އޭޖެންސީ (އެޗްޕީއޭ)އިން ބުނެފިއެވެ.\nކޮވިޑަށް ޕޮޒިޓިވްވާ މީހުންގެ އަދަދު މިހާރު ދަނީ ވަރަށް ބޮޑަށް އިތުރުވަމުންނެވެ. އެހެންކަމުން ކުރިއަށް އޮތް އަޟްހާ ޢީދު ބަންދާއި ސްކޫލު ބަންދުގައިވެސް ދަތުރު ކުރުމުގެ ކުރިން ޕީސީއާރް މަޖުބޫރު ކުރާނެ ކަމަށް އާއްމުން ދަނީ ބުނަމުންނެވެ. އެގޮތަށް ހަދާނީ ޕީސީއާރް ހަދާ ކުންފުނިތަކަށް ފައިދާ ހޯދައި ދޭން ކަމަށް ވެސް އާއްމުން އަންނަނީ ބުނަމުންނެވެ.\nނަމަވެސް އެޗްޕީއޭއިން މިއަދު "ސަން" އަށް ބުނީ، އެފަދަ ވިސްނުމެއް އަދި ނުގެންގުޅޭ ކަމަށާއި، ކޭސްތައް މަދުކުރުމަށްޓަކައި މާސްކު އެޅުމާއި ގައިދުރު ކުރުމަށް އިލްތިމާސް ކުރާ ކަމަށެވެ.\nރާއްޖޭގެ ކުއްލި ނުރައްކަލުގެ ހާލަތު އުވާލައި، އާންމު ތަންތަނުގައި މާސްކު އެޅުން މަޖުބޫރު ނޫންކަމަށް އެޗްޕީއޭއިން ކަނޑައެޅީ މާޗް މަހުގެ 13 ވަނަ ދުވަހުއެވެ. ނަމަވެސް މި ފަހުން ކޭސްތައް އިތުރުވެ، މާސްކު އެޅުމަށް އެޗްޕީއޭއިން ވަނީ އިލްތިމާސް ކޮށްފައެވެ.\nސިއްހީ ކުއްލި ނުރައްކަލުގެ ހާލަތު އުވާލުމާ ގުޅިގެން ލުއި ދިން ކަންކަމުގެ ތެރޭގައި ދަތުރު ކުރުމުގައި ކަރަންޓީނުވުން ހިމެނެއެވެ. ވެކްސިން ފުރިހަމަ ކޮށްފައިނުވާ މީހުންނަށް ޕީސީއާރު ޓެސްޓު ނަހަދައި ދަތުރުކުރެވޭ ގޮތް ވެސް އޭރުން ފެށިގެން އެޗްޕީއޭ އިން ވަނީ ހަދާފައެވެ.\nކޮވިޑްގެ ކޭސްތައް އިތުރުވާތީ އެކަމަށް ސަމާލުވުމަށް އެޗްޕީއޭއިން ވަނީ މިދިޔަ ހަފުތާގެ ތެރޭގައި އިލްތިމާސްކޮށްފައެވެ. އެގޮތުން ރޯގާގެ އެއްވެސް އަލާމާތެއް ފެނިއްޖެނަމަ ލަސްނުކޮށް ޓެސްޓް ކުރުމަށާއި އެކަހެރި ވުމަށް އިރުޝާދު ދިނެވެ.


BREAKING | Baarugadha Kolhigandu, Thoofaanakah Badhalhuvehje - Vaguthu\nރާއްޖެއަށް މިހާރު ކުރަމުންދާ ވިއްސާރައިގައި ހއ. ދިއްދޫއަށް އުދައަރާފައި -- ވަގުތު އިމޭޖެސް: އިބްރާހިމް ޝާބިލް\nއަރަބި ކަނޑުގައި އުފެދުނު ބާރުގަދަ ކޮޅިގަނޑު، ތޫފާނަކަށް ބަދަލުވެއްޖެ އެވެ.\nއިރުދެކުނު އަރަބިކަނޑާއި، މެދުއިރުމަތީ ކަނޑާއި ގުޅުނު ސަރަޙައްދުން އުފެދުނު ކޮޅިގަނޑު ތޫފާނަކަށް ބަދަލުވެފައި ވަނީ މިރޭ ރާއްޖެ ގަޑިން 5:00 ހާއިރު އެވެ.\nއިންޑިއާގެ މީޓިއޮލޮޖިކަލް ސެންޓަރުން ބުނެފައި ވަނީ، މި ތޫފާން މިހާރު ދަތުރުކުރަމުން އަންނަނީ އަރަބި ކަނޑުން އުތުރަށް ގަޑިއަކު ހަތްކިލޯމީޓަރު ބާރުމިނުގައި ކަމަށެވެ.\nތޫފާނުގެ ބާރު އަދިވެސް ގަދަވަމުން އަންނައިރު، މި ތޫފާނުގެ ނުސީދާ އަސަރު ރާއްޖެއަށްވެސް ކުރަމުންދެއެވެ. މި ތޫފާނުގެ އަސަރު މިހާރު އެންމެ ބޮޑަށް ކުރަމުން އަންނަނީ އިންޑިއާގެ ހުޅަނގުއުތުރުގެ ސަރަޙައްދުތަކަށެވެ.\nއިންޑިއާ އާއި ދިމާލަށް މިސްރާބުޖަހަމުން އަންނަ މި ތޫފާނުގެ ނުރައްކާ އެޤައުމަށް ބޮޑުވަމުން އަންނައިރު، އިންޑިއާއިން ވަނީ މި ތޫފާނަށް ނަމެއްވެސް ދީފައެވެ. އެޤައުމުގެ މޫސުމާއި ބެހޭ ޤައުމީ އިދާރާއިން ބުނެފައިވަނީ މި ތޫފާނަށް ދީފައިވާ ނަމަކީ "ތޫފާން ޓައުޓޭ" ކަމަށެވެ.\nއެ އިދާރާއިން ލަފާކޮށްފައިވާ ގޮތުން ކުރިޔަށް އޮތް ހަތަރު ވަރަކަށް ދުވަހުގެ މުއްދަތަށް މި ތޫފާން ދެމިގެން ދާނެއެވެ. މިގޮތުން ތޫފާނުގެ ބާރު، އަންނަ އާދީއްތަ، ހޯމަ އަދި އަންގާރަ ދުވަހު އާދަޔާއި ޚިލާފަށް ގަދަވާނެ ކަމަށް އެ އިދާރާއިން ލަފާކޮށްފައި ވެއެވެ.\nމިވަގުތު މި ތޫފާނުގައި ގަޑިއަކު 70 ކިލޯމީޓަރާއި 80 ކިލޯމީޓަރާއި ދެމެދުގެ ބާރުމިނެއްގައި ވައިގަދަވެ، ވިލާގަނޑުގައި ގާތްގަނޑަކަށް 90 މޭލަށް ވައިގަދަވާނެ ކަމަށް އިންޑިއާގެ މޫސުމާއި ބެހޭ އިދާރާއިން ވަނީ ލަފާކޮށްފައެވެ. އަދި ކުރިޔަށް އޮތް ފަސް ވަރަކަށް ދުވަސް ވަންދެން މި ތޫފާނުގެ ބާރު އަންނާނީ ގަދަވަމުން ކަމަށް އެ އިދާރާއިން ލަފާކުރެއެވެ.\nމިވަގުތު "ތޫފާން ޓައުޓޭ" ދަތުރުކުރަމުން އަންނަނީ އިންޑިއާގެ އުތުރު އައްސޭރީގެ ޖަޒީރާ ރަށެއް ކަމަށްވާ އަމީނީދީވީ އާއި 100 ކިލޯމީޓަރު ދުރުން އަދި ކެރެލާ ސްޓޭޓާއި 290 ކިލޯމީޓަރު ދުރުންނެވެ.\nއިންޑިއާގެ މޫސުމާއި ބެހޭ އިދާރާއިން ލަފާކޮށްފައިވާ ގޮތުން ކުރިޔަށް އޮތް 24 ގަޑިއިރު ތެރޭ މި ތޫފާނުގެ ބާރު އިތުރަށް ގަދަވެ، ބާރުގަދަ ތޫފާނަކަށް ބަދަލުވާނެއެވެ. އަދި ތޫފާނުގެ ބާރު އެންމެ ގަދަ އެއް މަރުޙަލާގައި އެޤައުމުގެ ގުޖުރާތުގެ އައްސޭރިއަށް ތޫފާނުގެ އަސަރު އަންނަ އަންގާރަ ދުވަހު ކުރާނެ ކަމަށްވެސް އެ އިދާރާއިން ވަނީ ލަފާކޮށްފައެވެ.\nމި ތޫފާނުގެ އަސަރު ކުރިޔަށް އޮތް ދުވަސްތަކުގައި ލަކްޝަދީޕް އައިލޭންޑް އާއި ކެރެލާ ސްޓޭޓާއި ޓެމިލްނާޑޫ އާއި ކަރްނަޓަކާ އާއި ގޯއާ އަދި ގުޖުރާތުގެ އިތުރުން ރާޖަސްތާނަށް ކުރާނެ ކަމަށް ލަފާކުރެވިފައިވާތީ، މި ސަރަޙައްދުތަކަށް ވަރަށް ބޮޑަށް ވައިބާރުވެ ބޯކޮށް ވާރޭވެހި ވިއްސާރަވެދާނެ ކަމަށްޓަކައި އިދާރާތަކުން ވަނީ އިންޒާރުވެސް ނެރެފައެވެ.\nއަދި ރާއްޖެ ސަރަޙައްދުގެ ކަނޑުތައް ހިމެނޭހެން އިންޑިއާ ކަނޑުގެ ބޮޑު ސަރަޙައްދެއް އާދަޔާއި ޚިލާފަށް ގަދަވާނެ ކަމަށް ބެލެވިފައިވާތީ، ކަނޑުދަތުރުފަތުރު ކުރާ ފަރާތްތަކުން މޫސުމަށް ސަމާލުވުމަށް އިދާރާތަކުން ވަނީ އިލްތިމާސްކޮށްފައެވެ.\n"ތޫފާން ޓައުޓޭ" ގެ އަސަރު އިންޑިއާގެ ބޮޑު ސަރަޙައްދަކަށް މިހާރުވެސް ކުރަމުން ދާއިރު، ބޯކޮށް ވާރޭވެހި ވައިގަދަވެ އެޤައުމުގެ ބައެއް ހިސާބުތަކަށް ވަނީ ގެއްލުންވެސް ވެފައެވެ.


Ras Online - އިނގިރޭސި އެފްއޭކަޕް ސެމީގައި ވަރުގަދަ މެޗްތަކެއް\nއިނގިރޭސި އެފްއޭކަޕް ސެމީގައި ވަރުގަދަ މެޗްތަކެއް\nޗެލްސީގެ ގޯލް ކާމިޔާބު ކޮށްދިނުމަށްފަހު ރޮސް ބާކްލީ\nއިނގިރޭސި އެފްއޭ ކަޕްގެ ސެމީ ފައިނަލްގައި ވަރުގަދަ މެޗްތަކެއް ކުޅޭގޮތަށް ހަމަޖެހިއްޖެއެވެ. ސެމީގެ ފުރަތަމަ ޖާގަ މެންޗެސްޓަރ ޔުނައިޓެޑުން އިއްޔެ ހޯދާފައިވަނިކޮށް ސެމީގެ ފަހު ތިން ޖާގަ ރޭ ކަށަވަރުކުރީ އާސެނަލާއި، ޗެލްސީ އަދި މެންޗެސްޓަރ ސިޓީއެވެ.\nސެމީގެ މެޗުތަކުގެ ގުރު ނެގީ ރޭ ނިއުކާސަލް ޔުނައިޓެޑުން އަމިއްލަ ދަނޑުގައި ސިޓީއާ ދެކޮޅަށް ކުޅުނު ކުއާޓާ ފައިނަލް ފަހު މެޗުގެ ހާފް ޓައިމްގައެވެ. ސެމީގައި ޔުނައިޓެޑުން ޗެލްސީއާ ދެކޮޅަށް ނުކުންނައިރު ސިޓީ ވާދަކުރާނީ އާސެނަލާއެވެ.\nސެމީގެ ފުރަތަމަ ޖާގަ ޔުނައިޓެޑް ހޯދީ ނޯވިޗް ސިޓީ ބަލިކޮށްގެންނެވެ. ސެމީގެ ދެ ވަނަ ޖާގަ އާސެނަލަށް ލިބުނީ ފަހުވަގުތު 2-1 އިން ޝެފީލްޑް ޔުނައިޓެޑްގެ މައްޗަށް ކުރި ހޯދުމުންނެވެ. އެ މެޗުގެ ފުރަތަމަ ގޯލު ފުރަތަމަ ހާފުގައި ލިބުނު ޕެނަލްޓީއަކުން އާސެނަލަށް ކާމިޔާބުކޮށްދިނީ އައިވަރީ ކޯސްޓުގެ ވިންގް، ނިކޮލަސް ޕެޕޭއެވެ. އެކަމަކު މެޗު ނިމެން ތިން މިނެޓަށް ވެފައިވަނިކޮށް ޑޭވިޑް މެކްގޯލްޑްރިކް ޖެހި ގޯލުން ޝެފީލްޑުން ވަނީ ނަތީޖާ ހަމަހަމަކޮށްފަ އެވެ. މެޗު އެއްވަރުވާން ދަނިކޮށް އާސެނަލް މޮޅުވި ގޯލު ފަހު މިނެޓުގައި ކާމިޔާބުކޮށްދިނީ ޑެނީ ސެބާޔޯސްއެވެ.\nސެމީގެ ތިން ވަނަ މެޗުގައި ރަށުން ބޭރުގައި ލެސްޓާ ސިޓީގެ މައްޗަށް ޗެލްސީން ކުރި ހޯދީ 1-0 އިންނެވެ. މި މެޗުގައި ޗެލްސީގެ ހަމައެކަނި ގޯލު ދެ ވަނަ ހާފުގައި ވިލިއަން ނަގައިދިން ހުރަހަކުން ކާމިޔާބުކޮށްދިނީ ބަދަލު ކުޅުންތެރިއެއްގެ ގޮތުގައި ކުޅެން ނުކުތް ރޮސް ބާކްލީއެވެ. ސެމީގެ ފަހު ޖާގަ ސިޓީން ކަށަވަރުކުރީ ނިއުކާސަލްގެ މައްޗަށް 2-0 އިން ކުރި ހޯދައިގެންނެވެ. ސިޓީގެ ފުރަތަމަ ގޯލު ލިބުނު ޕެނަލްޓީއަކުން ކާމިޔާބުކޮށްދިނީ ކެވިން ޑި ބްރޭނާއެވެ. ސިޓީގެ ދެ ވަނަ ގޯލު ދެ ވަނަ ހާފުގައި ޖެހީ ރަހީމް ސްޓާލިންއެވެ.\nއާސެނަލަކީ 13 ފަހަރު މި މުބާރާތް ކާމިޔާބުކޮށްފައިވާ މި މުބާރާތުގެ އެންމެ ކާމިޔާބު ކްލަބެވެ. ދެވަނަ އަށް އެފްއޭ ކަޕް އެންމެ ގިނައިން ކާމިޔާބުކޮށްފައިވަނީ 12 ތަށި ހޯދާފައިވާ ޔުނައިޓެޑެވެ. މިދިޔަ ސީޒަނުގެ ޗެމްޕިއަން ޓީމަކީ ސިޓީއެވެ. ސެމީ ފައިނަލްގެ ދެ މެޗާއި ފައިނަލް މެޗު ކުޅޭނީ އިނގިރޭސި ރަސްމީ ވެމްބްލީ ސްޓޭޑިއަމްގަ އެވެ. ސެމީގެ ފުރަތަމަ މެޗު ޖުލައި 18 ގައި ކުޅޭއިރު ދެ ވަނަ ސެމީ އޮންނާނީ ޖުލައި 19 ވަނަ ދުވަހުއެވެ. މުބާރާތުގެ ފައިނަލް މެޗު ކުޅޭނީ އޮގަސްޓް އެކެއްގައެވެ.


Hiyaanaathuge List Ga Nan Oiy Mahloof "Gellifa"? - Vaguthu\nއެމްއެމްޕީއާރްސީގެ ބޮޑު ހިޔާނާތުގެ ފައިސާ ލިބުނު ކަމަށް ތުހުމަތު ކުރާ މީހުންގެ ލިސްޓުގައި ހިމެނިވަޑައިގަންނަވާ ޔޫތު މިނިސްޓަރު އަހުމަދު މަހްލޫފް މީސް މީޑިއާއިން ''ގެއްލިއްޖެ" ކަމަށް ބުނެ، ބައެއް މީހުން ކަންބޮޑުވުން ފާޅުކުރަން ފަށައިފިއެވެ.\nމަހްލޫފް އަކީ ޓްވީޓާ އާއި ފޭސްބުކްގައި ވަރަށް ހަރަކާތްތެރި ބޭފުޅެކެވެ. ސަރުކާރުގެ ވަޒީރުންގެ ތެރެއިން މީސް މީޑިއާގައި އެންމެ ބޮޑަށް ''އެކްޓިވް" އެއް ވަޒީރެވެ. މިނިސްޓްރީއާ ގުޅޭ ގޮތުން އާންމުން ކުރާ ސުވާލުތަކަށާއި، އެކި ގޮތް ގޮތަށް އޭނާއާ ގުޅޭ ގޮތުން ދެކެވޭ ވާހަކަތަކަށް މަހްލޫފް ގެންދަވަނީ އަބަދުހެން ޓްވީޓާގައި ޖަވާބު ވެސް ދެއްވަމުންނެވެ.\nރާއްޖޭގައި ހުރި މައްސަލަތަކުގައި ދެކެވަޑައިގަންނަވާ ގޮތް އަމިއްލަފުޅަށް ހާމަކުރައްވައެވެ. މައްސަލައެއްގެ ހައްލު ކަމުގައި އޭނާ ދެކެވަޑައިގަންނަވާ ގޮތެއް ލިޔުއްވައެވެ. ވާދަވެރިންގެ ފަރާތުން އަމާޒުވާ ފާޑުކިއުންތަކަށް ވެސް، ސަރުކާރާއި އޭނާގެ ވުޒާރާއާއި ޕާޓީގެ ދިފާއުގައި އަބަދުވެސް ވާހަކަ ދައްކަވައެވެ.\nމަހްލޫފަކީ މިޑީއާއާ ވެސް ގާތް ބޭފުޅެކެވެ. އަބަދުވެސް ފޯނަށް ޖަވާބު ދެއްވާނެއެވެ. ނޫސްވެރިންގެ ހުންނަ ސުވާލުތަކަށް ޖަވާބު ދެއްވާނެއެވެ.\nޚިޔާނާތުގެ ލިސްޓުގައި މަހްލޫފްގެ ވެސް ނަން އޮތުމުން، އޭނާގެ ބަހެއް ހޯދަން "ވަގުތު" އިން އެތައް ފަހަރެއްގެ މަތިން ގުޅުމުން ވެސް ފޯނަށް ޖަވާބެއް ނުދެއްވައެވެ. މެސެޖަކުން ވެސް ނަމަވެސް ކޮމެންޓްއެއް އަދި ނުދެއްވައެވެ. ލިސްޓުގައި މަހްލޫޕަށް ހިޔާނާތުގެ ފައިސާ ލިބުނު ކަމަށް ތުހުމަތުކޮށް އެ މައްސަލާގައި އޮތީ ވެސް ދައުވާ ކުރުމުގެ މަރުހަލާގައެވެ.\nމީގެ ކުރިން އޭސީސީން ހާމަކުރި ހިޔާނާތުގެ ލިސްޓުގައި މަހްލޫފްގެ ނަން އޮތުމުން ގޭގައި މަޑުކުރެއްވުމަށް އޭރު ރައީސް އިބްރާހިމް މުހައްމަދު ސޯލިހު އެންގެވިއެވެ. މަހްލޫފް އެކަމާއި ގުޅޭ ގޮތުން ކުރިން ނެރުނު ބަޔާނުގައި ވިދާޅުވެފައިވަނީ އެއްވެސް އިރެއްގައި ހިޔާނާތުގެ ފައިސާގައި ޖެހިވަޑައިގެންފައިނުވާނެ ކަމަށެވެ. އަދި އެއީ އޭނާ ޑޮލަރު ގަނެގެން ލިބުނު ފައިސާ ކަމުގައި ވިދާޅުވެއެވެ. އޭރު އޭސީސީން އެކަނި ބަލަން ޖެހޭ ކަންކަން ބެލުމަށްފަހު، ރައީސް އޮފީހަށް މަހްލޫފްގެ މައްސަލައެއް ނެތް ކަން އެންގުމުން މަހްލޫފް އަލުން ވަޒީފާއަށް ނުކުމެވަޑައިގަތީއެވެ.\nނަމަވެސް ފަހުން އަނެއްކާ ވެސް މަހްލޫފްގެ ނަން ލިސްޓްގައި އޮތް މައްސަލައިގައި މިއަދާ ހަމައަށް އޭނާ އެއްޗެއް ވިދާޅެއް ނުވެއެވެ.\nހިޔާނާތުގެ ފައިސާގައި ޖެހުނުކަމުގެ ތުހުމަތު ޕްލޭނިން މިނިސްޓްރީގެ ސްޓޭޓް މިނިސްޓަރު އަަކްރަމްކަމާލުއްދީން އަށްވެސް ކުރެވެއެވެ. އެކަމަކު މިހާތަނަށް އަކުރަމްވެސް ހުންނެވި ހަނެވެ. އެއްވެސް އެއްޗެއް މީސް މީޑިއާގައިވެސް ވިދާޅެއް ނުވެއެވެ.\nރައީސް އޮފީހުގެ ތަރުޖަމާނު މަބްރޫކް އަޒީޒް ވިދާޅުވެފައިވާ ގޮތުންނަމަ ހިޔާނާތުގެ ލިސްޓުގައި އެއްވެސް ސަރުކާރުގެ ކޮންމެ މަގާމެއްގައި ހުރި މީހެއް ކަމަށްވިޔަސް ފިޔަވަޅު އަޅާނެއެވެ.\nމަހްލޫފްގެ ނަންވެސް ހިމެނޭ ލިސްޓު އާންމުކޮށްފައި މިވަނީ، ވަޒީރުކަމުގެ މަގާމުން އޭނާ ދުރުކުރުމަށް އެމްޑީޕީގެ ތެރެއިން މަސައްކަތްކުރަމުންދާ ކަމުގެ އަޑުތަކެއްވެސް ފެތުރެމުން ދިޔަ ދަނޑިވަޅެއްގައެވެ. ކުޅިވަރުގެ ބައެއް ކަންތައްތަކުގައި މަހްލޫފްއާއި ރައްޔިތުންގެ މަޖިލީހުގައި ތިއްބެވި އެމްޑީީޕީގެ ބައެއް މެންބަރުންނާއި އެމްޑީޕީގެ ޕާލިމެންޓްރީ ގްރޫޕްގެ ލީޑަރު އަލީ އާޒިމްއާ ދެމެދު ހިޔާލު ތަފާތުވުންތަކެއް އުފެދި ބަހުގެ ހޫނު ހަމަލާތައް ދޭތެރެ ދޭތެރެއިން ބަދަލު ކުރައްވާފައިވެއެވެ.\nމެއި 16, 2021 14:51\nމަހޭ މިވަގުތު ވަނީ އުމުރާގެ އަޅު ކަމުގަ ސައުދީގަ.\nމެއި 16, 2021 14:57\nމިލިސްޓްގައި މަޝްހޫރު ބޭފުޅެއްގެ ނަން އަދި ނެތް. އެއީ އބ ކިޔާ ދިވެހިއްސެެއް\nއޭނާ ވަރަށް ގިނަ އަދަދެއް ނެގިޔޯ. އަދީބުގެ އުމުރު ހަނގުވީމަ ޤާނޫނު އަސާސީއަށް ބަދަލްގެނައުމަށް އެމްޑީޕީ އިދިކޮޅުއޮވެ ގިނަ އަދަދެއްގެ ވޯޓްް އެބިލާ އެއްކޮޅަށް ދެެއްްވުމީ އިއްތިފާގެއްނޫން، ދޮގެއްތޯ.\nމެއި 17, 2021 01:04\nގައުމަށް ގައްދާރު ވަގުން ހުކުމްކޮށް ޖަލަށްލާށޭ\nމެއި 16, 2021 15:56\nލާވައެއް ކުޅެނީ، އުދަގޫނު ކުރާތި.މިހާލަތުގައި.\nމެއި 16, 2021 16:45\nމަހުލޫފުގެ ނަން ހިމަނާފައިވްނީ ހަސަން ލަތީފު އަދި އަޑީގައި ހުރެގެން ...\nމެއި 16, 2021 16:47\nމި ސަރުކާރުގައި ނަޖީޖާ ނެރެ ދައްކަމުން އައެ ހަމަ އެކަނި ވަޒީރު\nމެއި 16, 2021 16:49\nމިދިޔަ ދުވަސްތަކުގައި މަހޭވަނީ ވަރަށްގިނަ ބަޔެއްގެ ލޯބި ހޯދާފަ...\nތި މަޚުލޫފު ތީ ވަރަށް ދޮގުހަދާ ފައްކާ އިބިލީހުގެ ދަރިއެއް އެހުން ނަނީ ރެކެން ދައްކާނެ ވާހަކައަށް ވިސްނަނީ އެމް އެމް ޕީ އާރު ސީ ލާރިން ގަނެފަ ހުންނަ ޕެންޓަ ހައުސް މަތީގައި މިހާރުވެސް ވީ ހުޅުމާލޭގަ ބިރުކުޑަވިޔަސް ތީ ބޮޑު ވަރު މަރުވާނެ ކަން ހަދާންކޮށް ބަލަ\nމިކަލޭގެ ހުޅުމާލެއިން އަގުބޮޑު ، ފުލެޓެކާއި ، ބިމެއް ގަތް ވާހަކަ ދޫދޫމަތިން އެބަ ދެކެވޭ ، މީގެ ހަގީގަތް ބަލަން އެބަޖެހޭ ، ރަނގަޅަށް ވެއްޖިއްޔާ މިއެއްޗެހި މިގަތީވެސް އެލާ ރީގައި ތޯއްޗެ!\nއަޑުބަރޭ ގޮވާގެން ސައިކުގައި އުޅެތަން އިއްޔެ ފެނުނު...\nމެއި 17, 2021 07:09\nމަހުލޫފު ހިންގާލި ފެންވަރުގައި ޔޫތް މިނިސްޓްރީ ހިންގި ވަޒީރެއްނެތް.


Hulhumale falhu there kunin furi balaalan nukere!\n12 އޭޕްރީލް 2020 - 10:32:17\nދުނިޔެއަށް ނުރައްކާތެރި ބަލިމަޑުކަމެއް މިވަނީ ފޯރާފަ އެވެ. ކޮވިޑް-19 ގެ މި ބިރުވެރި ބަލިމަޑުކަން ދުނިޔޭގެ ހުރިހާ ބައްރަކަށް ފޯރައި، މިހާރު ރާއްޖެއަށް ވެސް ވަނީ އައިސްފަ އެވެ. މިދަނޑިވަޅުގައި ސިއްހީ މާހިރުން އެއް އަޑަކުން ގޮވަމުންދަނީ ސާފު ތާހިރުކަން އިސްކުރުމަށެވެ. މި ބަލިމަޑުކަމުން އަރައިގަނެވޭނީ ފަރުދީ ޒިންމާ އަދާކުރެވިގެން ކަމެވެ.\nއެކަމަކު މި އަޑުތައް ދިވެހިންނަށް އިވޭހެނެއް ހިއެއް ނުވެ އެވެ. ސޯޝަލް މީޑިއާގައި ކޮންމެ މީހަކު ވެސް އެމީހަކުހާ ފަރުދީ ޒިންމާ އަދާކުރާ މީހަކު ނެތްކަން ދައްކަން މަސައްކަތް ކުރިޔަސް ހަގީގަތުގައި ފެންނަ މަންޒަރުތަކުން މިކަން ގަބޫލުކުރަން ދައްޗެވެ.\nހުޅުމާލޭ ފެރީ ޓާމިނަލް ކައިރީ މޫދުން ފެނިގެންދަނީ އެފަދަ މަންޒަރެކެވެ. ހުސް ޕްލާސްޓިކް ފުޅިއާއި ތަފާތު އެކި ބާވަތްތަކުގެ ޕްލާސްޓިކް ކުނިން މުޅި ފަޅު ތެރޭގެ ރީތިކަން އޮތީ ގެއްލުވާލާފަ އެވެ.\nމިފަހަކަށް އައިސް މި މަންޒަރަކީ އާންމު މަންޒަރަކަށް ވެއްޖެ އެވެ. ކޮންމެވެސް ބައެއްގެ ނޭދެވޭ އަމަލުތަކެއްގެ ސަބަބުން ރާއްޖޭގެ މި ރީތިކަމަށް އެކަމުގެ އަސަރު އެބަ ކުރެ އެވެ.\nފަތުރުވެރިންގެ ލޯތައް ރާއްޖެއަށް ހުއްޓޭ އެންމެ ބޮޑު އެއް ސަބަބެއްގެ ގޮތުގައި ވެސް ފާހަގަކުރެވެނީ ރާއްޖޭގެ ރީީތި މޫދެވެ. ރާއްޖޭގެ ކަނޑު އަޑީގެ ފީނާލާއި މި ހިތްގައިމުކަން ދެކިލުމަށް އެތައް ބަޔަކު ފައިސާ އެއްކޮށްގެން ރާއްޖެ އަންނައިރު އަހަރެމެން ދިވެހިންނަށް ލިބިފައިވާ މި ގުދުރަތީ ރީތިކަމަށް ޝުކުރުވެރިވުމުގެ ބަދަލުގައި ފެނިގެން މިދަނީ ވަރަށް ނޭދެވޭ ކަންތައްތަކެކެވެ.\nމިދަނޑިވަޅަކީ ބޮޑު ބަލިމަޑުކަމެއް ބޯމަތިވެފައިވާ ވަގުތެއްކަމުން ވެސް ގޭތެރެއެކޭ އެއްގޮތަށް ވަށައިގެންވާ ވެށީގެ ސާފުތާހިރުކަން ދެމެހެއްޓުމަށް ވެސް މަސައްކަތް ކުރަން ޖެހެ އެވެ.


Dharifulhah passport dheyn Saudi courtakun bappa ah angaifi | Mihaaru\nސައުދީގައި އަންހެނުންނަށް ފަހަކަށް އައިސް ވަނީ ލުއިތައް ދޭން ފަށާފައި. --ފޮޓޯ:އޭއެފްޕީ\nދަރިފުޅަށް ޕާސްޕޯޓް ދޭން ސައުދީ ކޯޓަކުން ބައްޕަ އަށް އަންގައިފި\n21 ސެޕްޓެމްބަރ 2018 - 20:37\nޖިއްދާ (ސެޕްޓެމްބަރު 21) - އަންހެން ދަރިފުޅަށް ޕާސްޕޯޓް ދޭން ދެކޮޅު ހެދި ބައްޕަ އަށް އެކަން އެގޮތަށް ނުކުރެވޭނެ ކަމަށް ސައުދީގެ ކޯޓަކުން އަންގައިފި އެވެ.\nޖިއްދާ އަށް ނިސްބަތްވާ އުމުރުން 24 އަހަރުގެ އަންހެން ކުއްޖާ ގައުމުން ބޭރަށް ކިޔަވާން ދާން އުޅުމުން އެ ކުއްޖާގެ ބައްޕަ ވަނީ ޕާސްޕޯޓް ދޭން ދެކޮޅު ހަދައިފަ އެވެ. ސައުދީގައި އޮންނަ އުސޫލުގެ ދަށުން އަންހެން ކުދިންނަށް ޕާސްޕޯޓް ދޫކުރަނީ ބެލެނިވެރިއާގެ ހުއްދައާ އެކު އެވެ. އަދި ދަތުރު ކުރެވޭނީ ވެސް ކައިވެނި ހެޔޮނުވާ ބެލެނިވެރިއަކާ އެކު އެވެ.\nނަމަވެސް މީޑިއާ ރިޕޯޓްތައް ބުނެފައި ވަނީ ކޯޓުން ވަނީ އަންހެން ކުއްޖާގެ ބައްޕަ އަށް އެ ކުއްޖާ އަށް ޕާސްޕޯޓް ހަވާލު ކުރަން އަންގައިފަ އެވެ. ސައުދީގެ ނޫސްތަކުން ބުނެފައި ވަނީ ޒުވާން އަންހެން ކުއްޖާ ޖިއްދާގައި ދިރިއުޅެމުން ދިޔައީ އޭނާގެ މަންމައާ އެކު ކަމަށެވެ. އަދި އެ އަންހެން ކުއްޖާގެ ބައްޕައާ ބައްދަލު ނުވާތާ ހަ އަހަރުވެފައިވާ ކަމަށް ވެސް ވަނީ ބުނެފަ އެވެ.\nކޯޓުގެ މި ނިންމުމާ އެކު ސައުދީ އަންހެނުންނަށް ފިރިހެނުންގެ ބެލެނިވެރިކަން އޮންނަ މައްސަލައާ މެދު ވަނީ ސޯޝަލް މީޑިއާގައި ބަހުސް ކުރަން ފަށައިފަ އެވެ.\nވިޝަން 2030 ގެ ދަށުން ސައުދީ އަށް ގެންނަ ބަދަލުތަކުގެ ދަށުން ވަލީ އަހުދު މުހައްމަދު ގެންދަވަނީ ސައުދީ އަންހެނުންނަށް ކުރިން ނުލިބޭ ބާރުތައް ދެމުންނެވެ. މި ގޮތުން އަންހެން ކާރު ދުއްވުން ހުއްދަކޮށް، އަންހެނުންނަށް ކުޅިބަލަން ސްޓޭޑިއަމްތަކަށް ދިއުން ވަނީ ހުއްދަ ކޮށްފަ އެވެ.\nއިތުރު ލިޔުންތައް ސައޫދީ އަރަބިއްޔާ


ވާހަކަ -“އެހެނަސް މައާފްކުރޭ” – Saaim Blog\nނޮވެމްބަރ 27, 2014ނޮވެމްބަރ 29, 2014saaim\t– މަރިޔަމް އަޚްމަދު (މަރިކްސް) –\nކޮޓަރި ތެރޭ ފަންކާ ފުލްކޮށްފާހުރި އިރުވެސް އަހަންނަކަށް އެއިން އެއްވެސް ފިނީގެ އަސަރެއް ވާހެނެއް ހިއެއް ނުވެއެވެ.މުޅިމީހާ ހުރީ ދާހިއްލާ ފޯވެފައެވެ. ކުރެވުނީ ކިހާވަރުގެ ކުށެއްކަން މިއަދު އިހުސާސް ވާފަދައެވެ. އާއެކެވެ! އަހަރެންނަށް މިއަދު ކުއްކުރެވިއްޖެއެވެ. ކުރެވުނީ އަހަރެން ގަބޫލް ކުރަ ގޮތުގައި ކުޑަ ކުށެއްވެސް ނޫނެވެ. ބޮޑުކުށެކެވެ.\nއާލިއާ ދޫކޮށްލީ އޭނަ ދެކެ އަހަރެން ލޯބި ނުވާތީ އެއް ނޫނެވެ. ނަމަވެސް އޭނައަށްވެސް ހަގީގަށް އެގޭ ދުވަހަކުން އަހަރެންދެކެ ރުޅިއަންނާނެއެވެ. ފޫހިވާނެއެވެ. ދޫކޮށްލަނެއެވެ. އެއީ އހަރެންނަށް ނޭނގި ކުރެވުނު ކުށެއްވެސް ނޫނެވެ. އެނގި ހުރެއެވެ. މޭނގުނީ އެއީ އަހަރެންގެ ހަޔާތުގައި ހެދުނު އެންމެ ޅައެތި ކަމެވެ. ނަމަވެސް މިއަދު ކުރާނީ ކީއް ހެއްޔެވެ؟ ކުއްކުރެވިއްޖެއެވެ. ކުއްކުރެވުނީތީ ލިބެންޖެހޭ ސަޒާ މިއަދު އަހަރެންނަށް ދަނީ ލިބެމުންނެވެ. މިއަދު ކުރާނީ ކީއްހެއްޔެވެ؟\nއާލިއާ އާއި އަހަރެން ލޯބީގެ ގޮތުން ގުޅުނީ މީގެ އަހަރެއް ކުރިންނެވެ. އެއަށްވުރެ ކުރިން އަހަރެން އެއްވެސް ކުއްޖަކާ ލޯބީގެ ގޮތުން ގުޅިފައެއް ނޯންނާނެއެވެ. އާލިއާ އަކީ އެންމެ ކުޑައިރުއްސުރެން ވެސް އަހަރެންގެ އެންމެ ގާތް ރަހުމަށްތެރިޔާއެވެ. ސޮކޫލް އުޅުނު އެންމެ ފަހު އަހަރު އަހަރެންގެ ހިތުގައި އޭނާއަށް ޓަކައި އުތުރިގަށް ޖަޒްބާތަކީ ލޯބިނޫން ދެވަނަ އެއްޗެކޭ ނުބުނެވޭނެއެވެ. ނަމަވެސް އެރު ބުނަން ނުކެރިފައި އިނީ ރަހުމަށްތެރިކަމަށް ބުރޫއަޅާފާނެތީއެވެ. އާލިއާ ސުކޫލު ނިއްމުމަށް ފަހު މެލޭޝިއާއަށް ދެއަހަރު ދުވަހުގެ ކޯހަކަށް ދިއުމަށްފަހު އެނބުރި ރަށަށް އައިސް އަހަރެންނާ ބައްދަލް ކުރުމަށްފަހު އިސްވެ އަހަރެންނަށް ލޯބި ހުށައެޅީ އާލިއާއެވެ. އަހަރެންނަށް އެ ދުވަހު އުފަލުން ގޮސް ކުރެވޭ ނުކުރެވޭ ކަމެއްވެސް ނޭނގުނެވެ. އެއަށްފަހު އަހަރެމެންގެ ދެ މީހުންވެސް އުޅެމުން ދިޔައީ ނިކަން ލޯބިންނެވެ. ދެ އާއިލާގެވެސް ގަބޫލުގައެވެ.\nނަމަވެސް އަހަރެއް ފަހުން އަހަރެން ހުންނަ އޮފީހައް އަލައްވަން ކުއްޖެއްގެ ސަބަބުން އަހަރެންނަށް ވަރަށް ބޮޑެތި ބަދަލްތައް އަންނަންފެށިއެވެ. އަހަރެންނަށް ޒާރާއާއި އެކީ ގިނަ ވަގުތު ހޭދަވާން ފެށިއެވެ. އޭނައާއި އެކީ ނުބާއްވަން ޖެހޭ ގުޅުންވެސް ބޭއްވެން ފެށިއެވެ. ނަމަވެސް ދުވަސް ކޮޅެއް ކޮށްލާފައި ޒާރާ އޮފީހައް އައުން ހުއްޓާލާފިއެވެ. ވީ ކީއްތޯ ބަލަން ޒާރާގެ ފޯނަށް ގުޅުއިރު އޭނާގެ ފޯން އޮތީ ނިއްވާލާފައެވެ. ދެން ބެލީ އޮފީސް ތެރޭން އޭނާއާއި ބެހޭ އެއްވެސް ވާހަކައެއް އިވޭތޯއެވެ. ނަމަވެސް އެންމެ ފުރަތަމަ ދުވަހުވެސް ޒާރާއާއި ބެހޭގޮތުން އިވުނު ވާހަކައިން, އަހަރެންގެ ފައި ދަށުން ބިންގަޑު ދަމާގަތްހެން ހީވިއެވެ. އަހަރެން އުޅޭ އޮފީހުގަ އުޅޭ ދިޔާންގެ ބަޔަށް ވަން އިރު އޭނަ އޮފީހުގެ އެހެން ކުއްޖެއްގެ ގާތު ދައްކަން ހުރި ވާހަކައެކެވެ. ޒާރާ ނުގޮސް ހުއްޓާލީއެއް ނޫންކަން އެގުނީ އެދުވަހު އެވެ. އޭނާ އެ އޮފީހުން ކަޑާލީއެވެ. އެވެސް އޭނާ ގައިގާ ހުރި ނުރައްކާތެރި ބައްޔެއްގެ ސަބަބުންނެވެ. އަހަރެންގެ ގައިން ހީބިހި ނަގައިގެން ދިޔައެވެ. އޮފީހުގައި ކުޑަ ވަގުތު ކޮޅެއްވެސް މަޑުކޮށްލުމެއް ނެތި ބާރު ބާރައް ހިނގާލާފައި އަހަރެން ދިޔައީ އައި.ޖީ.އެމް.އެޗަށެވެ. ގޮސް ފުރަތަމަވެސް ޓެސްޓު ހަދާލީއެވެ. ލިބުނު ނަތީޖާއިން ހިތް ނުތަނަވަސް ވެގެން އެމެޖެންސީކޮށް ޗުއްޓީ ނަގައިގެން ދިޔައީ އިންޑިއާއަށެވެ. ނަމަވެސް އެތަނުންވެސް ލިބުނީ ހަމަ އެއްޖަވާބެކެވެ.\nދެން ކުރާނެ ކަމެއް ނެތެވެ. ދެން މިވީ ގޮތުން މުޖުތަމައުގައި އަހަރެންނަކީ ބޭކާރުމީހަކަށް ވެއްޖެއެވެ. ވަގުތުން އަހަރެން, އާލިއާ އަށް ގުޅާފަ އޭނައާއި އެކީ އުޅެން ބޭނުން ނުވާ ވާހަކަ ބުނީމެވެ. އޭނަ ދެރަވާނެ ވަރު ނޭގެނީއެއްނޫނެވެ. އެގެއެވެ. އެކަމަކު ކުރާނީ ކީއްހެއްޔެވެ. މިއަދު އެނޫންގޮތެއް ނެތެވެ. އިންޑިއާގައި ހުރެ އަހަރެން އޮފީހުން ކެޑުނީމެވެ. އެއަށްފަހު އައީ ރަށަށެވެ. ގެއަށް ގޮސް ވަނުމާއެކު އިވުނީ މަންމަ މެންގެ ޝަކުވާތަކުގެ އަޑެވެ. ނަމަވެސް ބީރު ކަންފަތެއް ދެމުން އަހަރެން ގޮސް ވަނީ ކޮޓަރިއަށެވެ.\nހިޔާލް ތަކުން އަހަރެންނަށް ހޭލެވުނީ މީހެއް ދޮރުގައި ޓަކިޖަހާލުމުންނެވެ. ނަމަވެސް އަހަރެން އެ ދޮރު ހުޅުވަން ދާކަށް ހިޔާލެއް ނުކުރަމެވެ. އަދި ދޮރުގައި ޓަކި ޖަހާ މީހެއް ކައިރީ އެތެރެއަށް ވަނުމަށްވެސް ނުބުނަމެވެ. އިރުކޮޅަކުން ޓަކީޖެހީ މީހާ ޓަކިޖެހުން ހުއްޓާލާފައި ދޮރު ހުޅުވާ އެތެރެއަށް ވަނެވެ، އެއީ އާލިއާ އެވެ. އާލިއާ ފެނުމުން އަހަރެން ފެންކަޅިވިއެވެ. އާލިއާ އައިސް އަހަރެން އޮށޯވެގެން އޮތް އެދުގެ މަގަތުގައި އިށީންދެ ރޯން ފެށައިފިއެވެ. ނަމަވެސް އަހަރެންނަށް އާލިއާ ގާތު ހުއްޓާލާކަށް ވެސް ބުނެ ނުލެވުނެވެ. އާލިއާ އިރުކޮޅަކު ރޯން ހުރުމަށްފަހު ވާހަކަ ދައްކަންފެށީ ގިސްލަ ގިސްލާ ހުރެއެވެ. އޭނަ ގިސްލަ ގިސްލާ ހުރެ ކުރީ އެންމެ ސުވާލެކެވެ.\n“ދާނިޝް އެވެ. އަހަރެން ދޫކޮށލީ އަހަރެންގެ ކޮންކުށެއް އޮވެގެން ހެއްޔެވެ؟”އެވަގުތު އަހަރެންގެ ލޮލުން ހޯސްލާފައި ކަރުނަ އޮހިގަތެވެ. އެވަގުތު އަހަރެންގެ ހިތްބުނީ ހަގީގައް އާލިއާއަށް ހާމަ ކޮށް ދިނުމަށެވެ. އެހެންކަމުން އެދުން ތެދުވެ އިސްޖަހާލައިގެން ހުރެ ކަންތައްތައް މިހާ ހިސާބައް ދިޔަގޮތް އެންމެ އަކުރެއް އަދި ފިއްޔެއްވެސް ވައްޓާނުލާ ކިޔާދޭން ފެށީމެވެ. ވާހަކަތައް ނިއްމާލަމުން އަހަރެން އާލިއާ ގާތު ބުނީމެވެ.\n“އާލިއާއެވެ . އަހަރެން އަދިވެސް އާލިއާދެކެ އިންތިހާއަށް ލޯބިވަމެވެ. ނަމަވެސް އަހަރެންނަކީ މިއަދު އެއިޑުސް ބަލީގެ މީހަކީމެވެ. އަހަރެންނަށް ކުރެވުނީ ބޮޑު ކުށެކެވެ. ނަމަވެސް އާލިއާ އަހަރެންނަށް މައާފް ކުރާށެވެ. އަހަރެންނަށް އެގެއެވެ. އާލިއާ އަހަރެންނާއެކީ އުޅެން ފޮނި އުއްމީދުތަކެއް ކުރި ކަމެވެ. އެވަގުތު އާލިއާ ގިސްލަމުން އަހަރެން ގައިގާ ބައްދާލަމުން ބުނެލިއެވެ.\n“ކޮންމެ ގޮތަކަށް ކަންތައް ވިޔަސް އެންމެ ހެވެ. އަހަރެން ދާނީޝްގެ މަރު ދުވަހާ ޖެހެންދެންވެސް ދާނިޝް އަށް އެހީތެރި ވާނަމެވެ. އަހަރެން އެއަށްވުރެ ބޮޑަށް ލޯބި ވެއެވެ. އެވަގުތު އަހަރެން ވަރަށް އުފާވެސް ވިއެވެ. ހަމަ އެހާމެ ދެރަވެސް ވިއެވެ. ސަބަބަކީ އަހަރެން އެންމެ ބަލިކަށި ވީދުވަހު އާލިއާ އަހަރެން ދޫކޮށްދާން ބޭނުން ނުވީމައެވެ. ނަމަވެސް ދެރައީ މިއަދު އަހަރެންނަށް އާލިއާ އަށް އެވެސް ކަމެއް ކޮށް ނުދެވޭނެތީއެވެ.ނަމަވެސް މިހާރު އަހަރެންގެ ހިތައް ކުޑަނަމަވެސް ފިނި ކަމެއް ލިބިއްޖެއެވެ.\nShare this to your Friends:MoreClick to share on Twitter (Opens in new window)Share on Facebook (Opens in new window)Click to share on Tumblr (Opens in new window)Click to share on Google+ (Opens in new window)Click to print (Opens in new window)Like this:Like Loading...\tStory\tPrevious Article Thulusdhoo Trip 2012\tNext Article Health Benefits of Eating Broccoli\nWe cannot load blog data at this time.Blogs I Follow\tCreateawebsite or blog at WordPress.com


ދިރާގުން “ޕޭ ޕާރ ވިއު” ކޮންޓެންޓު ރާއްޖެއަށް ތައާރަފުކޮށްފި\nދިރާގު ޓީވީއިން “އައި ފިލްމްސް” ގެ ފުރަތަމަ ފީޗާ ފިލްމު “ބަވަތި “ދިރާގު ޓީވީގެ އޮން ޑިމާންޑް ޕްލެޓްފޯމް އަށް ފުރަމަ “ޕޭ ޕާރ ވިއު” ފިލުމެއްގެ ގޮތުގައި ތައާރަފު ކޮށްފިއެވެ. މި ފިލްމަކީ ބިރުވެރި، ރޮމޭންސް އަދި ކޮމެޑީގެ ބައިތަކެއް އެކުލެވިގެންވާ ޒުވާން ދެމަފިރިއަކަށް ދިމާވާ އާދަޔާހިލާފު ކަންތައްތަކެއްގެ މައްޗަށް އެކުލެވިގެންވާ ފިލްމެކެވެ. މި އަހަރު ސެޕްޓެމްބަރ މަހުގެ ތެރޭގައި މި ފިލްމު ވަނީ ސިނެމާތަކުގައި އަޅުވައި އާނމުންގެ މަގުބޫލުކަން ހޯދާފައެވެ. މި ފިލްމު ދިރާގު ޓީވީއިން ފެނިގެންދާނީ އިނގެރޭސި ސަބްޓައިޓަލް ބޭނުންވާ ފަރާތްތަކަށް އެ ހިދުމަތްވެސް ލިބޭނެ ގޮތަށެވެ.\n“އައި ފިލްމްސް” އަކީ 2018 ވަނަ އަހަރު އިލްޔާސް ވަހީދު އުފެއްދި ފިލްމު ކުންފުންޔެކެވެ. “ބަވަތި” އަކީ މި ކުންފުނީގެ ފުރަތަމަ ފިލްމަށްވާ އިރު މި ފިލްމުގައި މުޅިން އާ މޫނުތަކެއް ފެނިގެން ގޮސްފައިވެއެވެ. ދިރާގުން މަސައްކަތްކުރަމުން ދަނީ ވީއޯޑީ އޮން ޑިމާންޑް ލައިބްރަރީ އިތުރަށް ފުޅާކޮށް، މުއްސަނދިކުރުމަށް ވީހާވެސް ގިނަ ދިވެހި ކޮންޓެންޓްތައް ފަސޭހަ ކަމާއެކު ބެލުންތެރިންނާ ހަމައަށް ފޯރުކޮށްދިނުމަށެވެ.\nވީއޯޑީ އޮން ޑިމާންޑް އަކީ މައުލޫމާތާއި މުނިފޫހިފިލުވުމުގެ ކޮންޓެންޓް ބޭނުން ގަޑިއެއްގައި އަދި ބޭނުންތަނެއްގައި ބަލާލެވުމުގެ ފުރުސަތު ހުޅުވައިދޭ ޒަމާނީ ޕްލެޓްފޯމެކެވެ. ދިރާގު ޓީވީގެ ވީއޯޑީ އޮން ޑިމާންޑް ޕްލެޓްފޯމް ފަރުމާކުރެވިފައިވަނީ ކަސްޓަމަރުންނަށް ބޭނުންކުރަން ފަސޭހަވާނެ ފަދަ ގޮތަކަށެވެ. އެގޮތުން ދިރާގު ޓީވީގެ “ހޯމް ސްކްރީން” ގައި ވާ ” އޮން ޑިމާންޑް” ޖަހާފައިވާ ފިތުން އޮން ޑިމާންޑް ކޮންޓެންޓްތައް ބަލައިލެވޭނެއެވެ. ދިރާގު ޓީވީގެ ވީއޯޑީ އޮން ޑިމާންޑް ލައިބްރަރީ އަށް މި ތައާރަފު ކުރެވިގެން ދިޔަ އެންމެ ފުރަތަމަ ދިވެހި ފީޗާ ފިލްމް “ބަވަތި” ބަލާލަން ބޭނުން ވާ ފަރާތްތަކަށް ކޮންމެ 24 ގަޑީރަކަށް 35ރފ. ގެރޭޓުން ރެންޓު ކުރުމުގެ ފުރުސަތު ލިބިގެންދާނެއެވެ.\nދިރާގު ޓީވީން ކުރިއަށް އޮތް ތާނގައިވެސް ދިވެހި ފިލްމީ އުފެއްދުންތަށް ކުރިއެރުވުމަށް އެއްބާރުލުންދީ ދިވެހި އުފެއްދުންތަކަށް ވީއޯޑީ އޮންޑިމާންޑް ޕްލެޓްފޯމުގައި ޚާއްސަ ފުރުސަތުތަށް މަގު ފަހިކޮށްދެމުންދާނެއެވެ. އެގޮތުން ދިރާގުގެ އަމާޒަކީ ދިރާގުން ފޯރުކޮށްދޭ ޑިޖިޓަލް ޚިދުމަތްތަކުގެ ޒަރިއްޔާއިން ދިވެހި ފިލްމީ ދާއިރާ ކުރިއެރުވުމަށް މަގުފަހިކޮށް، އިތުރު ހަރުފަތަކަށް އެ ދާއިރާ ގެންގޮސްދިނުމެވެ.\nދިރާގުން މަސައްކަތް ކުރަމުން ދަނީ ދިރާގު ޓީވީ އިން ހަބަރާއި މުނިފުހިފިލުވުމުގެ ޕްރޮގްރާމުތައް އެންމެ ޒަމާނީ ޓެކްނޮލޮޖީ މެދުވެރިކޮށް ކަސްޓަމަރުންނާ ހަމަޔަށް ފަސޭހަ ކަމާއި އަދި އެންމެ ހެޔޮ އަގުގައި ފޯރުކޮށްދިނުމެވެ. ދިރާގު ޓީވީ އަކީ ރާއްޖޭގައި އެންމެ ފުޅާދާއިރާއެއްގައި ފޯރުކޮށްދޭ އަދި އެންމެ ފުރަތަމަ އައިޕީޓީވީގެ ހިދުމަތެވެ. ދިރާގު ޓީވީ ތަޢާރަފް ކުރިތާ ވީ ދެ އަހަރު ދުވަސް ތެރޭގައި ބޮޑެތި ކުރިއެރުންތަކެއް ވަނީ ގެނެސްފައިއެވެ. އެގޮތުން މިހާރު ރާއްޖޭގެ އާބާދީގެ %72 ޓީވީ ހިދުމަތް ވަނީ ފޯރުކޮށްދީފައިއެވެ.